xukhdukh.com February 07, 2016 CAREER, DR BULJIT BURAGOHAIN, কেৰিয়াৰ, ড° বুলজিৎ বুঢ়াগোহাঁই,\nএগ্রিকালচাৰ ইঞ্জিনিয়াৰিঙত চাৰ্টিফিকেট, ডিপ্লমা , স্নাতকোত্তৰ আৰু পি.এইচ.ডি. পাঠ্যক্রম অধ্যয়ন কৰিব পাৰে । দেশৰ বিভিন্ন স্থানৰ লগতে অসমতো এগ্রিকালচাৰ ইঞ্জিনিয়াৰিঙৰত শিক্ষা গ্রহণ কৰিব পৰা শিক্ষানুষ্ঠান আছে । অসম বিশ্ববিদ্যালয় (http://www.aus.ac.in) ত এগ্রিকালচাৰ ইঞ্জিনিয়াৰিঙৰ স্নাতক পাঠ্যক্রমত আসনৰ সংখ্যা ৬০ খন । ইয়াত এগ্রিকালচাৰ ইঞ্জিনিয়াৰিঙৰ স্নাতকোত্তৰ আৰু পি.এইচ.ডি. পাঠ্যক্রম অধ্যয়ন কৰিব পৰা সুবিধা আছে । যোৰহাটত অৱস্থিত “প্ৰিন্স অফ ৱেল্চ অভিযান্ত্ৰিক আৰু প্ৰযুক্তি প্ৰতিষ্ঠান (http://www.powietjrt.org) ”ত এগ্রিকালচাৰ ইঞ্জিনিয়াৰিঙৰ ডিপ্লমা পাঠ্যক্রম অধ্যয়ন কৰিব পৰা সুবিধা আছে । হাইস্কুল শিক্ষান্ত পৰীক্ষাত গণিত আৰু সাধাৰণ বিজ্ঞান বিষয়ত নূন্যতম ৪০ শতাংশ নম্বৰসহ উত্তীৰ্ণ হোৱা সকলে এটি প্রৱেশ পৰীক্ষা[Polytechnic Admission Test (PAT)]ৰ জৰিয়তে এগ্রিকালচাৰ ইঞ্জিনিয়াৰিঙৰ তিনি বছৰীয়া ডিপ্লমা পাঠ্যক্রমত নামভৰ্তিৰ সুবিধা আছে ।\nএগ্রিকালচাৰ ইঞ্জিনিয়াৰিং বা কৃষি অভিযান্ত্রিক পাঠ্যক্রম সমাপ্ত হোৱা পিছত চৰকাৰী-বেচৰকাৰী খণ্ডত বিভিন্ন পদত নিযুক্তি লাভ কৰিব পাৰে । কেন্দ্রীয় আৰু ৰাজ্যিক চৰকাৰৰ কৃষি বিভাগ , ভাৰতীয় খাদ্য নিগম, ভাৰতীয় কৃষি গৱেষণা পৰিষদ, ভাৰতীয় বিজ্ঞান আৰু ঔদ্যোগিক গৱেষণা পৰিষদ , কৃষি সজুঁলি উৎপাদন উদ্যোগ আদিত কৃষি অভিযান্ত্রিকৰ পাৰদৰ্শীসকলে নিযুক্তি লাভ কৰা দেখা যায় । কৃষি লগত জড়িত ৰাষ্ট্রীয় আৰু আন্তঃৰাষ্ট্রীয় পৰ্যায়ৰ NGO বোৰেও কৃষি অভিযন্তাসকলক নিযুক্তি দিয়ে । কৃষি বিষয়ৰ গৱেষণা প্রতিষ্ঠানবোৰতো নিযুক্তি লাভ কৰিব পাৰে। কৃষি মহাবিদ্যালয়/বিশ্ববিদ্যালয়ত অধ্যাপক হিচাপে কেৰিয়াৰ আৰম্ভ কৰিব পাৰে ।


Saral Dp in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Saral Dp ar byavahar, ppali, parshwakriya, upkaar, kriya-pratikriya aaru satarkatabani\nSaral Dp in Assamese\nSaral Dp ৰ মূল্য আৰু পেকৰ চাইজ - Saral Dp Price and Pack Size in Assamese - Saral Dp ar mulya aaru pakor size\nSaral Dp ৰ লাভ আৰু ব্যৱহাৰসমূহ- Saral Dp Benefits & Uses in Assamese- Saral Dp ar laabh aaru byavaharsamuh\nSaral Dp ৰ পালি আৰু সেয়া কেনেদৰে ল'ব- Saral Dp Dosage & How to Take in Assamese - Saral Dp ar paali aaru xeya kenedore lobo\nSaral Dp ৰ পাৰ্শ্চক্ৰিয়াসমূহ- Saral Dp Side Effects in Assamese- Saral Dp ar parshwakriyasamuh\nSaral Dp সংক্ৰান্ত সতৰ্কতাবাণীসমূহ- Saral Dp Related Warnings in Assamese- Saral Dp xonkranta xatarkatabanisamuh\nঅইন দৰৱৰ সৈতে Saral Dpৰ গুৰুতৰ ক্ৰিয়া-প্ৰতিক্ৰিয়া- Severe Interaction of Saral Dp with Other Drugs in Assamese- Oinor xoite Saral Dp ar gurutor kriya-pratikriya\nSaral Dp মতভেদসমূহ- Saral Dp Contraindications in Assamese- Saral Dp nishedhsamuh\nSaral Dp ৰ বিষয়ে সততে সোধা প্ৰশ্নসমূহ- Frequently asked Questions about Saral Dp in Assamese- Saral Dp ar bikhoye satate xodha prashnasamuh\nখাদ্য আৰু মদৰ সৈতে Saral Dp ক্ৰিয়া-প্ৰতিক্ৰিয়া- Saral Dp Interactions with Food and Alcohol in Assamese- khadya aaru modor xoite Saral Dp kriya-pratikriya\nSaral Dp ৰ লাভ আৰু ব্যৱহাৰসমূহ - Saral Dp Benefits & Uses in Assamese - Saral Dp ar laabh aaru byavaharsamuh\nSaral Dp তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nSaral Dp ৰ পালি আৰু সেয়া কেনেদৰে ল'ব - Saral Dp Dosage & How to Take in Assamese - Saral Dp ar paali aaru xeya kenedore lobo\nSaral Dp-ৰ উপাদানসমূহ - Saral Dp Active Ingredients in Assamese - Saral Dp-ar upadaansamuh\nSaral Dp ৰ পাৰ্শ্চক্ৰিয়াসমূহ - Saral Dp Side Effects in Assamese - Saral Dp ar parshwakriyasamuh\nগৱেষণাৰ ভিত্তিত, Saral Dp ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nSaral Dp সংক্ৰান্ত সতৰ্কতাবাণীসমূহ - Saral Dp Related Warnings in Assamese - Saral Dp xonkranta xatarkatabanisamuh\nSaral Dp-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Saral Dp সুৰক্ষিত ভাবে গ্ৰহণ কৰিব পাৰে।\nSaral Dp-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nSaral Dp এ স্তনপান কৰোৱাৰ সময়ত কোনো ক্ষতিকৰ প্ৰভাব নেপেলায়।\nবৃক্কত Saral Dp কি প্ৰভাৱ দেখা গৈছে?\nSaral Dpৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Saral Dp কি প্ৰভাৱ দেখা গৈছে?\nSaral Dp গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Saral Dp ৰ কি প্ৰভাৱ দেখা গৈছে?\nSaral Dpএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Saral Dpৰ গুৰুতৰ ক্ৰিয়া-প্ৰতিক্ৰিয়া - Severe Interaction of Saral Dp with Other Drugs in Assamese - Oinor xoite Saral Dp ar gurutor kriya-pratikriya\nSaral Dp তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nSaral Dp মতভেদসমূহ - Saral Dp Contraindications in Assamese - Saral Dp nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Saral Dp লোৱা অনুচিত যাতে -\nSaral Dp ৰ বিষয়ে সততে সোধা প্ৰশ্নসমূহ - Frequently asked Questions about Saral Dp in Assamese - Saral Dp ar bikhoye satate xodha prashnasamuh\nএই Saral Dp-এ অভ্য়াস বা নিচাৰ সৃষ্টি কৰে নেকি?\nনহয়, আপনি Saral Dpৰ প্ৰতি আসক্ত নহয়।\nহয়, Saral Dp লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, চিকিত্সা পৰামৰ্শ অনুসাৰেহে Saral Dp লওক।\nমানসিক ৰোগৰ চিকিত্সাৰ বাবে Saral Dp লৈ কোনো লাভ নাই।\nখাদ্য আৰু মদৰ সৈতে Saral Dp ক্ৰিয়া-প্ৰতিক্ৰিয়া - Saral Dp Interactions with Food and Alcohol in Assamese - khadya aaru modor xoite Saral Dp kriya-pratikriya\nখাদ্য আৰু Saral Dpৰ ক্ৰিয়া-প্ৰতিক্ৰিয়া\nSaral Dp আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Saral Dpৰ মাজৰ প্ৰতিক্ৰিয়া\nSaral Dp আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nSaral Dpৰ পৰিপূৰকসমূহ - Substitutes for Saral Dp in Assamese\nআপুনি বা আপোনাৰ পৰিয়ালৰ কোনোবাই Saral Dp লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Saral Dp ব্যৱহাৰ কৰিছিল নেকি?\nআপুনি কিমান পৰিমাণে Saral Dp সেৱন কৰিছিল?\nআপুনি Saral Dp ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Saral Dp সেৱন কৰে?


আমি এই সিদ্ধান্তত সুখী নহয়: বিদ্ৰোহী বিধায়কৰ ঠাকৰেৰ পদত্যাগৰ প্ৰতিক্ৰিয়া\nমুখ্যমন্ত্ৰীৰ পদত্যাগৰ পিছত মহাৰাষ্ট্ৰত ফ্ল'ৰ টেষ্ট অনুষ্ঠিত নহয়\nবঙাইগাঁৱত মন্ত্ৰী ৰঞ্জিত কুমাৰ দাসৰ বান আৰু খহনীয়াৰ পৰ্যালোচনা সভা ...\nনৰকাসুৰ পাহাৰৰ টি ভি টাৱাৰৰ পথত উদ্ধাৰ বাঘৰ পোৱালি\n৪ দিনলৈ ৰাজ্যত অব্যাহত থাকিব বৰষুণ ! বানৰ মাজতে বৰষুণৰ আগজাননী ...\nহাইলাকান্দিত আৰক্ষীৰ অভিযানত উদ্ধাৰ ১০খন চুৰি বাইক, জালত ৬ কুখ্যাত বাইক চোৰ\nৰাজ্যত বিগত ২৪ ঘণ্টাত Covidত আক্ৰান্ত ৭৩ জনৰ ৫৭ জনেই কামৰূপ মহানগৰ জিলাৰ...\nডিমৰীয়াত আজিও প্ৰচলিত ৰজাদিনীয়া পূজা ! ধোপগুৰিত অগনণ লোকৰ সমাৱেশ ...\nঅহা ৩ জুলাই পৰ্যন্ত ৰাজ্যজুৰি নেৰানেপেৰা বৰষুণৰ সম্ভাৱনা\nমহাৰাষ্ট্ৰৰ মুখ্যমন্ত্ৰী পদ ত্যাগ কৰিলে উদ্ধৱ থাকৰেই\nমুখ্যমন্ত্ৰীৰ পদ ত্যাগ কৰিলে মহাৰাষ্ট্ৰৰ মুখ্যমন্ত্ৰী উদ্ধৱ থাকৰেই\n"এটা অঞ্চল যিমানেই শিক্ষিত হ’ব সিমানেই সমাজখন সুস্থিৰ হ'ব"\nকাইলৈ উদ্ধৱৰ অগ্নিপৰীক্ষা! উচ্চতম ন্যায়ালয়ে দিলে আস্থা ভোটৰ নিৰ্দেশ\nহাইভল্টেজ পলিটিকেল ড্ৰামাৰ বাবে হাই লেভেল ছিকিউৰিটী, সস্তম মুম্বাই আৰক্ষী\nবৰ্ষাপাৰাত বেটিং কৰিলে মুখ্যমন্ত্ৰী ড০ হিমন্ত বিশ্ব শৰ্মাই\nকিয় এদিন আগতে গুৱাহাটীৰ পৰা গোৱালৈ গ'ল একনাথ সিন্দেসহ বিধায়কসকল ?\nপাকিস্তানৰ সন্ত্ৰাসবাদীৰে সম্পৰ্ক আছে দৰ্জী কানহাইয়ালালৰ হত্যাকাৰীৰ\nঈদৰ দিনা ৰাজ্যিক দুৰ্যোগ প্ৰশমন বিভাগত নিযুক্তিৰ বাবে লিখিত পৰীক্ষা\nআৰ্থিক সমস্যা সমাধানৰ বাবে গোলাপ ফুল এনেদৰে ব্যৱহাৰ কৰক...\nদেশত কোৰোণাৰ সংক্ৰমণ বৃদ্ধি হোৱাৰ কাৰণ কি? বিশেষজ্ঞই জনালে কাৰণ...\nকাৰ্বি পাহাৰৰ পৰা বৈ অহা পানীত বুৰিছে কাজিৰঙা\nমৰণফাণ্ডত পৰিণত ৩৭ নং ৰাষ্ট্ৰীয় ঘাইপথ। যমৰ যাতনা ভূগিছে ৰাইজে\n২০২৬ চনত ক্ষমতালৈ আহিব তৃণমুল কংগ্ৰেছ, তামুলপুৰত ঘোষণা ৰিপুন বৰাৰ


কামাখ্যা ধামৰ মাটি ঔৰংজেৱে দান কৰিছিল? ইউডিএফৰ এই অপপ্ৰচাৰকসকলৰ অভিসন্ধি কি জানেনে?\nকামাখ্যা ধাম কেৱল অসমেই নহয়, সমগ্ৰ বিশ্বৰ হিন্দু ধৰ্মাৱলম্বী লোকৰ বাবে এটা পৱিত্ৰ তীৰ্থস্থান তথা সেৱাৰথলী। ভাৰতবৰ্ষৰ বিভিন্ন স্থানত সিঁচৰতি হৈ থকা ৫১টা দেৱীপীঠৰ অন্যতম এই পৱিত্ৰ মন্দিৰটো। মন্দিৰটো নিৰ্মাণৰ বাবে যদি ঔৰংজেৱে ভূমিদান কৰা বুলি কোৱা হয় তেন্তে বুজিব লাগিব সেইজন পৃথিৱীৰ সবাতকৈ মুৰ্খ অথবা ধূৰ্ত। ধূৰ্ত এইবাবেই যে সকলো জানি-শুনি এইটো উদ্দেশ্যপ্ৰণোদিতভাৱে চলোৱা অপপ্ৰচাৰ। কিন্তু এই অপপ্ৰচাৰৰো আছে গভীৰ উদ্দেশ্য। ইয়াৰ আঁৰত লুকাই আছে ভাৰতত এটা বিশেষ ধৰ্মক মহিমামণ্ডিতকৰণ আৰু হিন্দুৰ গৰিমাক লঘু কৰাৰ গভীৰ চক্ৰান্ত। এআইইউডিএফৰ নেতা এজনে কৈছে, কামাখ্যা মন্দিৰ নিৰ্মাণৰ বাবে ঔৰংজেৱে ভূমিদান কৰিছিল। ইতিহাসৰ এনে বিকৃতি ভাৰত তথা অসমৰ সনাতনী সভ্য়তা-সংস্কৃতিৰ ওপৰত ভয়াৱহ আক্ৰমণ। মুখ্যমন্ত্ৰী ড০ হিমন্ত বিশ্ব শৰ্মাই তেওঁলোকক সঠিকভাৱেই বেলেগ কেটেগৰীৰ মানুহ বুলি অভিহিত কৰিছে। লগতে স্পষ্ট কৰি দিছে যে ঔৰংজেব কিয়, তেওঁৰ পিতৃও অসমলৈ আহিব পৰা নাছিল।লগতে আবোল-তাবোল বকি থাকিলে এআইইউডিএফৰ বিধায়ক আমিনুল ইছলামো শ্বেৰমান আলীৰ দৰে কাৰাগাৰলৈ যাব লাগিব বুলি সকীয়াই দিছে।\nপ্ৰশ্ন উঠে, ইতিহাস বিকৃত কৰি এনে ধৰণৰ ভুল তথ্য জনসাধাৰণৰ মাজলৈ উলিয়াই দিয়া হয় কিয়? সকলোৱে জানে যে ভাৰতক হিন্দু ৰাষ্ট্ৰ হিচাপে চিনাকি দিয়াৰ সপক্ষে মুখ্যমন্ত্ৰী ড০ হিমন্ত বিশ্ব শৰ্মাই অলপতে মত পোষণ কৰিছিল।তেওংৰ মন্তব্য বা চিন্তাধাৰাক লৈ কাৰোবাৰ আপত্তি থাকিবই পাৰে। গণতান্ত্ৰিক দেশ এখনত তাক মুকলিকৈ প্ৰকাশ কৰাৰো স্বাধীনতাও সকলোৰে আছে। কিন্তু ইয়াৰ অৰ্থ এইটো নহয় যে ইতিহাস বিকৃত কৰি জনসাধাৰণৰ মাজলৈ ভুল বাৰ্তা এটা লৈ যোৱা হওক। এআইইউিডএফ বা কংগ্ৰেছৰ একাংশ বিধায়ক-নেতাই কিয় এনে অপপ্ৰচাৰ চলায়। আগেয়ে কৈছোঁ, তেওঁলোকে ভাৰতত হিন্দুৰ গৰিমাক লঘু কৰি ইছলামক মহিমামণ্ডিত কৰিব বিচাৰে। ভাৰতৰ পাঁচ হাজাৰ বছৰীয়া সভ্যতা-সংস্কৃতিক িতিহাসৰ পৰা মচি দি মোগল যুগৰ পৰা এইখন দেশৰ ইতিহাস আৰম্ভ কৰিব বিচাৰে। আঁৰত তগিদা এটাই, পুনৰবাৰ দিল্লী দখল কৰি ভাৰতত ইছলামৰ শাসন প্ৰতিষ্ঠা কৰা। কামাখ্যা ধাম নিৰ্মাণ কৰিছিল নৰকাসুৰে। সেয়া মহাভাৰতৰ যুগৰ কথা। তেতিয়া ঔৰংজেৱ নামৰ ব্যক্তিজন এইখন পৃথিৱীলৈ অহাই নাছিল। পৰৱৰ্তী কালছোৱাত কোচ ৰজা বিশ্বসিংহ আৰু মহাৰাজ নৰনাৰায়ণে মন্দিৰটোক পুনৰ নিৰ্মাণ কৰিছিল। গোটেই প্ৰক্ৰিয়াটোত ওৰংজেৱ দূৰ দূৰলৈ নাই।\n#কামাখ্যা মন্দিৰৰ ইতিহাস\nকোচ মহাৰাজ বিশ্বসিংহই গুৱাহাটীৰ সমীপৰ নীলাচলত অৱস্থিত কামাখ্যাপীঠৰ উদ্ধাৰ কৰি তাতে কামাখ্যা মন্দিৰ নিৰ্মাণ কৰি দিছিল। কোৱা হয় সেই মন্দিৰ সৰ্বপ্ৰথম নিৰ্মাণ কৰিছিল নৰকাসুৰে। পিছলৈ এই পীঠ মাটিৰ তলত বিলুপ্তপ্ৰায় অৱস্থাত পতিত হৈ আছিল। সেই পৰ্বতৰ অধিবাসীসকলে সেই মাটিৰ স্তূপকেই দেৱস্থান বুলি মানি লৈ পূজা কৰিছিল। এবাৰ বিশ্বসিংহ আৰু শিষ্যসিংহই নৈশ অভিযানকালত সৈন্যসকলৰ পৰা বিচ্ছিন্ন হৈ পৰে আৰু পথ হেৰুৱাই বিভিন্ন স্থানত ঘূৰি পকি অৱশেষত নীলাচল পাহাৰত উপস্থিত হয়। তেওঁলোকে তাতে মাটিৰ এক স্তূপৰ কাষত গছৰ শিপাত বহি থকা এগৰাকী বৃদ্ধাৰ পৰা জানিব পাৰিলে যে স্তূপটো পুৰণি অধিবাসীসকলৰ দেৱস্থান। ৰজাই সেই পীঠস্থানতে তেওঁৰ সৈন্যবাহিনীৰ সৈতে মিলনৰ অৰ্থে পূজা-অৰ্চনা আগবঢ়ায় আৰু তেওঁৰ মনোবাঞ্ছা পূৰণ হয়। তাৰে পাছত ৰজাই সেই স্থানৰ মহত্ত্ব দেখি বিষ্মিত হয় আৰু তাতেই স্বৰ্ণ মন্দিৰ নিৰ্মাণ কৰি দিম বুলি সংকল্পবদ্ধ হয়। পিছত সেই স্থানৰ খননত এটা প্ৰাচীন মন্দিৰৰ অৱশেষ আৱিস্কৃত হয়। ৰজাই সেই ভগ্নাৱশেষৰ ওপৰতে ইটাৰে এটা নতুন মন্দিৰ নিৰ্মাণ কৰি দিয়ে। প্ৰতিটো ইটাত এক ৰতি সোণ প্ৰদান কৰিছিল বুলি জনশ্ৰুতি আছে। পিছত আকৌ ১৫৫৩ চনত মুছলমান সেনাপতি কালাপাহাৰে কামৰূপ আক্ৰমণ কৰি কামাখ্যা মন্দিৰ ধ্বংস কৰে। তাৰ পিছতে এই মন্দিৰ পুনৰ নিৰ্মাণ কৰে বিশ্বসিংহৰ পুত্ৰ কোচ নৃপতি মহাৰাজ নৰনাৰায়ণ আৰু তেওঁৰ ভাতৃ চিলাৰায়ে।\nকামাখ্যা মন্দিৰৰ উৎপত্তি সংক্ৰান্তত কালিকা পুৰাণত এটা আখ্যান আছে। দক্ষৰ জীয়ৰী সতীয়ে পিতৃৰ অমতত মহাদেৱৰ সৈতে বিবাহ হৈছিল। সা-সম্পত্তি নাইকিয়া টোকোনা বুলি মহাদেৱক দক্ষই চকু পাৰি দেখিব নোৱাৰিছিল। এবাৰ দক্ষই এটা যজ্ঞৰ আয়োজন কৰিলে। কিন্তু তালৈ জোৱায়েকক নিমন্ত্ৰণ নকৰিলে। তথাপিও সতীয়ে বিনা নিমন্ত্ৰণে পিতৃৰ যজ্ঞস্থলীত উপস্থিত হলগৈ। জীয়েকক দেখি দক্ষৰ খঙে চুলিৰ আগ পালে আৰু মহাদেৱক ভৰ্ৎসনা কৰিবলৈ ধৰিলে। স্বামীৰ বদনাম সহিব নোৱাৰি সতীয়ে যজ্ঞস্থলীতে প্ৰাণত্যাগ কৰিলে। প্ৰিয়াৰ বিয়োগত মহাদেৱ শোকত বলিয়া হল আৰু সতীৰ মৃতদেহ কান্ধত তুলি লৈ বিশ্ব ভ্ৰমি ফুৰিবলৈ ধৰিলে। এনেদৰে ঘূৰি ফুৰোঁতে লাহে-লাহে মৃতদেহটো গেলি শৰীৰৰ অংশবোৰ ঠায়ে ঠায়ে পৰি গল। সতীৰ দেহৰ বিভিন্ন অংগ বিভিন্ন ঠাইত পৰাত সেই সেই ঠাইত একোখন দেৱীপীঠৰ সূচনা হৈছিল। যতেই এনে অংশ পৰিল, তাতেই একোখন তীৰ্থস্থান গঢ়ি উঠিল। নীলাচল পাহাৰত সতীৰ যোনিভাগ পৰিল আৰু তাত কামাখ্যা দেৱীৰ মন্দিৰ প্ৰতিষ্ঠা হ’ল। প্ৰাগজ্যোতিষাধিপতি কিৰাট বংশীয় নৰকাসুৰ আছিল কামাখ্যা দেৱীৰ পৰম ভক্ত। তেৱেঁই নীলাচল পাহাৰত প্ৰথম এই মন্দিৰ প্ৰতিষ্ঠা কৰs। প্ৰবাদ আছে যে এবাৰ নৰকাসুৰে কামাখ্যা দেৱীৰ দৰ্শন পালে। দেৱীৰ স্বৰ্গীয় সৌন্দৰ্যই প্ৰাগজ্যোতিষাধিপতিৰ মতিভ্ৰম ঘটালে। তেওঁ দেৱীক বিবাহৰ প্ৰস্তাৱ আগবঢালে। দেৱীয়ে কলে যে দেৱী আৰু নৰমনিচৰ মাজত বৈবাহিক সম্পৰ্ক অসম্ভৱ কথা। কিন্তু নৰকে যেন তেন প্ৰকাৰেণ বিয়া কৰাবলৈ জিদ ধৰাত কামাখ্যা দেৱীয়ে তেওঁৰ পৰা পৰিত্ৰাণ পাবলৈ বুদ্ধি এটা সাজিলে। দেৱীয়ে কলে যে নৰকে যদি মন্দিৰ দৰ্শনাৰ্থীসকলৰ সুবিধাৰ্থে নীলাচল পাহাৰৰ নামনিৰ পৰা মন্দিৰলৈ একে নিশাৰ ভিতৰতে এটা শিলৰ খটখটি সাজি দিয়ে, তেন্তে তেওঁ নৰকৰ সৈতে বিয়াত বহিবলৈ ৰাজি আছে। দেৱীয়ে ভাবিছিল, নৰকে এই কাম কৰিব নোৱাৰিব। কিন্তু দেৱীৰ ধাৰণাক ভুল প্ৰমাণিত কৰি নিশা শেষ হোৱাৰ আগেয়ে খটখটি নিৰ্মাণৰ কাম শেষ হোৱাৰ উপক্ৰম হল। দেৱীয়ে দেখিলে কথা বিষম; সেয়েহে তেওঁ চক্ৰান্তৰ আশ্ৰয় লবলৈ বাধ্য হল। তেওঁ কুকুৰাক আদেশ দিলে, ডাক দিবলৈ। নিশা শেষ নোহোৱাকৈ কুকুৰাই ডাক দিলে। দেৱীয়ে নৰকক কলে যে কুকুৰাই ডাক দিলে, ৰাতি পুৱাল। নৰকে চৰ্ত পূৰণ কৰিব নোৱাৰিলে। প্ৰচণ্ড ক্ৰোধত নৰকে খেদি খেদি গৈ বৰ্তমানৰ কুকুৰাকটা নামৰ ঠাইডোখৰত মায়াৱী কুকুৰাটো দুচেওকৈ কাটিলে। নৰকে নিৰ্মাণ কৰা বুলি প্ৰবাদ থকা মেখেলা উজোৱা নামৰ শিলৰ খটখটিটো আজিও দেখিবলৈ পোৱা যায়। এই ঘটনাৰ পাছত দেৱকুলৰ সৈতে নৰকৰ সংঘাত আৰম্ভ হল। নৰকৰ অত্যাচাৰ ইমানে বাঢ়িল যে অৱশেষত কৃষ্ণই কিৰাটৰাজক বধ কৰি তেওঁৰ পুত্ৰ ভগদত্তক প্ৰাগজ্যোতিষৰ সিংহাসন অৰ্পণ কৰিলে।\nএই সমৃদ্ধ ইতিহাসেৰে ভাৰতত হিন্দুৰ সেৱাৰথলী ৰূপে ুজিল থকা কামাখ্যা মন্দিৰৰ ইতিহাস নতুনকৈ লিখিব বিচৰা এআইউইড়িএফৰ নেতাসকল ধিক্কাৰৰ যোগ্য। তেওঁলোকে হিন্দু সমাজৰ ওচৰত ক্ষমা বিচৰা উচিত।


অভিজ্ঞতাৰ সঁফুৰা .. Abhigotar Xofura: “খন্তীয়া ত”ৰ খজুৱতি\nপ্ৰথম স্কুললৈ যাবলৈ আৰম্ভ কৰিছো৷ নগাঁৱৰ ওচৰৰ শেনচোৱাৰ আলিটাঙনি নিম্ন বুদিয়াদী বিদ্যালয়লৈ৷ আমি থাকোঁ শেনচোৱাৰ চৰকাৰী ৰেচম পামত৷ স্কুললৈ বেছি দূৰ নহয়৷ খোজ কাঢ়ি কাঢ়ি যাওঁ৷ পানীখোৱা ছুটিৰ সময়ত ওচৰৰে ক্ষিতীশৰ দোকানৰ পৰা পাঁচ পইচাৰ শুকান বুট কিনি খাওঁ৷ পাঁচ পইচাৰ বুট খাই শেষ কৰিব নোৱাৰি৷ সেয়া ১৯৬৪ চনৰ কথা৷\nআমাৰ ক শ্ৰেণী আৰু মোৰ সৰু দাদাৰ দ্বিতীয় শ্ৰেণীৰ শিক্ষয়িত্ৰী একেগৰাকীয়েই৷ দুয়োটা শ্ৰেণী তেখেতেই চম্ভালে৷ তেখেতৰ গিৰিয়েকে আমি থকা ৰেচম পামখনতে কাম কৰে আৰু থাকে ৰেচম পামতেই৷ গতিকে তেখেতৰ লগত আমাৰ ঘৰুৱা সম্বন্ধ৷ প্ৰায়েই তেখেতসকলৰ ঘৰলৈ যাওঁ৷ বাইদেৱে বৰ মৰম কৰে৷ বিশেষকৈ স্কুললৈ যোৱাৰ সময়ত গৈ প্ৰায়েই হাজিৰ হওঁ৷ তেখেতে গৰম গাখীৰত মুড়ি তিয়াই খাবলৈ দিয়ে৷ কাণৰ কাষত মুড়িৰ বাতিটো ল’লে ফট্ ফট্ শব্দ শুনিবলৈ পোৱা যায়, তাকে শুনি বৰ ভাল পাওঁ৷\nক শ্ৰেণীত বেছি দিন হোৱা নাই৷ স্বৰবৰ্ণ শেষ হোৱাৰ পাছত বাইদেৱে ব্যঞ্জনবৰ্ণ শিকাবলৈ লৈছে৷ এদিন বাইদেৱে ক’লে,\n“আজি এটা এটাকৈ সকলোকে মাতি বোৰ্ডত আখৰ লিখিবলৈ দিম৷ নোৱাৰিলে মাৰ খাবি৷”\nপ্ৰথমে এজনক মাতিলে আৰু কিবা এটা লিখিবলৈ দিলে৷ তাৰপাছত আৰু এজন৷ এজন এজনকৈ মাতি আছে আৰু এটা এটাকৈ আখৰ লিখিবলৈ দি আছে: ঙ, ট, ঋ, ঞ ইত্যাদি৷ যিবোৰে লিখিব নোৱাৰে, পিঠিত একোব, দুকোব পাই গৈ আছে৷ আমাৰো বুকুৰ ধপধপনি বাঢ়ি গৈ আছে৷\nএটা সময়ত মোৰ নাম মাতিলে৷ মই উঠি বোৰ্ডৰ কাষ পালোঁগৈ৷ ইতিমধ্যে প্ৰায়বোৰ আখৰ বেলেগৰ ভাগত পৰি শেষ হৈছিল৷ মোৰ ভাগত বা এতিয়া কি পৰে, ভাবি ভয় লাগিবলৈ ধৰিলে৷\n“লিখা, খন্তীয়া ত”\nমোৰ মূৰত আকাশী সৰগ ভাগি পৰিল৷ হে হৰি, এতিয়া কি কৰোঁ৷ কেনেকুৱা বা আছিল এই খন্তীয়া ত টো৷ নামটো এবাৰ নে দুবাৰ শুনিছিলো৷ তাৰ চেহেৰাটোহে দেখোন এতিয়া মনত নপৰে৷ ইফালে বাইদেউৰ লগতে সকলোৱে মোৰ ফালে চাই আছে৷ মই কি কৰো কি নকৰো একো ঠাৱৰ কৰিব নোৱাৰি অলপ পৰ ৰ’লো৷ তাৰপাছত পিঠিখন খজুৱাবলৈ ধৰিলো৷ প্ৰথমতে লাহে লাহে, তাৰপাছত অলপ খৰকৈ, যেন বিছাইহে ডাকিলে৷\nমোৰ অভিনয় দেখি বাইদেৱে বুজি পালে৷ মিচিকিয়া হাঁহি মাৰি ক’লে,\n“অ’ চাওঁ , তোমাক বিছাই ডাকিলে নেকি? বিৰাট খজুৱাইছে? আঁহা, মই খজুৱাই দিওঁ৷”\nমইও সাহস পাই বাইদেউৰ ওচৰলৈ গৈ পিঠিখন উলিয়াই দিলো৷ বাইদেৱে অলপ খজুৱাই দিলে৷ তেনে কৰোঁতে মোক যে পিঠিত একোব দিবলগীয়া আছিল কথাটো বাইদেৱে পাহৰি গ'ল৷ তাৰপাছত নিজৰ ঠাইত গৈ বহিবলৈ ক’লে৷ পিছে বুজা সকলে সকলো বুজিলে৷\nআজিও পিঠিৰ খজুৱতি উঠিলে বাউদেউৰ কথা মনত পৰে৷\nPosted by ডঃ মাখন লাল দাস at 22:31


তিমোথি ডি. শ্বিৰা দশম মেঘালয় বিধানসভাৰ উপাধ্যক্ষ নিৰ্বাচিত\nতিমোথি শ্বিৰা দশম মেঘালয় বিধানসভাৰ উপাধ্যক্ষ নিৰ্বাচিত\nঅৱশেষত আশা কৰা মতেই মেঘালয়ৰ প্ৰাক্তন উপ মুখ্য মন্ত্ৰী আৰু শাসনাধিষ্ঠ নেশ্যনেল পীপলছ পাৰ্টিৰ টিকটত ৰেছুবেলপেৰা বিধানসভা সমষ্টিৰ পৰা তিনি বাৰৰ বাবে বিধায়ক হিচাপে নিৰ্বাচিত হোৱা তিমোথি ডি. শ্বিৰা বুধবাৰে দশম মেঘালয় বিধানসভাৰ উপাধ্যাক্ষ হিচাপে নিৰ্বাচিত হৈছে।\nগোপন বেলটৰ জৰিয়তে সম্পন্ন কৰা নিৰ্বাচনত শাসনাধিষ্ঠ মেঘালয় ডেমক্ৰেটিক এলায়েন্সৰ মনোনীত প্ৰাৰ্থী ৬৪ বছৰীয়া শ্বিৰাই তেওঁৰ প্ৰতিদ্বন্দ্বী মাওৰিংনেং বিধানসভা সমষ্টিৰ পৰা দুবাৰ বিজয়ী হৈ অহা প্ৰাৰ্থী ডেভিড এ নংৰুমক পৰাস্ত কৰে।\nবিধানসভাত বয়সৰ দিশৰ পৰা আটাইতকৈ জ্যেষ্ঠ সদস্য শ্বিৰাই ৩৬টা ভোট লাভ কৰাৰ বিপৰীতে নংৰুমে লাভ কৰিছিল ২০টা ভোট। এটা ভোট নাকচ হৈছিল।\nবিধানসভাত অধ্যক্ষ ডংকুপাৰ ৰয়সহ ৫৮ গৰাকী সদস্য আছিল আৰু অধ্যক্ষ ৰয়ে ভোট দিয়াৰ পৰা বিৰত আছিল।\nউল্লেখযোগ্য যে বৰ্তমানৰ বিধানসভাৰ অধ্যক্ষগৰাকীক মুখ্য মন্ত্ৰী হিচাপে লৈ গঠিত হোৱা মেঘালয় প্ৰগ্ৰেছিভ এলায়েন্সৰ চৰকাৰখনৰ উপ মুখ্য মন্ত্ৰী আছিল শ্বিৰা। কিন্তু এই চৰকাৰখন মাত্ৰ এবছৰ টিকিছিল।\nশ্বিৰা গাৰো পাহাৰ স্বয়ত্বশাসিত জিলা পৰিষদৰ সদস্যও আছিল।\nনিজকে কৃষিকৰ্মত নিয়োজিত কৰি ৰখা শ্বিৰাই বিধানসভাৰ সদস্যসকলক কৃষিকৰ্মত নিয়োজিত কৰি ৰখা আৰু জনসাধৰণৰ বাবে নিয়োগ সৃষ্টি কৰাৰ বাবে আহ্বান জনায়।\nবিধানসভাৰ যুব সদস্যসকলক উদ্দেশ্যি তেওঁ কয়, ‘ৰাইজে আমাক এটা উদ্দেশ্য আগত ৰাখি নিৰ্বাচিত কৰিছে। আমি তেওংলোকৰ প্ৰতি বিশ্বাসী হৈ থাকিব লাগিব।‘


লাভ কৰক ডাটাৰ ছুমানি! ৩৬৫ দিনলৈ দৈনিক ২ জিবি ডাটা মাত্ৰ ৪ টকাত | Asom Live 24\nলাভ কৰক ডাটাৰ ছুমানি! ৩৬৫ দিনলৈ দৈনিক ২ জিবি ডাটা মাত্ৰ ৪ টকাত\nin অসম, বাণিজ্য\nবিএছএনএলে ইয়াৰ গ্ৰাহকসকলক এনে কিছুমান ডাটা ভাউচাৰ প্ৰদান কৰিছে যিয়ে গ্ৰাহকসকলকে অতিৰিক্ত লাভ প্ৰদান কৰিছে। গ্ৰাহকৰ সুবিধাৰ বাবে আমি বিএছএনএল-এ আগবঢ়োৱা ডাটা পেকৰ এখন তালিকা প্ৰস্তুত কৰিছো— যাৰ দ্বাৰা বিএছএনএলৰ গ্ৰাহকসকলে উপকৃত হ’ব পাৰিব৷\nতালিকাৰ প্ৰথম দুটা পৰিকল্পনা অতি হ্ৰস্বম্যাদী পৰিকল্পনা। বিএছএনএলে ১৬ টকাৰ mini_16 আঁচনি আগবঢ়াই, যিয়ে এদিনৰ বাবে ২ জিবি ডাটা আগবঢ়াই আহিছে। ইয়াৰ ব্যৱহাৰকাৰীসকলৰ বাবে এটা C_DATA56 আঁচনিও আগবঢ়াই যিয়ে Zing ত প্ৰৱেশাধিকাৰৰ সৈতে ১০ দিনৰ বৈধতাৰে ১০ জিবি ডাটা প্ৰদান কৰে।\nবিএছএনএলৰ পৰ্টফলিঅ’ত এটা ডাটা চুনামি (ডাটাটিচুনামি) পেক আছে৷ এই পেকত ২২ দিনৰ বাবে প্ৰতিদিনে ২ জিবি ডাটা গ্ৰাহকে লাভ কৰিব।\nটেলকোৰ Data_WFH_151 পেকে ২৮ দিনৰ বাবে মুঠ ৪০ জিবি ডাটা প্ৰদান কৰে আৰু Zing প্ৰৱেশাধিকাৰো লাভ কৰিব পাৰে। কোম্পানীটোৰ STV_198 ৫০ দিনৰ বৈধতাৰ বাবে প্ৰতিদিনে ১৯৮ টকাত ২ জিবি প্ৰদান কৰে।\nলগতে পঢ়ক ৰণবীৰ-আলিয়াৰ বিবাহ : কেই বজাত সম্পন্ন হ’ব হাই প্ৰফাইল এই বিবাহ?\nবিএছএনএল-এ আন এটা Data_WFH_251 পেক আগবঢ়াই যিটো ২৫১ টকাৰ মূল্যত ২৮ দিনৰ বাবে মুঠ ৭৯ জিবি ডাটা প্ৰদান কৰে৷ ইয়াতো Zingত প্ৰৱেধিকাৰ লাভ কৰিব৷\nপ্ৰতিষ্ঠানটোৱে ৪৪৭ টকীয়া এক পেকত মুঠ ১০০ জিবি উচ্চ-গতিৰ ডাটা প্ৰদান কৰে। ১০০ জিবি ডাটা ব্যৱহাৰ কৰাৰ পিছতো ব্যৱহাৰকাৰীয়ে ৮০ কেবিপিএছৰ ইণ্টাৰনেট গতি লাভ কৰে।\nলগতে পঢ়ক বিষাক্ত কাঠফুলা ভক্ষণ : ৰাজ্যত শিশুসহ ১৩ গৰাকী লোকৰ কৰুণ মৃত্যু\nএই পেকটোত ৬০ দিনৰ বৈধতা লাভ কৰিব৷ ইয়াত প্ৰতিদিনে ১০০ টা এছএমএছৰ সৈতে সীমাহীন ভইচ কলিং প্ৰদান কৰিছে। STV_447 পেক ব্যৱহাৰকাৰীসকলে বিএছএনএল টিউনছ আৰু ইৰোছ নাও এণ্টাৰটেইনমেণ্ট চাৰ্ভিচেছৰ সদস্য পদো ল’ব পাৰিব।\nঅৱশেষত, বিএছএনএল-এ ইয়াৰ গ্ৰাহকসকলক এক অনন্য বাৰ্ষিক ডাটা ভাউচাৰ আগবঢ়াই আহিছে। গ্ৰাহকসকলক ৩৬৫ দিনৰ বৈধতাৰ বাবে প্ৰতিদিনে ২ জিবি ডাটা প্ৰদান কৰা এই পেকটো হৈছে DATA_1498 পেক৷ অৱশ্যে, কোনো কলিং বা এছএমএছ সুবিধা লাভ নকৰিব। চাবলৈ গ’লে এই পেকৰৰ দৈনিক ব্যয় হৈছে প্ৰায় ৪ টকা।\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamBSNLBSNL data pack\n‘বেষ্ট আৰু ফাইনেল অফাৰ,’ ৪১ বিলিয়ন ডলাৰত টুইটাৰ ক্ৰয় কৰিব এলন মাস্কে!


পুৱা ৬ বজাৰ পৰা মাজ নিশালৈকে ঘূৰি চাওক\nPublished on January 4, 2018 | News Source: দেৱেন দত্ত\nআজি ২০১৮ চনৰ জেনুৱাৰী মাহৰ চাৰি তাৰিখ৷ ২০১৭ চনৰ ২৭ ডিচেম্বৰত, ইয়াৰ আগৰটো পষেকীয়া ‘বিনিদ্র’ত লিখিছিলোঁ কেনেকৈ কোনো কোনো থলুৱা নিবনুৱাই মোক সোধে মই কিয় তেওঁলোকৰ ‘‘সংস্থাপন’’ৰ কথা ‘‘নিলিখোঁ’’৷ এইটোও লিখিছিলোঁ আৰু এতিয়াও কওঁ যে যিসকল লোকে মই বিগত কেইবাটাও দশকত লিখি থকা অসংখ্য প্রৱন্ধ-পাতি (বা সিবোৰৰ একাংশ হ’লেও) পঢ়িছে, সেইসকলে অস্বীকাৰ নকৰিব যে মোৰ অলেখ লেখাত অসমৰ থলুৱা নিবনুৱাৰ সংস্থাপনৰ, মূলতঃ স্বনিয়োজনৰ স্পষ্ট ৰূপৰেখা আছে৷\nকিন্তু চৰকাৰী চাকৰিয়েয় নিবনুৱা সংস্থাপনৰ একমাত্র উপায় তথা যোগ্যতা-অযোগ্যতাৰ বাছ-বিচাৰ অবিহনে সকলো থলুৱা নিবনুৱাকে চৰকাৰী চাকৰি দিবই লাগিব, এনে উদ্ভট ধাৰণাৰ পোষক মই নহওঁ৷ অসমৰ যোগ্য থলুৱা নিবনুৱাক বঞ্চিত কৰি বহিৰাগত প্রার্থীক কেন্দ্রীয় কিম্বা ৰাজ্যিক চৰকাৰৰ চাকৰিত নিযুক্তি দিয়া দুষ্কার্যযক কোন শুভ বুদ্ধিসম্পন্ন লোকে সমর্থন কৰিব? কিন্তু সকলো চৰকাৰী চাকৰিতে মাথোন থলুৱাকহে নিযুক্তি দিলেও অসমৰ সকলো থলুৱা নিবনুৱা যুৱক-যুৱতী সংস্থাপিত হ’বনে? ৰাজ্য চৰকাৰে দিব পৰা চাকৰি কিমান? চাৰে পাঁচ লাখৰ ইফাল-সিফাল৷\nকিন্তু অৱসৰৰ বয়স পাৰ হোৱা, নিযুক্তিৰ বাবে যোগ্যতাৰ বয়স পাৰ হোৱা, তাৰ বাবে অপ্রাপ্ত বয়স্ক আদি ইত্যাদি তথা শিক্ষাগত বা অন্যান্য বিভিন্ন প্রকাৰৰ অর্হতাবিহীন, এই আটাইকে একাষৰীয়াকৈ ৰখাৰ পাছতো যিমান সংখ্যক ‘‘নিবনুৱা’’ থাকিবগৈ, সেই আটাই থলুৱা নিবনুৱাৰে কাকো বঞ্চিত নকৰাকৈ অসম চৰকাৰৰ আৰু অসমস্থ কেন্দ্রীয়-অর্ধকেন্দ্রীয় কার্যযালয় বা বিভাগসমূহৰ চাকৰিবোৰত নিযুক্তি দিলেও আমাৰ নিবনুৱা সমস্যাৰ সমাধান হ’বনে? আৰু, আটাই নিবনুৱা যদি চৰকাৰী চাকৰিয়াল অর্থাৎ চৰকাৰী যন্ত্রটোৰ অংশ হ’বলৈ হয়, তেন্তে সেই চৰকাৰে শাসন কৰিবলৈ প্রজা পাব ক’ত? স্বয়ং মুখ্য মন্ত্রীয়ে আহবান জনোৱা, নির্দেশ দিয়া আদি বহু কিবা-কিবি কৰাৰ পাছতো, টী ভী চেন৲ল৲সমূহে চৰকাৰী চাকৰিয়ালৰ উপস্থিতি, কর্ম সম্পাদন, প্রস্থান আদিৰ ৰেহ-ৰূপ ৰাইজক সঘনে প্রত্যক্ষ কৰাই থকাৰ পাছতো সিসৱে ‘‘বোপা ককা’’ৰ দিনৰ ৰীতিবোৰ এৰা কোনোবাই দেখিছেনে? সেই কাৰণেইনেকি চৰকাৰী চাকৰিলৈ ‘‘মৰিও নমৰা, পৰিও নপৰা বাণ-ভগদত্ত-চু্যকাফা জাত’’ৰ ইমান মোহ?\nদৰাচলতে, বিগত কিছু বছৰত বহুত দেখি-শুনি আৰু ঠেকি একাংশ থলুৱা লোকৰ মানসিকতাত ক্রমাৎ কিছু পৰিৱর্তন অহাৰ আগলৈকে গৰিষ্ঠসংখ্যক থলুৱা লোকৰ বাবে, চৰকাৰী চাকৰিত নিযুক্তি নিবনুৱা সংস্থাপনৰ প্রায় আভিধানিক অর্থ আছিল বুলি ক’লেও বেছি বঢ়াই কোৱা নহ’ব৷ ইখনৰ পাছত সিখনকৈ ৰাজ্য চৰকাৰে নিবনুৱা সংস্থাপনৰ বিষয়ে বহুত ফোৰোহনি মৰা কথা ক’লে, কিন্তু ভূত জৰাদি জাৰি খেদিবলগীয়া এই মাৰাত্মাক ধাৰণাটো সলনি কৰিবলৈ কার্যযতঃ একো নকৰিলে৷ নহ’লেনো, বহিঃৰাজ্য তথা বহিঃৰাষ্ট্রৰ পৰাও লাখে লাখে মানুহে কাকতী ফৰিঙৰ দৰে নিতৌ জাকি মাৰি আহি কুকুৰীকণা খাৰখোৱাহঁতৰ সন্মুখতে ৰাজপথ, পদপথ, বাৰী-মাটি, হাবিতলীয়া মাটি, পথাৰ, নলা-নর্দমা সকলোতে খাৰখোৱাৰ পাতৰ ভাত কাঢ়ি খাই সোণ-ৰূপ বুটলিব পাৰিলেহেঁতেননে?\nঅসমৰ থলুৱাহঁতৰ মাৰাত্মক সংক্রামক ৰোগবোৰৰ অন্যতম হ’ল মাটি বেচা উৎসৱ৷ মাটিয়ে যে ব্যক্তিগতভাবে তথা জাতীয়ভাবে সৱাতোকে মূল্যৱান স্থাৱৰ সম্পদ, সেই কথা জানিও নজনাৰ ভাও ধৰি যৌগিক অসমীয়া সমাজখনৰ এচাম মানুহ মাটি বেচা উৎসৱত মতলীয়া হৈ পৰিল৷ ইখনৰ পাছত সিখনকৈ বিভিন্ন দলীয় চৰকাৰে যৌগিক অসমীয়া সমাজখনৰ হাতৰ পৰা মাটি যাব নোৱৰাকৈ অর্থাৎ থলুৱাৰ বাবে ভূমিৰ প্রাথমিক অধিকাৰ সংৰক্ষিত কৰি এটা সুস্থ, জাতীয় ভূমি নীতি গ্রহণৰ বাবে এটাও পদক্ষেপ নল’লে৷ যৌগিক অর্থৰ অসমীয়া জাতিটো এটা বিপদাপন্ন ‘‘প্রজাতি’’ বুলি কেন্দ্রক পতিয়ন নিয়াবলৈ প্রাথমিক চেষ্টা এটা কৰিবলৈও কোনো এখনো চৰকাৰে বুকুত সাহস গোটাব নোৱাৰিলে৷\nমাথোন ক্ষমতাত বর্তি থকাৰ সর্বক্ষণীয়া, সর্বগ্রাসী চিন্তাৰ কৰতলীয়া ৰজা বা আঞ্চলিক ছত্রপ জাতীয় এই চৰকাৰবোৰ ব্যস্ত থাকিল কেন্দ্রীয় চৰকাৰৰ ভৰি মোহাৰি দিয়া কর্মত৷ গতিকে নাগালেণ্ড৲, অৰুণাচল, মেঘালয় আদিত থলুৱাৰ বাবে যিটো সম্ভৱ হ’ল, অসমত সেইটো কেতিয়াও নহ’ল আৰু ভৱিষ্যতেও নহ’ব৷ কংগ্রে’ছ, ভাজপা সকলো দল পশ্চিমীয়া ৰাষ্ট্রসমূহ তথা বহুজাতিক ব্যৱসায়ী প্রতিষ্ঠানসমূহৰ দালাল৷ ইবিলাকৰ কূট নীতিৰ বাস্তৱায়নৰ ফলত প্রৱর্তিত হোৱা দুটকীয়া-তিনিটকীয়া চাউল যোগান ব্যৱস্থাই অন্যান্য সৰু-সুৰা জাতি-উপজাতিসমূহৰ দৰে অসমীয়া হাতৰ পৰাও মাটি কাঢ়ি নিয়া ষড়যন্ত্রটোও অতি শীঘ্রে সফল কৰি তুলিলে৷\nবহুজাতিক প্রতিষ্ঠানসমূহৰ কৰতলীয়া কেন্দ্রীয় চৰকাৰ আৰু কেন্দ্রীয় চৰকাৰৰ কৰতলীয়া অসমৰ উপ-চৰকাৰবোৰৰ এনে থলুৱাবিৰোধী দুষ্কার্যযবোৰৰ বিৰুদ্ধে বহু ব্যক্তি আৰু সংগঠনে যথাসময়ত নিজ নিজ ধৰণে ৰাইজক সকীয়াই দিয়া সত্ত্বেও সন্মিলিত, একত্রিত সার্বিক ৰাজহুৱা সাংগঠনিক প্রতিৰোধ ব্যৱস্থাৰ অভাৱত অসমৰ খেতিয়ক আৰু অন্যান্য শ্রেণীৰ থলুৱা মানুহখিনিৰ হাতৰপৰা মাটি নামৰ ‘‘ৰিয়েল প্রপার্টী’’টোৰ অভাৱনীয়ভাৱে বৃহৎ অংশটো ওলাই গুচি গ’ল৷ তাত সাৰ-পানী যোগালে একাংশ ৰাজনৈতিক আৰু বৃত্তিগত অসমীয়া দালালে৷ ফলত, এতিয়া অসমৰ য’ৰে পৰা য’লৈকে যাওক, দেখিব,– বাটৰ দুয়োকাষে থকা একালৰ বিস্তৃত কৃষি ভূমি বিভিন্ন প্রজাতিৰ অনা-অসমীয়া আৰু অ-ভাৰতীয় মানুহৰ হস্তগত৷\nতাত গঢ়ি উঠিছে বিভিন্ন প্রকাৰৰ বৃহৎ বিপণী, গুদাম, কাৰখানা আৰু (সুৰাৰ) তথাকথিত উদ্যোগ৷ শেহতীয়াকৈ অসমৰ ছত্রপ চৰকাৰে হাতত লোৱা ব্যৱস্থাই অসমীয়া খেতিয়কৰ খেতিৰ মাটি বহিৰাগত বণিয়াৰ হাতলৈ যোৱাটো অধিক সুৰসুৰীয়া কৰি তুলিব৷ এইবোৰ কথা সময়ে সময়ে উনুকিয়াই দিওঁতেই আমাৰ মাটিগিৰি লোকসকলে যদি অলপ সচেতনতা অৱলম্বন কৰিলেহেঁতেন (‘‘কৰিলে হয়’’?), তেনেহ’লেও আজি অসমৰ থলুৱাৰ ইমান ভয়াৱহ দুর্দশা নহ’লহেঁতেন (‘‘নহ’ল হয়’’?)৷ এতিয়া সকলো, চোৰ গ’লে বুধি, বৰষুণ গ’লে জাপিৰ দৰেহে হ’লহি৷ অসমৰ সামাজিক, অর্ধ-ৰাজনৈতিক সংগঠনবোৰৰো সঘনাই পৰিৱর্তিত স্বভাৱ-চৰিত্র, কাণ্ড-কাৰখানা আৰু স্থিতিবোৰৰ স্বৰূপবোৰো এনেকুৱা যে দৰাচলতে কোন কাৰ পক্ষত, সেই কথাও ধৰাটো একপ্রকাৰ দুৰূহ৷\nমাটি বেচি বা বন্ধকত থৈ সর্বস্বান্ত হোৱা খাৰখোৱাই কৰে কি? মাটি ৰাখি, বিভিন্ন ধৰণৰ খেতি কৰি আর্থিকভাৱে স্বাৱলম্বী আৰু সবল হোৱাটোতো দূৰৰে কথা, মাটি বেচিও তাৰ টকা লাভজনক ব্যৱসায়ত খটুৱাটোও দূৰতে বিদূৰ৷ সেই টকা ‘‘বিনিয়োগ’’ কৰা হয় কামত ফাঁকি দি দৰমহা আৰু সা-সুবিধা বৃদ্ধিৰ ‘‘ন্যায্য’’ দাবীত ‘‘ইন৲কিলাব৲ জিন্দাবাদ৲’’ (অর্থাৎ বিপ্লৱ দীর্ঘজীৱি হওক) ধবনি ‘‘পৰিৱেশ উত্তাল’’ আৰু ‘‘আকাশ মুখৰিত কৰি তোলা’ৰ অপাৰ সুবিধা থকা চৰকাৰী চাকৰিৰ বাবে মন্ত্রী, আমোলা নিযুক্তি সমিতিৰ অধ্যক্ষ, সদস্য আৰু দালালক ঘোচ দিয়াত৷ কিয়, যিখিনি কিনা মাটিত বহিৰাগতই খেতি-বাতি, ব্যৱসায়-বাণিজ্য বা ‘‘উদ্যোগ’’ কৰি সোণ বুটলিব পাৰে, বেচি নিদি সেই মাটিতে থলগিৰি অসমীয়াই সেই একেটাকে কৰিব নোৱাৰে কিয়? মাটি বেচি পোৱা টকাখিনিৰে ল’ৰা-ছোৱালীয়ে বাইক আৰু মৌবাইল৲ ফৌন৲ কিনি হোটে’ল-ৰে’স্তৰাঁত ভোজন কৰি ‘‘পার্ক’’ত ঘূৰি মুভী চাই মাতৃ ভূমি আৰু মাতৃ ভাষাৰ উন্নতি সাধিব লাগে বাবে?\nপূর্ববংগীয় বা বাংলাদেশী মৈমনসিঙীয়া-ছিলেটীয়াই যিবোৰ মাটিত ধান, মাহ, সৰিয়হ, লাই, লফা, পালেং, ধনিয়া, লাও, কোমোৰা, জিকা, ভোল, ভেণ্ডি, বিলাহী, তিয়ঁহ, কবি, জলকীয়াৰ খেতি কৰি আটাইকে খুৱাব পাৰ়ে, উৎসৱ বা নির্বাচনৰ সময়ত এসপ্তাহ-দহদিন চহৰত সিসৱ নোহোৱা হ’লেই যে চৌদিশ মৰিশালি যেন হয়, ঘোচ খোৱা আৰু ঘোচ নোখোৱা থলুৱা চৰকাৰী চাকৰিয়াল, উকীল, মহৰী, চিকিৎসক, শিক্ষক, অভিযন্তা কোনেও কিনিবলৈ বজাৰত প্রায় একোটা নোহোৱা হয়, সেই একেবোৰ মাটিতে আৰু একেবোৰ চৰ-চাপৰিতে থলুৱাই একেদৰে পৰিশ্রম কৰি খেতি কৰিলে শইচে গজালি নেমেলিবনেকি? মাটি বেচে কিয়?\nচৰ-চাপৰিলৈ নাযায় কিয়, কোৰ মাৰিব পৰা, দা-কুঠাৰ মাৰিব পৰা, হেংদান, ষাঠি-জোং মাৰিব পৰা, নাও চলাব পৰা, মাটি খান্দি মৈদাম সাজিব পৰা, সোণ-ৰূপৰ অলংকাৰ গঢ়িব পৰা, কাঁহ-পিতল-তামৰ, মাটিৰ বাচন তৈয়াৰ কৰিব পৰা, তাঁতত সৰগ ৰচিব পৰা, ৰাতিটোৰ ভিতৰতে গড় এটা বান্ধি উলিয়াব পৰা অসমীয়া, বাঢ়ৈ অসমীয়া খনিকৰ অসমীয়াৰ বংশধৰ সদৌ অসমীয়া ভাই-ককাইসকল? যোৰহাটৰ নিজম পৰা সোণাৰি গাঁও-ৰ সোণাৰিসকলক পুনৰ উজ্জীৱিত কৰি প্রাণচঞ্চল কৰি তুলিবলৈ সত্তৰ বছৰীয়া অসমীয়া কৰতলীয়া চৰকাৰে একোটো নকৰিলে কিয়? ঘৰৰ পৰিয়ালৰ, সাতামপুৰুষীয়া মাটিকেইপুৰা বেচি পোৱা ধনেৰে অসমীয়া ডেকাহঁতে কৰিছে কি? পী চি অউ খুলিছিল, ফটোস্তেটৰ দোকান খুলিছিল়, কাৰণ, পৰিশ্রম কৰিব নালাগে৷ মৌবাইল৲ ফৌন৲ ওলাল, ঈ (Eটো ই নহয়) মেইল ওলাল, গতিকে সেই ফালেও মুদা মৰিল৷ এতিয়া কঁকালত গামোচা মেৰিয়াই বাটৰ কাষত কেৰম আৰু তাচ পাত খেলি কিৰিলি পাৰি ছোৱালী জোকোৱা যাওক৷ নহ’লে, নিজে বেপাৰ নকৰি অনা-অসমীয়া বেপাৰীক দম দি চান্দা তুলি তিনি-চাৰিমহীয়া ‘‘জাতীয় উৎসৱ’’ পতা যাওক, ‘‘জাতীয় সংগঠন’’ খুলি পথ অৱৰোধ কৰি জুমুঠি আৰু টায়াৰ জ্বলাই বিপ্লৱ কৰি জাতি ৰক্ষা কৰা যাওক৷\nনিজৰ বাৰীৰ মাটিত, বাৰীৰ ভিতৰৰ আৰু বাহিৰৰ পিটনিত মীন পাম খুলি, মাছৰ পোনা আনি খাদ্য খুৱাই জেং জাবৰ দি বেৰি-কুঢ়ি মাছ পুহি বছৰি লাখ লাখ টকা উপার্জন কৰিব পাৰি, নিজে সজীৱ থলুৱা মাছ খাব পাৰি, লোককো বেচি খুৱাব পাৰি৷ কিন্তু নাই থলগিৰিয়ে ঘৰৰ আগত থকা পিটনি, সৰু পুখুৰী, খাল সকলো এনেয়ে পৰি থাকিবলৈ দিছে বা বহিৰাগতক বেচি দি চাকৰি বিচাৰি ছেন্দেল চোঁচৰাই চোঁচৰাই প্রোঢ়ত্বত ভৰি দিছেই আৰু বহিৰাগতই সেই পিটনি কিনি তাতে মীন পাম খুলি লাখ লাখ টকা ঘটিছে৷ অসমীয়াই কি, মাছ নাখায়নেকি? খায়৷ কিন্তু থলুৱা মাছ নাখায়৷ বিহাৰ, উত্তৰ-প্রদেশ, হাৰিয়ানা, অন্ধ্রপ্রদেশৰ ‘‘বিলায়তী’’ মাছ খায়৷\nঅসমীয়া মানুহ কি, পকা ঘৰত নাথাকেনেকি? থাকে৷ ৰাজহুৱা টকা আত্মসাৎ কৰি বাট-পথ, দলং, চৰকাৰী ঘৰ-দুৱাৰ, চিকিৎসালয়, বিদ্যালয়, জলসিঞ্চন, খোৱা পানী যোগান, চিৰিয়াখানাৰ জীৱ-জন্তুক খাদ্য যোগান, কাৰাগাৰত বন্দীৰ খাদ্য যোগান আঁচনিৰ ধন, ধানৰ বীজ, সৰিয়হ বীজ, আলুৰ বীজ বিতৰণ আঁচনিৰ ধন আত্মসাৎ কৰি বহু শ কোটি, হাজাৰ কোটি টকাৰ মালিক হৈ অসমীয়া চাহেব মেমচাহেবে ৰাজপ্রাসাদ সাজে৷ কিন্তু সেই ৰাজপ্রাসাদ নির্মাণ কৰা, ৰাজপথ, চৰকাৰী ঘৰ-দুৱাৰ, পথ, বগীবিল দলং, ধলা-শদিয়া দলং আদি নির্মাণ কৰি মাহেকত ৩৪ লাখ টকা ঘটা ঠিকাদাৰবোৰ, ১৫১৬ হাজাৰ টকা ঘটা ৰাজ মিস্ত্রী আৰু কাঠ মিস্ত্রীবোৰ, ১২১৩ হাজাৰ টকা ঘটা যোগালিবোৰৰ বেছিভাগ ক’ৰ মানুহ? সকলো নহয়, কিন্তু তদন্ত চলাওক– দেখিব, বেছিভাগ বিদেশী নাগৰিক৷ এই বিষয়ত জাতীয়তাবাদী নেতাসকলে নামাতে৷ কাৰণ, তেতিয়া, বাট-পথ, দলং, ঘৰ-দুৱাৰৰ নির্মাণ সকলো স্তব্ধ হৈ যাব৷ এতেকে মৌনতাই শ্রেয়৷ কিন্তু অশিক্ষিত, অর্ধশিক্ষিত থলুৱা নিবনুৱাৰ বাবে চৰকাৰে দক্ষতা বিকাশ আঁচনিৰ অধীনত ব্যৱস্থা নকৰে কিয়?\nঅসমীয়া আৰামদায়ত আচবাবত বহিব, শুব, তেনে আচবাবেৰে ঘৰ সজাব৷ কিন্তু কোনো টকা থকা অসমীয়াই নিজেও আচবাব তৈয়াৰীৰ কাম নকৰে আৰু থলুৱা যুৱককো প্রশিক্ষণ দিওৱাৰ ব্যৱস্থা নকৰে৷ অসম কাঠৰ দেশ৷ সেই কাঠ, সেই গছ-গছনি বহিৰাগত ঠিকাদাৰ-বণিয়াই তহিলং কৰিলে৷ কাঠৰ বেপাৰ সেই লুটেৰাহঁতৰ৷ অসমীয়াই কাঠৰ বাটাম আৰু তক্তাৰ বেপাৰো কৰিব নোৱাৰে৷ চাউল, দাইল, আলু, পিঁয়াজৰ, ফলমূলৰ খুচুৰা বেপাৰ অলপ-চলপ কৰ়ে, কিন্তু কোনো টকা থকা অসমীয়াই সেইবোৰ বস্তুৰ পাইকাৰী বজাৰত সোমাই নপৰে৷ ডাঙৰ লোহা-লক্কৰ, মাব৲ল৲, টাইলয৲, গৃহ নির্মাণৰ বিভিন্ন সামগ্রী, ছেনিটেৰী সামগ্রী, এইবোৰ একোৰে পাইকাৰী বজাৰত বা বৃহৎ দোকানত অসমীয়া বেপাৰী দৰৱত দিবলৈও নাই৷ কাৰণ, এইবোৰত পৰিশ্রম আৰু অধ্যৱসায় লাগে৷ এইবোৰ আজীৱন পে’ন৲শ৲ন৲ পোৱাৰ সুবিধা থকা কর্মহীন, দায়িত্বহীন চৰকাৰী চাকৰি নহয়৷\nঅসমীয়া মানুহ তুলী আৰু গাৰুত শোৱে, গাত লেপ-কম্বল লয়, ওপৰত আঁঠুৱা লগায়৷ কিন্তু তুলা নুধুনে, লেপ, তুলী, গাৰু তৈয়াৰ নকৰে৷ কাৰণ, তাত ‘মর্যযাদা’ নাই৷ ৰেইল বিভাগত চাকৰি বিচাৰে৷ অসমত প্রশিক্ষণ কেন্দ্র নাই৷ পাটনাত আছে৷ অসমীয়া যুৱক ৰেইল বিভাগৰ কাৰিকৰী চাকৰিৰ প্রশিক্ষণৰ বাবে পাটনালৈ নাযায়৷ বিহাৰী যুৱকে প্রশিক্ষণ লৈ চাকৰি পাই কামত যোগ দিয়েহি৷ ইয়াত হুলস্থুল হয়, মাৰ-পিট হয়, কিন্তু নিজৰ চাকৰি নহয়৷ ‘‘কিউ কি ইন৲লোগোঁকা কোই টেৰেনিঙ নহী হ্যেয়’’৷ তো, ক্যা কৰেংগে? ৰেইলৱেই প্লেটফর্মৰ বিহাৰী মটীয়াবোৰে দৈনিক কিমান আয় কৰে, খবৰ আছেনে?\nপঢ়া-শুনা নাই৷ তথাপি, মাল-বস্তু কঢ়িয়ায়েই উপার্জন কৰে মাহেকত ৩০৩৫৪০ হাজাৰ টকা৷ দিনৰ দিনটো ৰেইলৱেই স্তেইশ৲নৰ প্লেট৲ফর্মতে৷ আখৰ চিনি নোপোৱা বা ৫ম-ষষ্ঠ শ্রেণীলৈকে পঢ়া অসমীয়া যুৱকে সেই কাম নকৰে৷ কাৰণ, তাত পৰিশ্রম লাগে আৰু ‘প্রে’স্তিজ৲’ নাইহ্ল ‘প্রেস্তিজ৲’ আছে লোকক বা মাক-দেউতাকক ডকা-হকা দি পইচা উলিয়াই দোচা, ইদলী আৰু দহি ৱড়া খাই দোকানত আড্ডা দিয়াত৷ ৰেইল গাড়ীৰ ভিতৰত চানাচুৰ গৰম বাবু মলয়া মজিদাৰ, বাদাম ভজা, তিয়ঁহ, ঝাল মুড়ি, অমিতা, কেঁচা মটৰ, কণী, ৰুটি, চাহ বেচা কোনোবা অসমীয়া ফেৰিৱালা আছেনে? বৰঝাৰ বিমান বন্দৰত, গুৱাহাটী ৰেইলৱেই ট্রেইন স্তেইশ৲নত কিতাপ-বাতৰি কাকত-আলোচনীৰ দোকান থকা অসমীয়া মানুহ আছেনে? নে, সেইবোৰ একো জীৱিকা নহয়? সেই কাম কৰি পৰিয়াল পোহ-পাল দিব নোৱাৰি? তেনে হ’লে, অসমত বহিৰাগতৰ সংখ্যা নাবাঢ়িব কিয়?\nঅসমীয়া মানুহে ধোবাই ধোৱা কাপোৰ নিপিন্ধেনেকি? পিন্ধে৷ একেবাৰে ফিটফাটকৈ৷ কিন্তু ক’ৰবাত অসমীয়া ধোবা দেখিছেনে? বিহাৰী ধোবাৰ মাহিলি উপার্জন ৩০-৪০ হাজাৰ টকা৷ ইমান পৰিশ্রম কৰিবলগীয়া কাম কোনে কৰে? অসমীয়া মানুহে চুলি নকটায়? কটায়৷ কিন্তু নিজে কাৰো চুলি কটা কাম নকৰে৷ লাগিলে চুৰি-ডকাইতিকে কৰিব৷ কিন্তু সেই কাম নকৰে৷ একোজন নাপিতৰ মাহিলি উপার্জন ৪০৫০ হাজাৰ টকা৷ সকলো টকা যায় ‘‘দেশ’’লৈ৷ অসমীয়া মানুহে কাপোৰ নিপিন্ধে৷ পিন্ধে৷ বোধকৰোঁ, ফিটফাটকৈ দামী কাপোৰ-কানি পিন্ধাত অসমীয়া মানুহ ভাৰতৰ আন বহুতো ৰাজ্যতকৈ বহু আগত৷ কিন্তু ৰাজ্যৰ ইমূৰৰপৰা সিমূৰলৈ কোনে কিমান সৰু, ডাঙৰ আৰু মজলীয়া দর্জি দেখিছে?\nএই যে বাটে-পথে, হাটে-বাটে, ভজা বাদাম, ফুচ৲কা, কুঁহিয়াৰৰ ৰস, গোমধান, তলা-চাবি, দা, কটাৰী, প্লাছ৲, খন্তি, লোহাৰ শিকলি আদি বিভিন্ন বস্তু বেচা মানুহবোৰ দেখে, সিহঁতৰ পৰা যে সেই বস্তুবোৰৰ কিছুমান কিনি খায় আৰু কিছুমান ঘৰলৈ লৈ আহে, কিয়, নিজে সেই ব্যৱসায়বোৰত হাত নিদিয়ে কিয়? সেইসকল লোকে নিজৰ পৰিয়ালবোৰ পোহ-পাল দিছে কেনেকৈ? ছাগলী মঙহ বেচা, কুকুৰা মঙহ বেচা থলুৱা বেপাৰীকচাইৰপৰা কিমান মানুহে মঙহ কিনি খাইছে?\nৰাজ্যত কিমান হাজাৰ বে’-চৰকাৰী বাণিজ্যিক গাড়ীৰ চালক আৰু ব্যক্তিগত গাড়ীৰ চালক আছে, তাৰ একো সঠিক হিচাপ নাই৷ কিন্তু নিৰীক্ষণ কৰক,– এই যে বাছ, মিনি বাছ, মিনি ট্রাক, অট’ৰিক্সা, অট’ভেন, মেজিক৲, ট্রেভ৲লা(ৰ), ৱিংগা(ৰ৲) আদি বাণিজ্যিক গাড়ীবোৰ চলায় আৰু বিশেষতঃ গুৱাহাটী মহানগৰৰ ব্যক্তিগত মালিকৰ গাড়ীবোৰ চলায়, সেই চালকসকলৰ কিমানবোৰ অসমীয়া আৰু বাকী চালক-নাগৰিকসকল ক’ৰপৰা আহিছেহ্ল ছবিখন মন কৰিবলগীয়া৷ টায়াৰ-টিউবত টাপলি মাৰি চাৰিটা চকাত চাৰি মিনিট বতাহ (পাম্প৲-‘‘হাৱা’’) দি, সিদিনা অহা বিহাৰীয়ে দোপত দোপে উন্নতি কৰি টায়াৰ৲ তথা মটৰ গাড়ীৰ যন্ত্রাংশ বেচি এবছৰ-দুবছৰত শানদাৰ বিপনী, শৌ ৰূম খুলিছে৷ অসমীয়াই নোৱাৰে, নকৰে৷ কাৰণ সেয়া চৰকাৰী চাকৰি নহয়৷ পুৱা ৬ বজাত বিছনাৰ পৰি মাজ নিশালৈকে গুৱাহাটীত আৰু অসমৰ অন্যান্য ঠাইত কেনেকৈ সোণ বুটলিছে, ঘূৰি ঘূৰি চাওক, হে অসমীয়া ‘‘নিবনুৱা’’সকল৷ অসমীয়া বনুৱা কিয় হ’ব? অসমীয়াই বন কিয় কৰিব? অসমীয়া ঘোচখোৰ চাকৰিয়াল বা মন্ত্রীহে হ’বহ্ল\nফ’ন : ৯৮৬৪৩-৬৯৮২১\nSecurity personals kills KPLT militant, arrests another\nজলসম্পদ বিভাগে গ্রহণ কৰা ৰপ্তখন আঁচনিত এতিয়াও দিয়া নাই অনুমোদন\nZNP urges Centre not to impose Yoga on students, Aadhar on people\nAll Rights Reserved 2018 © The Janambhumi | Total visits : 2942994


Iscept in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Iscept ar byavahar, ppali, parshwakriya, upkaar, kriya-pratikriya aaru satarkatabani\nIscept ৰ মূল্য আৰু পেকৰ চাইজ - Iscept Price and Pack Size in Assamese - Iscept ar mulya aaru pakor size\nIscept की जानकारी\nIscept ৰ লাভ আৰু ব্যৱহাৰসমূহ- Iscept Benefits & Uses in Assamese- Iscept ar laabh aaru byavaharsamuh\nIscept ৰ পালি আৰু সেয়া কেনেদৰে ল'ব- Iscept Dosage & How to Take in Assamese - Iscept ar paali aaru xeya kenedore lobo\nIscept ৰ পাৰ্শ্চক্ৰিয়াসমূহ- Iscept Side Effects in Assamese- Iscept ar parshwakriyasamuh\nIscept সংক্ৰান্ত সতৰ্কতাবাণীসমূহ- Iscept Related Warnings in Assamese- Iscept xonkranta xatarkatabanisamuh\nঅইন দৰৱৰ সৈতে Isceptৰ গুৰুতৰ ক্ৰিয়া-প্ৰতিক্ৰিয়া- Severe Interaction of Iscept with Other Drugs in Assamese- Oinor xoite Iscept ar gurutor kriya-pratikriya\nIscept মতভেদসমূহ- Iscept Contraindications in Assamese- Iscept nishedhsamuh\nIscept ৰ বিষয়ে সততে সোধা প্ৰশ্নসমূহ- Frequently asked Questions about Iscept in Assamese- Iscept ar bikhoye satate xodha prashnasamuh\nখাদ্য আৰু মদৰ সৈতে Iscept ক্ৰিয়া-প্ৰতিক্ৰিয়া- Iscept Interactions with Food and Alcohol in Assamese- khadya aaru modor xoite Iscept kriya-pratikriya\nIscept ৰ লাভ আৰু ব্যৱহাৰসমূহ - Iscept Benefits & Uses in Assamese - Iscept ar laabh aaru byavaharsamuh\nIscept তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nIscept ৰ পালি আৰু সেয়া কেনেদৰে ল'ব - Iscept Dosage & How to Take in Assamese - Iscept ar paali aaru xeya kenedore lobo\nIscept-ৰ উপাদানসমূহ - Iscept Active Ingredients in Assamese - Iscept-ar upadaansamuh\nIscept ৰ পাৰ্শ্চক্ৰিয়াসমূহ - Iscept Side Effects in Assamese - Iscept ar parshwakriyasamuh\nগৱেষণাৰ ভিত্তিত, Iscept ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nIscept সংক্ৰান্ত সতৰ্কতাবাণীসমূহ - Iscept Related Warnings in Assamese - Iscept xonkranta xatarkatabanisamuh\nIscept-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাৰ ক্ষেত্ৰত Isceptৰ পাৰ্শ্ব-প্ৰতিক্ৰিয়া অতি সীমিত।\nIscept-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nIscept প্ৰথমে চিকিতসকৰ পৰামৰ্শ নোলোৱাকৈ গ্ৰহণ কৰা উচিত নহয় কাৰণ ইয়াৰ ফলত স্তন্যপায়ী মহিলাৰ গম্ভীৰ পাৰ্শ্ব-প্ৰতিক্ৰিয়া হব পাৰে।\nবৃক্কত Iscept কি প্ৰভাৱ দেখা গৈছে?\nIsceptৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Iscept কি প্ৰভাৱ দেখা গৈছে?\nআপুনি কলিজা ৰ ক্ষতিৰ কোনো আশংকা নকৰাকৈ Iscept গ্ৰহণ কৰিব পাৰে।\nহৃদযন্ত্ৰৰ ক্ষেত্ৰত Iscept ৰ কি প্ৰভাৱ দেখা গৈছে?\nIsceptৰ হৃদয় ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nঅইন দৰৱৰ সৈতে Isceptৰ গুৰুতৰ ক্ৰিয়া-প্ৰতিক্ৰিয়া - Severe Interaction of Iscept with Other Drugs in Assamese - Oinor xoite Iscept ar gurutor kriya-pratikriya\nIscept তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nIscept মতভেদসমূহ - Iscept Contraindications in Assamese - Iscept nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Iscept লোৱা অনুচিত যাতে -\nIscept ৰ বিষয়ে সততে সোধা প্ৰশ্নসমূহ - Frequently asked Questions about Iscept in Assamese - Iscept ar bikhoye satate xodha prashnasamuh\nএই Iscept-এ অভ্য়াস বা নিচাৰ সৃষ্টি কৰে নেকি?\nনহয়, Isceptয়ে অভ্যাসৰ সৃষ্টি নকৰে।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Iscept লোৱাৰ পিছত ই আপোনাৰ টোপনি ভাৱ নানে।\nহয়, চিকিত্সা পৰামৰ্শ অনুসাৰেহে Iscept লওক।\nনহয়, Isceptয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Iscept ক্ৰিয়া-প্ৰতিক্ৰিয়া - Iscept Interactions with Food and Alcohol in Assamese - khadya aaru modor xoite Iscept kriya-pratikriya\nখাদ্য আৰু Isceptৰ ক্ৰিয়া-প্ৰতিক্ৰিয়া\nIsceptৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Isceptৰ মাজৰ প্ৰতিক্ৰিয়া\nIscept আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nIscept ৰ অনুকল্প - Substitutes for Iscept in Assamese\nআপুনি বা আপোনাৰ পৰিয়ালৰ কোনোবাই Iscept লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Iscept ব্যৱহাৰ কৰিছিল নেকি?\nআপুনি কিমান পৰিমাণে Iscept সেৱন কৰিছিল?\nআপুনি Iscept ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Iscept সেৱন কৰে?


লটি-ঘটি – ডলী তালুকদাৰ – ফটাঢোল\nNovember 1, 2019 লটিঘটি\t9 Comments\nলটি-ঘটি – ডলী তালুকদাৰ\nচাহ বাগানত থকা সময়খিনি মই জীৱনত কেতিয়াও পাহৰিব নোৱাৰিম। চাহ বাগানত কিছুমান এনেকুৱা ৰসাল অভিজ্ঞতা বা লটি-ঘটি হৈছিল যিবোৰ কাহিনী মনত পৰিলে মোৰ আজিও হাঁহি উঠে।\nআমি পাৱৈ চাহ বাগানত থকাৰ সময়ৰে কথা। এইখন বাগানত কিছুমান এনেকুৱা মানুহ লগ পাইছোঁ যে কেতিয়াবা যদি মোৰ কোনো কাৰণত বাকীবোৰ স্মৃতি মগজুৰ পৰা লুপ্ত হৈ যায় তথাপিও এওঁলোক বা সেই লটি-ঘটিবোৰ কেতিয়াও লুপ্ত নহয়।\nআমি বাগানলৈ অহাৰ ছমাহ মান পিছতে এজন সহ -পৰিচালকে নতুনকৈ জইন কৰে। আমাৰ কাষৰ বাংলোটোত দত্ত উপাধিৰ মেনেজাৰজনে নববিবাহিতা পত্নীৰ লগত থাকিবলৈ আহিল। সেই সময়ত মোৰো বিয়া হোৱা বেছিদিন হোৱা নাছিল। ন কইনা নহ’লেও পুৰণি কইনাও হোৱা নাছিলো।\nমানুহজন কামলৈ যোৱাৰ পিছত অকলে থাকিব লাগে কাৰণে মোৰ লগ এজনী অহাত ভালেই পালো মই। ছোৱালীজনীও বৰ ভাল আছিল। সোনকালে আমি দুয়োটা পৰিয়ালৰ মাজত ভাল বন্ধুত্ব হ’ল। ঘৰৰ নিচিনা হ’লোঁ আমি। এই দত্তৰ লগত হোৱা লটি-ঘটি আজি মই ক’ম সকলোকে।\nদত্তৰ ঘৰ ডিব্ৰুগড়ত হোৱা বাবে ঘৈণীয়েক প্ৰায়ে যায় ঘৰলৈ। কিন্তু দত্তই মন কৰিলে পত্নী ঘৰত যোৱা সময়ত এটা ঘটনা প্ৰায়ে ঘটে সিহঁতৰ। প্ৰথমতে একো নাভাবিলেও পিছলৈ কথাটো দত্তই মন কৰিলে। আৰু এদিন আমাৰ ঘৰত আহি কথাটো ক’লে। প্ৰথমতে আমিও আচৰিত শুনি ঘটনাটো। আৰু অলপ পিছত সকলোৱে হাঁহিব ধৰিলো।\nকথাটো হ’ল দত্তৰ মাংস বহুত প্ৰিয়। মাংস নোহোৱাকে দত্তই ভাত নালাগে ৰাতিপুৱা ব্ৰেকফাষ্টো নাখায়। মুঠতে তিনিও সাজতে মাংস লাগিব। দত্তৰ ঘৈণীয়েক যেতিয়া ঘৰলৈ যায় দত্তই ৰান্ধনিজনক ৰাতি মাংস ৰান্ধিলে থৈ দিবলৈ কয় আৰু পুৱাৰ আহাৰত ৰুতি বনালে লগত খাবলৈ। ঘৈণীয়েক থাকিলে চব্জী বনাব দিয়ে কিন্তু দত্তই অকলে থাকিলে মাংসৰেই খায়। সেইমতে ৰান্ধনিজনে থৈ দিয়ে।\nকিন্তু এবাৰ ঘৈণীয়েক ঘৰলৈ যাওঁতে দত্তই মাংস খাবলৈ গৈ চায় যে মাত্ৰ দুপিচ আছে। তেওঁৰ মনত আছে ৰাতি চাৰি টুকুৰা থৈছিল কিন্তু এতিয়া দুটুকুৰা যে? ৰান্ধনিজনক সোধাত ক’লে, ছাৰ মই ফ্ৰীজত যেনেকে আছে তেনেকৈয়ে গৰম কৰি দিছোঁ। আপুনি খোৱা বুলি ভাবিছোঁ। পিছদিনাও একে গতি। সেইদিনা ৰাতি দত্তই নিজে হিচাপ কৰি থ’লে। ছয় টুকুৰা আছে। ৰাতিপুৱা ছয় বজাত কামজাৰিত গৈ দহটা বজাত ব্ৰেকফাষ্ট কৰিব আহি দেখে তিনি টুকুৰা মাংস দিছে তেওঁক ৰুতিৰ লগত। ৰান্ধনিজনক সোধাত ক’লে যে সি ফ্ৰীজৰ ভিতৰত থকা টিফিনত তেনেকৈয়ে পাইছে। লগতে তাক সন্দেহ কৰিবলৈ মানা কৰিলে।\nতেনেতে ৰান্ধনিক সহায় কৰা বেহেৰাজনৰ অলপ সন্দেহ হ’ল। আৰু সি দত্তক ক’লে, ছাৰ! আপুনি ৰাতিপুৱা ছয় বজাতে বাগানত কামজাৰী চাবলৈ যায়। আৰু আমিও আঁঠ বজাতহে আহোঁ। বাইদেউও ঘৰত নাই গতিকে তেতিয়ালৈ চকীদাৰহে থাকে। আৰু সিতো ভিতৰত বাচন ধোৱা, আপোনাক চাহ বনাই দিয়া কাম কৰেই। গতিকে সিয়ে খায় নথয়তো?\nদত্তৰো গাত লাগিল কথাটো। মাংস খোৱাত আপত্তি নাই কিন্তু জুঠা কৰি থ’লে ভাল নালাগে। গতিকে এইবাৰ চোৰ ধৰিমেই বুলি সেইদিনা ৰাতি আকৌ হিচাপ কৰি মাংস থলে টিফিনত ভৰাই। পিছদিনা ৰবিবাৰ আছিল। সেইবাবে ৰাতিপুৱা চকীদাৰজনক ক’লে যে মোৰ ভোক লাগিছে আৰু ৰান্ধনি আঁঠটাতহে আহিব গতিকে তই মোক ৰুতি বনাই দে।\nচকীদাৰজনে ৰুতি বনালে আৰু তেতিয়া দত্তই মাংসখিনি গৰম কৰি দিবলৈ ক’লে। সি মাংসখিনি আনি দিলে আৰু আগৰ দৰে কমি থকাত তাক দত্তই সোধাত প্ৰথমতে নাজানো বুলি ক’লে। কিন্তু দত্তই ক’লে মই ৰাতি চাৰি টুকুৰা থৈছিলোঁ আৰু ফ্ৰীজৰ ভিতৰত তইয়ে ভৰাইছিলি। এতিয়া কেনেকে কমি গ’ল?\nচকীদাৰে সেমেনা সেমেনী কৰি ক’লে,\n: ছাৰ এঠীয়ে খালে চাগৈ?\n: এঠীয়ে খালে? এইটো কি বস্তু?\n: ছাৰ এঠী নাজানে আপুনি? এঠী মানে সেই যে বেৰত বগাই ‘টিকটিক’ সেইটো আকৌ।\nদত্তৰ মুখ মেল খায় গ’ল তাৰ কথা শুনি। এঠী মানে টিকটিক! আৰু টিকটিক মানে জেঠী। সেই জেঠীয়ে মোৰ ভাগৰ মাংস ফ্ৰীজৰ ভিতৰত থকা টিফিনৰ পৰা উলিয়াই খায় আৰু চাৰি টুকুৰা মাংসৰ দুটুকুৰা খায়, দুটুকুৰা মোলৈ থয়। তাৰপিছত আকৌ টিফিনৰ ঢাকনি বন্ধ কৰি ফ্ৰীজত থৈ দিয়ে।\nচকীদাৰৰ কথা শুনি দত্তৰ মূৰ ঘূৰাই গ’ল আৰু দত্তৰ কথা শুনি আমাৰ মূৰ ঘূৰাই গ’ল।\n« চেকগেট – সঞ্জীৱ কুমাৰ ভট্টচাৰ্য\nৰূপাংকৰৰ বিড়ি (ৰহস্য গল্প) – জ্যোতিৰূপম দত্ত »\nহাঃ হাঃ, তাৰমানে এঠীজন চকীদাৰে আছিল ন’?\nভাল লাগিল ডলী৷\nহয়। ধন্যবাদ জনালো\nএইজন এঠি বেৰত নবগায় তাৰমানে–হাঃ হাঃ\nহাঃ হাঃ হাঃ 😂😂😂😂😂\nহাঁ হাঁ৷কি জমনী৷\nচাহৰ দৰেই ৰসাল ৷ বাগান বিলাকত এনে অনেক কাহিনী আছে ৷


হিমা দাস - অসমীয়া ৱিকিপিডিয়া\n২০ বছৰ অনূৰ্ধ্ব বিশ্ব চেম্পিয়নশ্বিপ ২০১৮ত হিমা দাস\n৯ জানুৱাৰী, ২০০০ (২২ বছৰ)\nধিং , নগাঁও জিলা, অসম\nট্ৰেক আৰু ফিল্ড\nনিপন দাস আৰু নৱজিৎ মালাকাৰ\n৪০০ মিটাৰ: ৫০.৭৯ ছেকেণ্ড (এছিয়ান গেমছ ২০১৮, জাকাৰ্তা)\n২০১৮ জাকাৰ্তা, ইণ্ডোনেছিয়া ৪০০ মিটাৰ\n২০১৮ জাকাৰ্তা, ইণ্ডোনেছিয়া ৪×৪০০ মিটাৰ মিশ্ৰত ৰিলে\n২০১৮ জাকৰ্তা, ইণ্ডোনেছিয়া ৪×৪০০ মিটাৰ মহিলাৰ ৰিলে\n২০ বছৰ অনূৰ্ধ্ব বিশ্ব চেম্পিয়নশ্বিপ\n২০১৮ টেম্পায়াৰ, ফিনলেণ্ড ৪০০ মিটাৰ\nহিমা দাস (জন্ম: ৯ জানুৱাৰী ২০০০) এগৰাকী ভাৰতীয় দৌৰবিদ। তেওঁ বিশ্ব ট্ৰেক আৰু ফিল্ড ইভেণ্টত পদক লাভ কৰা প্ৰথম গৰাকী ভাৰতীয় খেলুৱৈ। তেওঁক ধিং এক্সপ্ৰেছ নামেৰে জনা যায়। তেওঁ ইণ্ডোনেছিয়াৰ ৰাজধানী জাকাৰ্তাত অনুষ্ঠিত এছিয়ান গেমছ ২০১৮ৰ ৪০০ মিটাৰ দৌৰ প্ৰতিযোগিতাত ৰূপৰ পদক অৰ্জন কৰে আৰু ৫০.৭৯ ছেকেণ্ড সময়ৰ ৰাষ্ট্ৰীয় অভিলেখ গঢ়ে।\nবৰ্তমান হিমা মহিলাৰ ৪০০ মিটাৰ দৌৰত অনুৰ্ধ্ব শাখাৰ বিশ্ব চেম্পিয়ন আৰু ভাৰতীয় ৰেকৰ্ডৰ অধিকাৰী\n3 আন্তৰ্জাতিক প্ৰতিযোগিতা\n4 ব্যক্তিগত শ্ৰেষ্ঠ প্ৰদৰ্শন(মুকলিত)\n5 পুৰস্কাৰ আৰু সন্মান\n২০০০ চনৰ ৯ জানুৱাৰী তাৰিখে নগাঁও জিলাৰ ধিঙত হিমাৰ জন্ম হয়। তেওঁৰ পিতৃ ৰঞ্জিত দাস আৰু মাতৃ জোনালী দাস। হিমা তেওঁলোকৰ ৬ গৰাকী সন্তানৰ ভিতৰত কনিষ্ঠতম। হিমায়ে স্কুলীয়া দিনৰে পৰা ল'ৰাৰ লগত ফুটবল খেলিবলৈ আৰম্ভ কৰিছিল। তাৰপাছত তেওঁৰ প্ৰতিভা খেলুৱৈ তথা প্ৰশিক্ষক নিপন দাসে প্ৰত্যক্ষ কৰি এথলেটিক্সত অংশগ্ৰহণ কৰিবলৈ উদগনি যোগায়। জিলাভিত্তিত খেলত অংশগ্ৰহণ কৰাৰ পিছত তেওঁৰ প্ৰশিক্ষণ আৰম্ভ হয়। তেওঁৰ প্ৰশিক্ষকে উন্নত প্ৰশিক্ষণৰ বাবে হিমাক গুৱাহাটীলৈ যাবলৈ পৰামৰ্শ আগবঢ়ায়। প্ৰথমে তেওঁৰ পৰিয়ালৰলোকে এই বিষয়ে আপত্তি কৰিছিল যদিও পিছলৈ তেওঁ সৰুসজাই ষ্টেডিয়ামত প্ৰশিক্ষণ ল'বলৈ আৰম্ভ কৰে।\nহিমাই ২০১৮ চনত ফিনলেণ্ডৰ টেম্পায়াৰত অনুষ্ঠিত হোৱা আন্তঃৰাষ্ট্ৰীয় এথলেটিক্স সন্থাৰ বিশ্ব চেম্পিয়নশ্বিপ প্ৰতিযোগিতাত সোণৰ পদক অৰ্জন কৰে। এই ইভেণ্টত তেওঁ ৫১.৪৬ ছেকেণ্ড সময় লয়।. তেওঁ ২০১৮ চনৰ অষ্ট্ৰেলিয়াৰ গ'ল্ড ক'ষ্টত অনুষ্ঠিত হোৱা কমনৱেলথ গেমছত মহিলাৰ ৪০০ মিটাৰ দৌৰ আৰু ৪×৪০০ মিটাৰ ৰিলে দৌৰ সম্পূৰ্ণ কৰিছিল। ৪০০ মিটাৰ দৌৰ প্ৰতিযোগিতাত তেওঁ ফাইনেল পৰ্যন্ত আগবাঢ়ি ষষ্ঠ স্থান লাভ কৰিছিল। ৪×৪০০ মিটাৰ ৰিলে দৌৰত তেওঁ ভাৰতীয় দলৰ অংশ আছিল আৰু ফাইনেলত তেওঁলোকে সপ্তম স্থান লাভ কৰে। তেওঁ ২০১৮ চনত আন্তঃৰাষ্ট্ৰীয় এথলেটিক্স সন্থাৰ বিশ্ব চেম্পিয়নশ্বিপ প্ৰতিযোগিতাৰ ৪০০ মিটাৰ ৰেছত সোণৰ পদক লাভ কৰি ট্ৰেক আৰু ফিল্ড ইভেণ্টত পদক লাভ কৰা প্ৰথম গৰাকী ভাৰতীয় হিচাপে কৃতিত্ব অৰ্জন কৰে।\n২০১৮ চনৰ ইণ্ডোনেছিয়াৰ ৰাজধানী জাকাৰ্তাত অনুষ্ঠিত এছিয়ান গেমছ ২০১৮ ৰ মহিলাৰ ৪০০ মিটাৰ দৌৰ প্ৰতিযোগিতাৰ প্ৰাৰম্ভিক পৰ্যায়ত তেওঁ ৫১.০০ ছেকেণ্ডৰে ৰাষ্ট্ৰীয় অভিলেখ গঢ়ি দ্বিতীয় স্থানত থাকি পৰৱৰ্তী পৰ্যায়লৈ নিৰ্বাচিত হয়। ২০১৮ চনৰ ২৬ আগষ্ট তাৰিখে তেওঁ আকৌ নিজৰ ৰাষ্ট্ৰীয় অভিলেখ ভাঙি ৫০.৭৯ ছেকেণ্ডেৰে চূড়ান্ত প্ৰতিযোগিতাত ৰূপৰ পদক লাভ কৰে।\nআন্তৰ্জাতিক প্ৰতিযোগিতা[সম্পাদনা কৰক]\n২০১৮ কমনৱেলথ গেমচ গ'ল্ড ক'ষ্ট, অষ্ট্ৰেলিয়া ষষ্ঠ ৪০০ মিটাৰ ৫১.৩২ চেকেণ্ড\n২০১৮ কমনৱেলথ গেমচ গ'ল্ড ক'ষ্ট, অষ্ট্ৰেলিয়া সপ্তম 8*৪০০ মিটাৰ ৰিলে (দলগত ইভেণ্ট) ৩.৩৩.৬১ চেকেণ্ড\n২০১৮ আই এ এ এফ ৱৰ্ল্ড (ইউ-২০) চেম্পিয়নশ্বিপ টেম্পায়াৰ, ফিনলেণ্ড প্ৰথম ৪০০ মিটাৰ ৫১.৪৬ চেকেণ্ড\n২০১৮ এচিয়ান গেমচ জাকাৰ্টা-পালেমবাং, ইণ্ডোনেচিয়া দ্বিতীয় ৪০০ মিটাৰ ৫০.৭৯ চেকেণ্ড\n২০১৮ এচিয়ান গেমচ জাকাৰ্টা-পালেমবাং, ইণ্ডোনেচিয়া প্ৰথম 8*৪০০ মিটাৰ ৰিলে (দলগত ইভেণ্ট) ৩.২৮.৭২ চেকেণ্ড\n২০১৯ পজনান এথলেটিকচ গ্ৰাঁ প্ৰি কুটনো, পোলেণ্ড প্ৰথম ২০০ মিটাৰ ২৩.৯৭ ছেকেণ্ড\n২০১৯ ক্লাডনো মেমৰিয়েল এথলেটিক মীট চেক গণৰাজ্য প্ৰথম ২০০ মিটাৰ ২৩.৪৩ চেকেণ্ড\nব্যক্তিগত শ্ৰেষ্ঠ প্ৰদৰ্শন(মুকলিত)[সম্পাদনা কৰক]\n১০০ মিটাৰ দৌৰ ১১.৭৪ চেকেণ্ড পাতিয়ালা(ভাৰত) ২৭/০২/২০১৮\n২০০ মিটাৰ দৌৰ ২৩.১০ চেকেণ্ড গুৱাহাটী(ভাৰত) ২৭/০৬/২০১৮\n৪০০ মিটাৰ দৌৰ ৫০.৭৯ চেকেণ্ড জাকাৰ্টা(ইণ্ডোনেচিয়া) ২৬/০৮/২০১৮\n৪×৪০০ মিটাৰ ৰিলে দৌৰ ৩:২৮.৭২ মিনিট জাকাৰ্টা(ইণ্ডোনেচিয়া) ৩০/০৮/২০১৮\nৰাষ্ট্ৰপতি শ্ৰীযুত ৰাম নাথ কোৱিন্দে হিমা দাসক ২০১৮ চনৰ অৰ্জুন বঁটা প্ৰদান কৰা মুহূৰ্তত\n২০১৮ চনৰ ২৫ চেপ্টেম্বৰত ভাৰতৰ ৰাষ্ট্ৰপতিৰ হাতেৰে অৰ্জুন বঁটা\n২০১৮ চনৰ ১৪ নৱেম্বৰত ইউনিচেফৰ দ্বাৰা ভাৰতৰ সৰ্বপ্ৰথম যুৱ ৰাষ্ট্ৰদূত (Youth Ambassador) হিচাপে নিযুক্তি\nঅসম চৰকাৰৰ দ্বাৰা অসমৰ ক্ৰীড়া ৰাষ্ট্ৰদূত(Brand Ambassador for sports) হিচাপে নিযুক্তি\nপোলেণ্ড ত অনুষ্ঠিত পজনান এথলেটিকচ গ্ৰাঁ প্ৰি ত ২০০ মিটাৰ দৌৰত স্বৰ্ণ বিজয়\nভোগেশ্বৰ বৰুৱাৰ পাছত হিমা দাস আন্তৰ্জাতিক পৰ্যায়ত পদক লাভ কৰা অসমৰ একমাত্ৰ এথলিট\n২০১৮ চনৰ চেপ্টেম্বৰ মাহত হিমা দাসে বিশ্বখ্যাত এডিডাচ কোম্পানীৰ সৈতে ব্যৱসায়িক চুক্তি স্বাক্ষৰ কৰে\n↑ 2018 CWG bio\n↑ "Hima Das: From Assam’s rice fields to becoming India’s first world gold medallist on track" (en-US ভাষাত). The Indian Express. 2018-07-13. https://indianexpress.com/article/sports/sport-others/junior-athletics-worlds-from-assams-rice-fields-18-year-old-hima-das-gives-india-its-first-world-gold-on-track-5257409/.\n↑ "Hima Das scripts history wins Under-20 Gold in 400m". The Times of India. https://timesofindia.indiatimes.com/sports/more-sports/athletics/iaaf-under-20-world-athletics-hima-das-scripts-history-wins-gold-in-400m/articleshow/64964292.cms?from=mdr.\n↑ "Hima Das". results.gc2018.com. https://results.gc2018.com/en/athletics/athlete-profile-n6068799-hima-das.htm। আহৰণ কৰা হৈছে: 15 April 2018.\n↑ "Result - Women's 400m Final". results.gc2018.com. https://results.gc2018.com/en/athletics/result-women-s-400m-fnl-000100-.htm। আহৰণ কৰা হৈছে: 15 April 2018.\n↑ "Result - Women's4x 400m Relay Final". results.gc2018.com. https://results.gc2018.com/en/athletics/result-women-s-4-x-400m-relay-fnl-000100-.htm। আহৰণ কৰা হৈছে: 15 April 2018.\n↑ "Hima Wins Historic Gold for India". Hotstar. 13 July 2018. http://www.hotstar.com/sports/athletics/hima-wins-historic-gold-for-india/2001615696। আহৰণ কৰা হৈছে: 13 July 2018.\n↑ "Asian Games 2018". 25 August 2018. https://www.time8.in/asian-games-2018-assams-hima-das-breaks-national-record/। আহৰণ কৰা হৈছে: 25 August 2018.\n↑ "Hima Das wins 400m silver in national record time". 26 August 2018. https://economictimes.indiatimes.com/news/sports/hima-das-wins-400m-silver-in-national-record-time/articleshow/65552030.cms। আহৰণ কৰা হৈছে: 26 August 2018.\n↑ Hima Das. IAAF. Retrieved 2018-07-13.\n↑ .Poznan Athletics Grand Prix: Hima Das wins second international gold in 200m race. Retrieved 2019-07-10.\n↑ Indian Sprinter Hima Das Wins 3rd International Gold Within Two Weeks. Retrieved 2019-07-15.\n↑ Hima Das. IAAF. Retrieved 2019-07-10.\n↑ Tamang, Sylvester (25 September 2018) Virat Kohli, Mirabai Chanu Conferred Khel Ratna; Neeraj Chopra, Hima Das Get Arjuna Award. sports.ndtv.com\n↑ Singh, Bikash (14 July 2018) 'Golden Girl' Hima Das to be made Assam's sports brand ambassador. The Economic Times.\n↑ Hima Das wins 200m gold in Poland . Press Trust of India\n↑ Loiwal, Manogya (23 July 2018) Hima Das: Tracing star sprinter's journey from Assam's rice fields to global stardom – Sports News. India Today.\n↑ "Adidas signs endorsement deal with athlete Hima Das". www.businesstoday.in. https://www.businesstoday.in/current/corporate/adidas-signs-endorsement-deal-with-athlete-hima-das/story/282640.html। আহৰণ কৰা হৈছে: 22 September 2018.\nঅৰ্জুন বঁটা বিজয়ী অসমৰ ব্যক্তি\nভোগেশ্বৰ বৰুৱা (১৯৬৬, এথলেটিকছ)\nমনালিচা বৰুৱা মেহতা (১৯৮৭, টেবুল টেনিছ)\nজয়ন্ত তালুকদাৰ (২০০৬, আৰ্চাৰী)\nশিৱ থাপা (২০১৬, বক্সিং)\nহিমা দাস (২০১৮, এথলেটিকছ)\nলাভলীনা বৰগোহাঁই (২০২০, বক্সিং)\n"https://as.wikipedia.org/w/index.php?title=হিমা_দাস&oldid=290919"ৰ পৰা অনা হৈছে\nএই পৃষ্ঠাখন ১৩ আগষ্ট, ২০২১ তাৰিখে ১২:৩০ বজাত অন্তিম সংশোধন কৰা হৈছিল।


Assembly Election 2021: তৃতীয় পৰ্যায়ৰ ভোটগ্ৰহণৰ প্ৰাকক্ষণত Congress মহাজোঁটৰ BPF প্ৰাৰ্থীৰ বিজেপিত যোগদান, হিমন্ত বিশ্ব শৰ্মাৰ টুইটে দিছে হাগ্ৰামাৰ শিবিৰত ধুমুহাৰ ইংগিত!| ahead-of-polls-bpf-candidate-joins-bjp-himanta-biswa-sarma-tweet-hints-storm-in-hagrama-camp– News18 assam\nAssembly Election 2021: ভোটগ্ৰহণৰ প্ৰাকক্ষণত Congress মহাজোঁটৰ BPF প্ৰাৰ্থীৰ বিজেপিত যোগদান, হিমন্ত বিশ্ব শৰ্মাৰ টুইটত হাগ্ৰামাৰ শিবিৰত ধুমুহাৰ ইংগিত!\nBPF ইয়াৰ পূৰ্বে বিজেপি–অগপ মিত্ৰজোঁটৰ সৈতে আছিল।\nতৃতীয় পৰ্যায়ৰ ভোটগ্ৰহণলৈ মাজত মাত্ৰ কেইটামান দিন বাকী থকা অৱস্থাত কংগ্ৰেছ মহাজোঁটৰ অংশীদাৰ বড়োলেণ্ড পিপলছ ফ্ৰণ্টৰ (BPF) এগৰাকী প্ৰাৰ্থীয়ে শিবিৰ সলনি কৰি বিজেপিত যোগদান কৰাক লৈ ধুমুহাৰ সৃষ্টি হৈছে। বুধবাৰে নিশা মন্ত্ৰী ডঃ হিমন্ত বিশ্ব শৰ্মাই টুইট কৰি এই কথা জনায়। ‘তামুলপুৰৰ তথাকথিত কংগ্ৰেছ মহাজোঁটৰ বিপিএফ প্ৰাৰ্থী শ্ৰী ৰাম দাস বসুমতাৰীয়ে মোক ক্ষন্তেক সময় পূৰ্বে সাক্ষাৎ কৰে। তেওঁ বিজেপিত যোগদানৰ আশা প্ৰকাশ কৰিছে আৰু নিৰ্বাচন নেখেলাৰ সিদ্ধান্ত গ্ৰহণ কৰিছে।’\nআজি প্ৰধানমন্ত্ৰী নৰেন্দ্ৰ মোদীৰ কোকৰাঝাৰা জনসভাত বসুমতাৰীয়ে আনুষ্ঠানিকভাৱে গেৰুৱা বসন পিন্ধাৰ সম্ভাৱনা। চৰ্চা মতে অন্য ৪–৫ গৰাকী BPF ৰ প্ৰাৰ্থীয়েও শিবিৰ সলনি কৰিব পাৰে।\nতামুলপুৰৰ নিৰ্বাচন অহা মঙলবাৰ অৰ্থাৎ ৬ এপ্ৰিলত অনুষ্ঠিত হ’ব। বসুমতাৰীৰ উপৰিও আসনখনত প্ৰতিদ্বন্দ্বিতা কৰিছে আন ১০গৰাকী প্ৰাৰ্থীয়ে। ইয়াৰে আটাইতকৈ উল্লেখযোগ্য প্ৰাৰ্থীগৰাকী হ’ল বিজেপি মিত্ৰজোঁটৰ United Peoples’ Party Liberal (UPPL)ৰ লেহ’ ৰাম বড়ো।\nঅৱশ্যে বসুমতাৰীয়ে আনুষ্ঠানিকভাৱে তামুলপুৰ আসনৰ পৰা প্ৰাৰ্থিত্ব প্ৰত্যাহাৰ কৰিব নোৱাৰে কাৰণ মনোনয়ন প্ৰত্যাহাৰ কৰাৰ সময়সীমা ইতিমধ্যে উকলিছে। কিন্তু নিৰ্বাচনত প্ৰতিদ্বন্দ্বিতা নকৰাৰ সিদ্ধান্তই স্বাভাৱিকতে সহায় কৰিব UPPL প্ৰাৰ্থীগৰাকীক।\n২০১৬ চনত বিজেপি মিত্ৰজোঁটৰ প্ৰাক্তন সহযোগী বিপিএফে ১২খন বিধানসভা আসন জয় কৰিছিল। এইবাৰো দলটোৱে সমান সংখ্যক আসনত প্ৰতিদ্বন্দ্বিতা কৰিছে।\nচাৰিখন জিলাত BPF আৰু UPPLৰ মাজত তুমুল যুঁজ অনুষ্ঠিত হৈছে। UPPL–এ ১১ খন আসনত প্ৰতিদ্বন্দ্বিতা কৰাৰ বিপৰীতে BJP–এ ৪ খন আসনত নিৰ্বাচন খেলিছে। তিনিখন আসনত দুয়ো দলৰ মাজত বন্ধুত্বমূলক প্ৰতিদ্বন্দ্বিতা।\nউল্লেখ্য যে, শেহতীয়াকৈ নিৰ্বাচনী প্ৰচাৰত মহাজোঁটৰ হৈ বিপিএফ প্ৰধান হাগ্ৰামা মহিলাৰীয়ে হিমন্ত বিশ্ব শৰ্মাৰ বিৰুদ্ধে আক্ৰমক প্ৰচাৰ চলোৱা দেখা গৈছে। হাগ্ৰামাই মহাজোঁটৰ হৈ বিটিএডিৰ বাহিৰতো প্ৰচাৰ অভিযান তীব্ৰতৰ কৰিছে। স্বাভাৱিকতে ডঃ শৰ্মাৰ উদ্যোগত বিপিএফৰ প্ৰাৰ্থীৰ বিজেপিত যোগদানে এই যুঁজখন অধিক আকৰ্ষণীয় কৰি তুলিছে।\nঅহা ৬ তাৰিখৰ নিৰ্বাচনৰ পূৰ্বে এতিয়া এই যুঁজখনে কি আৰু দেখুৱায় সেয়াহে লক্ষ্যণীয় হ’ব!\nFirst published: April 01, 2021, 09:45 IST\nAssam Assembly Election 2021bjpBPFHagrama MahilaryHimanta Biswa Sarma


বিনিয়োগ - আত্মসন্মানৰ সঞ্জীৱনী মন্ত্ৰ |দীপাঙ্কৰ ভৰালী\nঅতীজৰে পৰা অসমৰ অসমীয়া সমাজে বেঙ্কিং , জীৱন বীমা বা আন আন বিনিয়োগ ব্যৱস্থাটোৰ প্ৰতি বৰ আগ্ৰহী নহয় । মহিলাসকলৰ দূৰৰে কথা , পুৰুষসকলেও এই সুবিধা গ্ৰহণত বৰ বেছি আগ্ৰহী হোৱা যেন পৰিলক্ষিত নহয় । ইয়াৰ কাৰণ বহুতো আছিল । এটা মুখ্য কাৰণ আছিল সেইসময়ত সাধাৰণতঃ পৰিয়ালবোৰ কৃষিৰ ওপৰত নিৰ্ভৰশীল আৰু শিক্ষাৰ লগতে স্বাস্থ্যৰ দৰে প্ৰয়োজনীয় শিতানসমূহত খৰচৰ মাত্ৰা কম আছিল । তদুপৰি , বেছি ভাগ মানুহৰ ঘৰতে ঘৰৰ চাউল , শাক-পাচলি , সৰিয়হ তেল , মাছ , মাংস ইত্যাদিবোৰ আছিল । বাৰীখনতে সকলোবোৰ পোৱা গৈছিল । জৈৱিক প্ৰক্ৰিয়াৰে প্ৰায়বোৰ খেতি কৰা হৈছিল । কিন্তু সময় পাৰ হৈ যোৱাৰ লগে লগে গাঁ‌ৱৰ মানুহবোৰ চহৰমুখী হ'ল । আগৰ দৰে গাঁ‌ৱত খেতিয়কৰ সংখ্যা নাই । খেতি মাটিবোৰৰ পৰিমাণ কমিবলৈ ধৰিলে । লগে লগে কম মাটিতে বেছি উৎপাদনৰ প্ৰতিযোগিতা এখন আৰম্ভ হ'ল । ৰাসায়নিক সাৰৰ প্ৰয়োগ বৃদ্ধি পালে , উন্নত বীজৰ প্ৰয়োগ হ'ল । আগৰ কৃষি পদ্ধতিৰ সলনি নতুন নতুন উৎপাদনমুখী ব্যৱস্থাবোৰে মূৰ তুলি উঠিলে । লাহে লাহে মানুহৰ বেমাৰ-আজাৰ বৃদ্ধি পাবলৈ ধৰিলে আৰু ক্ৰমশঃ আমি নিজেই মৰ্মে মৰ্মে উপলব্ধি কৰিলোঁ কৰ'ণা মহামাৰীৰ সময়ত আমাক কি দৰে দুটাকৈ বছৰ ঘৰৰ ভিতৰত আৱদ্ধ কৰি ৰাখিলে । সেই সময়চোৱাত চৰকাৰী কৰ্মত নিয়োজিত ব্যক্তিসকলক বাদ দি বাকীসকলৰ অৰ্থনৈতিক দিশটোৰ কি অৱস্থা হৈছিল আমাৰ সকলোৰে জ্ঞাত । সম্ভৱতঃ প্ৰায়ভাগ মানুহৰে সাঁচতীয়া সকলো টকা-পইচা শেষ হৈ গ'ল । বহু ভাল ব্যৱসায়ীয়ে ব্যৱসায়ৰ মন্দাৱস্থাৰ বাবে আত্মহত্যাৰ পথ বাচি লোৱাৰ নজিৰ আমাৰ সমাজতেই দেখা গ'ল । পৰিতাপৰ কথা অসমৰ প্ৰায়বোৰ মানুহে বিনিয়োগ কৰিবলৈ যি উদাস মনোবৃত্তি গ্ৰহণ কৰে ইয়ো এটা পৰিয়ালৰ অৰ্থনীতি বিধস্ত হোৱাৰ মূল কাৰণ । কোনো ধৰণৰ পৰিকল্পনা নাই । টকা ঘটিছে আৰু খাইছে । বিনিয়োগৰ নাম শুনিলেই ভেকাহি মৰা বহু ব্যক্তিৰে ক'ৰণাকালৰ মন্দাৱস্থাটোৰ কথা এবাৰ ভাবি চাবলগীয়া । পৰ্যাপ্ত পৰিমাণৰ বেঙ্কত টকা নাথাকিলে যে বৰ্তমান আকাশলঙ্ঘী মূল্যবৃদ্ধিয়ে আমাক কোঙা কৰিব ই একেবাৰে সত্য । তদুপৰি আমাৰ আজিকালি চ'চিয়েল মিডিয়াত সঘনাই পাই থকা মেচেজ এটা আপোনালোকে লক্ষ্য কৰিছেনে ? চিকিৎসাৰ বাবে টকাৰ প্ৰয়োজন । তেওঁ বৰ ভাল সামাজিক , সাংস্কৃতিক বা কোনোবা ৰাজনৈতিক মানুহ হয় , কিন্তু চিকিৎসাৰ বাবে অৰ্থৰ অভাৱ । বহু অভিনেতা , অভিনেত্ৰী , ভাৱৰীয়া , গায়ক , গায়িকা বিশেষকৈ সামাজিক আৰু সংস্কৃতিৰ লগত জড়িত ব্যক্তিসকলৰ দেখা যায় অৰ্থৰ অভাৱে মানুহজনক পুতৌৰ পাত্ৰ কৰি তোলা । কিন্তু কিয় এনে হয় আমি ভালদৰে ভাবি চাবলগীয়া । মই ব্যক্তিগতভাবে সহায় বিচৰা বা সহায় কৰাটো বেয়া বুলি ক'বলৈ যোৱা নাই । কিন্তু আমি কিয় ভৱিষ্যতৰ বাবে কিছু বিনিয়োগ কৰি নাৰাখো ? কিয় আমি স্বাস্থ্যৰ প্ৰতি সজাগ নহওঁ ? কিয় আমাৰ জীৱন বীমা ? স্বাস্থ্য বীমা বা আন আন বিনিয়োগ যেনে মিউচিয়েল ফাণ্ড , চেয়াৰ বজাৰ , ডাকঘৰৰ বিনিয়োগ ইত্যাদিৰ প্ৰতি অনীহা ।\nসময় পৰিবৰ্তন হৈছে দ্ৰুত গতিত । আপোনালোকে লক্ষ্য কৰিছে যে শিক্ষাৰ মানদণ্ড উন্নত হোৱাৰ লগে লগে শিক্ষালাভৰ ক্ষেত্ৰত খৰচৰ মাত্ৰ অভাৱনীয়ভাবে বৃদ্ধি পাইছে । দৈনিক খাদ্যাভ্যাসৰ লগত জড়িত বস্তুবোৰৰ মুল্য দ্ৰুত হাৰত বাঢ়িছে । কাপোৰৰ , চিকিৎসাৰ মূল্য , মাটিৰ মূল্য , মুঠৰ ওপৰত এনে এটা শিতান নাই য'ত মূল্য বৃদ্ধি হোৱা নাই । আৰু বিশ্বাস ৰাখক ভৱিষ্যতে আৰু বাঢ়িব । এটা দিন আহিব আমি লোৱা উশাহ কণো কিনি ল'ব লাগিব ।\nগতিকে, যিসকলে এতিয়া কিবা অলপ মান হ'লেও আৰ্জিবলৈ সক্ষম হৈছে তেওঁলোকে অলপ অলপ কৈ বিনিয়োগ কৰিবলৈ শিকক । প্ৰতিজন অভিভাৱকৰে এটাকৈ জীৱন বীমা কৰাওক । এটা পৰিয়ালটোৰ বাবে স্বাস্থ্য বীমা কৰক । তাৰ পিছতো যদি সক্ষম হয় , আন আন শিতানবোৰত বিনিয়োগ কৰক । ভাৰতবৰ্ষত উপলদ্ধ কিছুমান বিনিয়োগ শিতান তলত উল্লেখ কৰা হ'ল ----\nজীৱন বীমা, বেঙ্কৰ Fixed Deposite, Reccuring Deposite (RD), Post Office Saving, NSC, PPF, Govt. bonds, Gold Investment, Gold ETF, KVP, Share Market, ULIP, Mutual Funds etc. প্ৰতিটো শিতানৰে লক্ষ্য উদ্দেশ্য বেলেগ বেলেগ । তদুপৰি Risk ৰ মাত্ৰা বেলেগ বেলেগ হয় । নিজৰ সুবিধা আৰু নিজৰ Risk ল'ব পৰা সামৰ্থ্য অনুযায়ী বিচাৰ কৰি বিনিয়োগ কৰাটো ভাল ।\nবিনিয়োগৰ ক্ষেত্ৰত কিন্তু অসমত বিনিয়োগ ক্ষেত্ৰখনত জ্ঞান থাকক বা নাথাকক তাতকৈ কোন ঘৰৰ বা পৰিয়ালৰ সেইটো বেছি গুৰুত্ব দি বিনিয়োগ কৰা দেখা যায় । সেইদৰে কৰা বিনিয়োগৰ ফলাফল বৰ এটা সন্তোষজনক নহয় । গতিকে ভাল জ্ঞান থকা এজন যদি ঘৰৰ হয় ভালেই, নহ'লে কিন্তু ভাল এজনৰ ওচৰত বিনিয়োগৰ বিভিন্ন শিতান জানি বুজিহে বিনিয়োগ কৰিব লাগে ।\nTags: দীপাঙ্কৰ ভৰালী প্ৰবন্ধ


মানসিক চিন্তামুক্ত ব্যক্তিত্ব- — বিকাশপেডিয়া\nমূল পৃষ্ঠা / স্বাস্থ্য / মানসিক স্বাস্থ্য / মানসিক চিন্তামুক্ত ব্যক্তিত্ব-\nমানসিক চিন্তামুক্ত ব্যক্তিত্বৰ বিষয়ে লিখা হৈছে\nযোগাভ্যাস আৰু প্ৰিটিকিন আহাৰৰ দ্বাৰা হৃদৰোগ নিৰাময়ঃ\nবহু বিজ্ঞানীয়ে মত প্ৰকাশ কৰে যে যিসকল ব্যক্তি অত্যধিক মানসিক চিন্তাত বা অশান্তিত ভোগে বা যিসকলৰ বৃত্তি, ব্যৱসায় মাত্ৰাধিক চিন্তাত জড়িত তেওঁলোকৰ ক্ষেত্ৰত হাৰ্ট এটেকৰ দৰে অসুখৰ সম্ভাৱনা অধিক। এইসকল বিজ্ঞানীয়ে বহুদিন ধৰি এনে বৃত্তিগত পেছাধাৰী ব্যক্তিৰ ওপৰত গৱেষণা কৰিহে ক’ৰনেৰী ধমনীৰ ৰোগ, হাৰ্ট এটেক আৰু মানসিক চিন্তাৰ মাজৰ সমন্বয়ৰ কথা উল্লেখ কৰিছে। এই কথাকেইটা মাৰ্কিন যুক্তৰাষ্ট্ৰৰ এটা মেণ্টেল মেনেজমেণ্ট গৱেষণা কেন্দ্ৰয়ো নিশ্চিত কৰিছে। যিসকল ব্যক্তিৰ জীৱন যাত্ৰাৰ প্ৰণালী সহজ-সৰল আৰু তুলনামূলকভাৱে চিন্তামুক্ত তেওঁলোকৰ ক্ষেত্ৰত এই সম্ভাৱনীয়তা কম। অত্যধিক মানসিক চিন্তাযুক্ত ব্যক্তিৰ ক্ষেত্ৰত উচ্চ ৰক্তচাপৰ প্ৰৱণতাও অধিক।\nসহজ কথাত ক’বলৈ হ’লে- অত্যধিক চিন্তাৰ লগতে উচ্চ ৰক্তচাপ, বহুমূত্ৰ ৰোগ, অতিমাত্ৰা চৰ্বিযুক্ত তেজ বা শ্ৰম ব্যায়ামহীন জীৱন আদিৰ দৰে ক’ৰনেৰী ৰোগৰ আন আন কিছুমান প্ৰশ্নও আমাৰ মনত উদয় হ’ব পাৰে। বৰ্তমান দ্ৰুত জীৱন ধাৰাত অহৰহ মানসিক সংঘাত, অশান্তি আৰু অত্যাচাৰৰ প্ৰায় বহু জীৱনৰ অংগাংগিস্বৰূপ হৈ পৰিছেগৈ।\nপ্ৰথমতে- এই মানসিক চিন্তা কিমান দূৰ অত্যধিক ? দৈনন্দিন চিন্তাকে অধিক বুলি বিবেচনা কৰা হৈছিল নেকি ?\nদ্বিতীয়তে- ব্যক্তিয়ে অত্যধিক চিন্তাৰ মুখামুখি হৈছিল নেকি ?\nতৃতীয়তে- সাহসেৰে মুখামুখি হৈ জীৱন সংগ্ৰাম কৰিছেনে বা পৰাজয় বৰণ কৰিছে ? যদি পৰাজয় বৰণ কৰিছে তেন্তে কেনে পৰিস্থিতিত আৰু কি ধৰণেৰে ?\nচতুৰ্থতে- অত্যধিক চিন্তা সত্ত্বেও হাঁহিমুখে জীৱনটো চিন্তাৰহিত কৰিব পাৰিছেনে ?\nপঞ্চমতে- দিনটোৰ কোনো সময়ত নিজকে চিন্তামুক্ত কৰি শান্ত (ৰিলেক্স) হ’ব পাৰিছেনে ?\nষষ্ঠতে- শান্ত অৱস্থা কিমান সময় অতিবাহিত কৰা হৈছে ?\nসপ্তমতে- কি পদ্ধতিৰে বা উপায়েৰে ব্যক্তিয়ে মনটোক নিজৰ অধীন কৰি শান্ত অৱস্থা অৱলম্নন কৰিছে ইত্যাদি।\nএই সকলো কথাৰ পৰা এই সিদ্ধান্তলৈ আহিব পৰা যায়। ব্যক্তিয়ে দুৰ্যোগপূৰ্ণ মানসিক চিন্তাৰ সাহসেৰে সন্মুখীন হ’ব লাগিব। ফলাফলৰ ওপৰত নিৰ্ভৰ নকৰি নিজৰ কৰণীয়খিনি কৰি যোৱা বাঞ্ছনীয়। অত্যধিক চিন্তা সত্ত্বেও দিনটোৰ কিছুসময় অন্ততঃ নিজকে চিন্তাৰ পৰা মুক্ত কৰিব লাগিব। পৰাজয় অৱশ্যম্ভাৱী আৰু নিশ্চিত বুলি ভাবিও ফলাফলৰ কথা চিন্তা নকৰি কৰ্তব্য কৰি যাওক আৰু চিন্তাৰ পৰা মনটোক মুক্ত কৰি ৰাখক।\nমনক ধীৰ-স্থিৰ-শান্ত কৰাৰ কথা আলোচনা কৰিবলৈ যাওঁতে আমি (ক) মন শান্ত কৰা পদ্ধতি (ৰিলেক্সেচন থেৰাপী) আৰু (খ) যোগ অভ্যাসৰ কথা কব পাৰোঁ। যোগাভ্যাস মন সংযত কৰাৰ এটা নিশ্চিত উপায়। ই মনক শান্ত কৰে। আমাৰ ভাৰতীয় হিন্দু ধৰ্মৰ যোগ অভ্যাস আৰু উপাসনাৰ অন্তৰ্নিহিত সত্য, অত্যন্ত আকৰ্ষণকাৰী অৰ্থপূৰ্ণ আৰু ফলদায়ক। সেয়ে বিশ্বৰ চুকে-কোণে ইয়াৰ ওপৰত সুদূৰপ্ৰসাৰী এক অনন্ত আলোচনা, গৱেষণাৰ সূত্ৰপাত হৈছে। বৰ্তমান ভাৰত তথা পৃথিৱীৰ কেইবাখনো দেশত প্ৰজাপিতা ব্ৰহ্মকুমাৰী ঈশ্বৰীয় বিশ্ববিদ্যালয় শাখাবিলাক স্থাপন হৈছে যাৰ দ্বাৰা মনত প্ৰশান্তি লাভ কৰিবলৈ ৰাজযোগত ভগৱানৰ নিসৃত বাক্যবাণীৰ ‘মুৰুলী’ পাঠ কৰাৰ কামত বহুতো ভক্তপ্ৰাণ ৰাইজ ব্যতিব্যস্ত তদুপৰি অনুকূল ঠাকুৰ, সত্য সাইবাবা, শঙ্কৰদেৱ-মাধৱদেৱ আদি গুৰুসকলৰ আধ্যাত্মিক শিকনি আৰু আদৰ্শখিনি উপলব্ধি কৰাৰ ব্যৱস্থা আছে। যোগাভ্যাস আৰু মনৰ প্ৰশান্তিৰ প্ৰণালীৰ বিষয়ে আৱশ্যকীয় নিয়মবোৰ, পদ্ধতিবোৰ কিছু জনা উচিত। মানসিক চাপ বৃদ্ধি হোৱাৰ লগতে বহু মানুহ অত্যধিক চিগাৰেট, মাদক দ্ৰব্য যেনে- ভাং, মদ আদিৰ প্ৰতি অনুৰক্ত হোৱা বৰ্তমান দেখা গৈছে। চাহ, কফি, ধঁপাত, তামোল, জৰ্দা আদিও বহুলোকে অত্যধিক পৰিমাণে ব্যৱহাৰ কৰিছে।\nএই অভ্যাসবোৰৰ পৰিণামত বহু মানুহ ক’ৰনেৰী ৰোগত আৰু হাৰ্ট এটেক হোৱাত সহায় কৰে। এইক্ষেত্ৰত এনে বিকাৰ আৰু বদ অভ্যাসবোৰ ত্যাগ কৰি ঈশ্বৰীয় চিন্তাত মনোযোগ দিব পাৰিলে মানুহে চিন্তামুক্ত জীৱন যাপন কৰিব পাৰে।\nচিন্তামুক্ত হোৱাৰ এটি উপায় হ’ল নিয়মিত ব্যায়াম কৰা। ধীৰে ধীৰে খোজকঢ়া অভ্যাস কৰিও চিন্তামুক্ত হৈ শান্ত হ’ব পাৰি। যোগ অভ্যাসৰ জৰিয়তে, ধ্যানৰ জৰিয়তে মনটো সকলো চিন্তাৰ পৰা মুক্ত হ’ব পাৰি।\nমানুহৰ ব্যক্তিত্বয়ো ক’ৰনেৰী ধমনী ৰোগ আৰু হাৰ্ট এটেকৰ ওপৰত প্ৰভাৱ বিস্তাৰ কৰে। যোৱা দুটা দশক জুৰি ব্যক্তিত্বৰ ওপৰত নানা ধৰণৰ গৱেষণা আৰু পৰীক্ষা-নিৰীক্ষা চলিছে। বিভিন্ন গৱেষকে ক’ব খোজে যে ‘ক’ জাতীয় (টাইপ ‘এ’) ব্যক্তিৰ ব্যক্তিত্বৰ মাজত হাৰ্ট এটেকৰ প্ৰৱণতা অধিক। ‘খ’ জাতীয় (টাইপ ‘বি’) ব্যক্তিত্বৰ ব্যক্তিসকলৰ মাজত হাৰ্ট এটেকৰ সংখ্যা তুলনামূলকভাৱে কম। ‘ক’ জাতীয় আৰু ‘খ’ জাতীয় ব্যক্তিৰ তলত দিয়া মনোবৃত্তিৰ ওপৰত নিৰ্ধাৰণ কৰা হয়।\n‘ক’ জাতীয় ব্যক্তিত্বঃ এইসকল ব্যক্তি-\nসকলো ক্ষেত্ৰতে প্ৰতিযোগিতামূলক ভাবাপন্ন।\nপ্ৰতিটো পদক্ষেপতে নিজকে শুদ্ধভাৱে পৰিচালিত কৰিব বিচাৰে।\nঅস্থিৰ আৰু ধৈৰ্যহীন হয়।\nখৰকৈ কথা কয় আৰু খৰকৈ খোৱা-বোৱা কৰে।\nমুখত হাঁহিৰে মধুৰ সম্ভাষণ জনাই আনক সুখী কৰিব পাৰে।\nহৃদৰোগ নিয়ন্ত্ৰণত আহাৰৰ প্ৰভাৱঃ\nহৃদৰোগ প্ৰতিৰোধ কৰাৰ ক্ষেত্ৰত আমি গ্ৰহণ কৰা আহাৰৰ প্ৰতি বিশেষ চকু দিব লাগে। কাৰ্ব’হাইড্ৰেট, শাক-পাচলি জাত, মাংস, আঁহযুক্ত শাক-পাচলি বা আন পদাৰ্থ আদিৰ সঠিক বা সমবিতৰণে যেনেকৈ হৃদৰোগ প্ৰতিৰোধ কৰিব পাৰে তেনেকৈ অত্যধিক পৰিমাণৰ অ-সমবিতৰণে এই ৰোগ বৃদ্ধি কৰাত সহায় কৰে। ফিনলেণ্ডৰ মানুহৰ খাদ্যত লিন’লিক এচিডৰ মাত্ৰা বেছি হোৱাৰ বাবে তাত ক’ৰনেৰী ৰোগত ভোগা মানুহৰ সংখ্যা একেবাৰে কম।\nআমাৰ ভাৰতবৰ্ষৰ উত্তৰ-পূৰ্বাঞ্চলৰ প্ৰদেশকেইখনত আহাৰত মিঠাতেলৰ ব্যৱহাৰ বৰ বেছি। মিঠাতেলত থকা ইউৰিক এচিডৰ কাৰণেই হয়তো হৃদৰোগৰ প্ৰকোপ বেছি।\nআহাৰৰ প্ৰণালী আৰু নিয়মাৱলীঃ\nআমি খোৱা আহাৰ এনেধৰণৰ হোৱা উচিত যাতে ই ক’ৰনেৰী ধমনীৰ ৰোগৰ প্ৰতিষেধক হয়। যিসকল লোক এনেধৰণৰ ৰোগত আক্ৰান্ত তেওঁলোকে যাতে ভৱিষ্যতে আহাৰৰ উপাদানৰ পৰিমাণ নিৰ্ণয় কৰাত কেইটামান কথা লক্ষ্য কৰে।\nআহাৰে যাতে তেজত কলেষ্টেৰল বৃদ্ধি নকৰে। হিতকাৰী আৰু অহিতকাৰী কলেষ্টেৰলৰ অনুপাত সঠিকভাৱে ৰাখে। এজন খাদ্য বিজ্ঞানী ডাঃ কুপেৰে কৈছে- ৰাইজে বুজা উচিত, চৰ্বিজাতীয় বস্তু আৰু কলেষ্টেৰল কিমান ক্ষতিকাৰক আৰু আহাৰত ইয়াৰ পৰিমাণ কম হ’লে দেহৰ কি ফলদায়ক হয়। অনাৱশ্যক আৰু ক্ষতিকাৰক খাদ্যবস্তুৰ সলনি হিতকাৰী খাদ্যবস্তু আহাৰৰ তালিকাত অন্তৰ্ভুক্ত কৰাৰ বিষয়ে শিক্ষা আহৰণ কৰা উচিত।\nআমেৰিকাৰ হৃদপিণ্ড সম্পৰ্কীয় সংস্থাই আহাৰৰ বিষয়ে আগবঢ়োৱা পৰামৰ্শ কেইটামান তলত উল্লেখ কৰা হৈছে।\n- পৰাপক্ষত চেচুৰেটেড চৰ্বিযুক্ত তেল, ঘিউ ব্যৱহাৰ কৰিব নালাগে।\n- শাক-পাচলিৰ পলি চেচুৰেটযুক্ত তেল ব্যৱহাৰ কৰিব লাগে।\n- সময়ে সময়ে আহাৰৰ বিষয়ে চিকিৎসকৰ পৰামৰ্শ ল’ব লাগে।\n- নিতৌ ব্যায়াম কৰিব লাগে। নাৰিকল তেল, চৰ্বিযুক্ত বস্তু, বনস্পতি ব্যৱহাৰ কৰিব নালাগে।\nপ্ৰিটিকিন আহাৰৰ ব্যৱহাৰঃ\nকম পৰিমাণৰ চৰ্বি, মাংসসাৰ, লৱণযুক্ত বিকৃত শ্বেতসাৰ বৰ্জিত অতিৰিক্ত পৰিমাণে আঁহসম্পন্ন প্ৰাকৃতিজাত শ্বেতসাৰ প্ৰধান খাদ্যকে প্ৰিটিকিন আহাৰ বোলে। প্ৰিটিকিন আহাৰে হৃদৰোগ, উচ্চ ৰক্তচাপ, বহুমূত্ৰ ৰোগ, বাতবিষ জাতীয় ৰোগবিলাক উপশম কৰে।\nসৰু মাছ, মাংস আৰু অন্যান্য সকলো ধৰণৰ কম চৰ্বিযুক্ত মাছ যেনে- পুঠিমাছ, সৰু ৰৌ, ভেটকি, মাগুৰ, পমফ্ৰেট প্ৰভৃতি। দৈনিক ৩০-৮০ গ্ৰাম বা সপ্তাহত প্ৰায় ৬০০ গ্ৰাম অথবা কম চৰ্বিযুক্ত চিকেন, হাঁহ, চৰাই অন্যান্য চৰাইৰ মাংস, অতি কম পৰিমাণে চৰ্বি থকা পঠা ছাগলিৰ মাংস, গাইমুৰি দৈনিক সৰ্বাধিক ৩০-৮০ গ্ৰাম সপ্তাহত ৬৮০ গ্ৰাম খাব।\nযিসকল হৃদৰোগত আক্ৰান্ত তেওঁলোকৰ ক্ষেত্ৰত প্ৰতি চাৰি দিনৰ অন্তৰে অন্তৰে ২৮-৩০ গ্ৰাম কম চৰ্বিযুক্ত মাছ বা চিকেন খাব পাৰিব।\nনিষিদ্ধঃ অতিৰিক্ত চৰ্বিযুক্ত মাছ (ইলিছ), কাৱৈ, অতিৰিক্ত চৰ্বিযুক্ত মাংস, কেঁকোৰা, শামুক জাতীয় প্ৰাণী। কলেষ্টেৰল পূৰ্ণ বৃক্ক যকৃত ইত্যাদি।\nখাব পাৰিবঃ কণীৰ বগা অংশ। প্ৰতিদিনে এটাকৈ।\nনিষিদ্ধঃ কণীৰ কুহুম, মাছৰ কণী। গাখীৰ (স্কিমড মিল্ক), মাখন তোলা গাখীৰ আৰু সমপৰিমাণৰ দৈ বা ছানা। গাখীৰৰ পৰা তৈয়াৰী মিঠাই, দৈ, চৰ্বিযুক্ত পনীৰ। কাজু বাদাম, আখৰোট, নাৰিকল আদি।\nদাইল আৰু সমজাতীয় খাদ্যঃ\nমগু, মচুৰ, মাটি দাইল, ৰহৰ, মটৰ, গাজিমগু, বুট খাব পাৰিব।\nনিষিদ্ধঃ চয়াবিন, বুট দাইল।\nশাক-পাচলিঃ আঁহ থকা সকলো পাচলি খাব পাৰিব। পালেং আৰু বিট শাক খাব নালাগে। ফল আৰু ফলজাত খাদ্যৰ ভিতৰত ভিটামিন ‘চি’ থকা ফল খাব। যেনে- কমলা, কাজি নেমু, অমিতা, মধুৰিআম, বিলাহী।\nশুকান ফল- খেজুৰ, কিচমিচ, আচাৰ, খাৰলি, পানীটেঙা, জাম খোৱা নিষিদ্ধ। জাম-জেলী, মৌ, চকলেট, ছুইংগাম, ধঁপাত, চিগাৰেট খোৱা নিষিদ্ধ।\nহৃদৰোগীৰ বাবে ৰোগ প্ৰতিৰোধকাৰী আহাৰঃ\nমেথিগুটি তিওৱা পানী, ডালিম হৃদৰোগীৰ মহৌষধ। নহৰু, মালভোগ কল (দৈনিক এটা) গাখীৰৰ সৰ গুচাই ২৫০ গ্ৰাম দৈনিক এবাৰ খাব। গৰুৰ দৈ হৃদৰোগীৰ বাবে বৰ উপকাৰী।\n(উৎসঃ অসমীয়া খবৰ, উপেন দত্ত)।


ঠিকা, পিপিই কিট আৰু পত্নীপ্ৰেম! আকৌ প্ৰকাশ পালে চাঞ্চল্যকৰ প্ৰতিবেদন... | News Next One\nঠিকা, পিপিই কিট আৰু পত্নীপ্ৰেম! আকৌ প্ৰকাশ পালে চাঞ্চল্যকৰ প্ৰতিবেদন...\nগুৱাহাটীঃ পত্নীপ্ৰেম! পুনৰ বিতৰ্কৰ আৱৰ্তত সোমাই পৰিছে ড০ হিমন্ত বিশ্ব শৰ্মা নেতৃত্বাধীন ৰাজ্যৰ বিজেপি চৰকাৰখন। ভূমি কেলেংকাৰী আৰু চাইনিজ পিপিই কিটৰ পিছত এইবাৰ পোহৰলৈ আহিছে পিপিই কিট কেলেংকাৰিৰ আন এক অধ্যায়। দেশৰ আগশাৰীৰ সংবাদ প্ৰতিষ্ঠান The Wireৰ এক প্ৰতিবেদনত পোহৰলৈ আহিছে এই ভয়াৱহ কেলেংকাৰীৰ কথা। 'ক্ৰছ কাৰেণ্ট’ নামৰ ৰাজ্যৰ এটি ডিজিটেল সংবাদ প্ৰতিষ্ঠানৰ সৈতে চলোৱা যুটীয়া অনুসন্ধানৰ অন্তত The Wire-এ প্ৰকাশ কৰিছে সৰ্বানন্দ সোণোৱাল চৰকাৰৰ দিনত স্বাস্থ্যমন্ত্ৰীৰ দায়িত্বত থকা বৰ্তমানৰ মুখ্যমন্ত্ৰীগৰাকীৰ অনিয়মৰ বহু গোপন তথ্য।\nকি আছে এই প্ৰতিবেদনত?\nThe Wireৰ 'Before Lockdown, Assam Govt Gave 'Urgent' PPE Orders to Firms Linked to CM’ শীৰ্ষক প্ৰতিবেদনত প্ৰকাশ পোৱা মতে ৰাষ্ট্ৰীয় স্বাস্থ্য অভিযান অসমে ৬৫ শতাংশ অধিক দৰত পিপিই কিট যোগানৰ ‘জৰুৰী’ ঠিকা প্ৰদান কৰিছিল হিমন্ত বিশ্ব শৰ্মাৰ পত্নীৰ কোম্পানীক। কৰ’না মহামাৰীয়ে সমগ্ৰ দেশতে ভয়াৱহ ৰূপ ধাৰণ কৰাৰ সময়তে ইয়াৰ বিৰুদ্ধে যুঁজ দিবলৈ প্ৰয়োজনীয় সামগ্ৰী বিশেষকৈ পিপিই কিট যোগানৰ ঠিকা দিয়া হৈছিল জেচিবি ইণ্ডাষ্ট্ৰীজ নামৰ কোম্পানীটোক।\nঅনুসন্ধানৰ অন্তত প্ৰকাশ কৰা প্ৰতিবেদনত The Wire-এ জেচিবি ইণ্ডাষ্ট্ৰীজ নামৰ কোম্পানীটোৰ সৈতে বৰ্তমানৰ মুখ্যমন্ত্ৰী ড০ হিমন্ত বিশ্ব শৰ্মাৰ পত্নী ৰিণিকি ভূঞা শৰ্মা জড়িত বুলি দাবী কৰিছে। মুখ্যমন্ত্ৰীৰ পত্নীৰ কোম্পানীৰ লগতে ক’ভিডকালত চৰকাৰে ‘জৰুৰীকালীন ক্ৰয় (emergency procurement)ৰ সিদ্ধান্ত লোৱাৰ পূৰ্বেই ‘জৰুৰীকালীন যোগানৰ নিৰ্দেশ (urgent supply order)’ লাভ কৰিছিল মুখ্যমন্ত্ৰীৰ পৰিয়ালৰ ব্যৱসায়িক অংশীদাৰ ঘনশ্যাম দাস ধানুকাৰ প্ৰতিষ্ঠানেও৷\n'ৰিণিকি ভূঞা শৰ্মাৰ জে চি বি ইণ্ডাষ্ট্ৰীজ আৰু ঘনশ্যাম দাস ধানুকাৰ মেডিটাইম হেল্থকেয়াৰ আৰু জি আৰ ডি ফাৰ্মাচিউটিকেলছে লাভ কৰিছিল ৪ টা জৰুৰীকালীন যোগানৰ ঠিকা। জে চি বি ইণ্ডাষ্ট্ৰীজ আৰু মেডিটাইম হেল্থকেয়াৰে পি পি ই কীট যোগানৰ ঠিকা লাভ কৰাৰ বিপৰীতে জি আৰ ডি ফাৰ্মাচিউটিকেলছে লাভ কৰিছিল হেণ্ড ছেনিটাইজাৰ যোগানৰ ঠিকা।’- প্ৰতিবেদনখনত এইদৰে উল্লেখ কৰিছে সংবাদ প্ৰতিষ্ঠান দুটাই।\nকিন্তু আশ্বৰ্যজনকভাৱে ৬৫ শতাংশ অধিক দৰত পিপিই কিট যোগানৰ ঠিকা প্ৰদান কৰা হৈছিল যদিও ৰিণিকি ভূঞা শৰ্মাৰ জে চি বি ইণ্ডাষ্ট্ৰীজে সময়মতে পিপিই কিট যোগানত ব্যৰ্থ হয়। আনকি ঘনশ্যাম ধানুকাৰ প্ৰতিষ্ঠানেও সময়মতে পিপিই কিট যোগান ধৰিব নোৱাৰিলে৷ পিপিই কিট সময়মতে যোগান ধৰাত ব্যৰ্থ হোৱা সত্বেও বৰ্তমানলৈকে প্ৰতিষ্ঠান দুটাৰ বিৰুদ্ধে কোনো ব্যৱস্থা লোৱাৰ পৰা বিৰত আছে ৰাষ্ট্ৰীয় স্বাস্থ্য অভিযান অসম।\nজেচিবি ইণ্ডাষ্ট্ৰীজৰ সৈতে কিদৰে জড়িত মুখ্যমন্ত্ৰীৰ পত্নী?\nThe Wire আৰু The Cross Currentত প্ৰকাশিত প্ৰতিবেদন অনুযায়ী ২৫ মাৰ্চৰ পৰা আৰম্ভ হোৱা লকডাউনৰ পূৰ্বেই জৰুৰীকালীন যোগানৰ ঠিকা লাভ কৰিছিল জে চি বি ইণ্ডাষ্ট্ৰীজৰ ঠিকনা হৈছে, 'ইণ্ডাষ্ট্ৰীয়েল ইষ্টেট, বাইলেন নম্বৰ ৪ (২বি),বামুণীমৈদাম, গুৱাহাটী৷’ ২০১০ চনৰ ১২ অক্টোবৰত জেচিবি ইণ্ডাষ্ট্ৰীজৰ হৈ ৰিণিকি ভূঞা শৰ্মা আৰু এআইআইডিচিৰ মাজত সম্পন্ন হৈছিল ছেড গ্ৰহণ কৰাৰ যাৱতীয় চুক্তি৷\nপ্ৰতিষ্ঠানটোৰ জিএছটি নম্বৰৰ সৈতে যিটো PAN নম্বৰ সংলগ্ন হৈ আছে সেই নম্বৰটো আৰু হিমন্ত বিশ্ব শৰ্মাই দাখিল কৰা নিৰ্বাচনী শপতনামাত উল্লেখ কৰা পত্নী ৰিণিকি ভূঞা শৰ্মাৰ PAN নম্বৰটো একেটাই। PAN নম্বৰৰ মিল থকাৰ অৰ্থ এয়াই যে জেচিবি ইণ্ডাষ্ট্ৰীজৰ ৰিণিকি ভূঞা শৰ্মাই হৈছে মুখ্যমন্ত্ৰীৰ পত্নী ৰিণিকি ভূঞা শৰ্মা।\n৬৫ শতাংশ অধিক দৰত ঠিকা লাভৰ পিছত পিপিই কিট দান!\nThe Wire আৰু The Cross Currentত প্ৰকাশিত প্ৰতিবেদনত উল্লেখ কৰা মতে, এন এইচ এমে ১৮ মাৰ্চ, ২০২০ত ৰিণিকি ভূঞা শৰ্মাৰ প্ৰতিষ্ঠান জেচিবি ইণ্ডাষ্ট্ৰীজক ৫০০০ পিপিই কিট যোগান ধৰিবলৈ নিৰ্দেশ দিছিল৷ জৰুৰীকালীন যোগানৰ নিৰ্দেশত প্ৰতিটো পিপিই কিট ৯৯০ টকা দৰত মুঠ ৪৯ লাখ ৫০ হাজাৰ টকাৰ বিনিময়ত যোগান ধৰিবলৈ দিয়া হৈছিল৷ কিন্তু একে সময়তে নৰ্থ ইষ্টাৰ্ণ চাৰ্জিকেল ইণ্ডাষ্ট্ৰীজে মাত্ৰ ৬০০ টকা দৰত লাভ কৰিছিল পিপিই কিট যোগানৰ ঠিকা। এনেদৰে আন প্ৰতিষ্ঠানতকৈ কেৱল জৰুৰীকালীন সময়ৰ দোহাই দি ৬৫ শতাংশ অধিক দামত ঠিকা লাভ কৰাৰ পিছতো সময়মতে পিপিই কিট যোগান ধৰাত ব্যৰ্থ হৈছিল ৰিণিকি ভূঞা শৰ্মাৰ প্ৰতিষ্ঠান জেচিবি ইণ্ডাষ্ট্ৰীজে।\nএই প্ৰতিবেদনত পোহৰলৈ আহিছে আন এক ভয়ংকৰ তথ্য। ২৩ মাৰ্চ,২০২০ৰ ভিতৰত ৫ হাজাৰটা পি পি কীট যোগানৰ নিৰ্দেশ দিয়া হৈছিল ৰিণিকি ভূঞা শৰ্মাৰ প্ৰতিষ্ঠান জেচিবি ইণ্ডাষ্ট্ৰীজক৷ পৰৱৰ্তী সময়ত সময়মতে সেয়া যোগান ধৰিব নোৱাৰাত ক্ৰয়ৰ নিৰ্দেশ বাতিল কৰা হয়৷ এই নিৰ্দেশত কোৱা হৈছিল যে জেচিবি ইণ্ডাষ্ট্ৰীজে মাত্ৰ ১৪৮৫ টা পি পি ই কীটহে যোগান ধৰিবলৈ সক্ষম হৈছিল৷\nৰহস্যজনকভাৱে, জেচিবি ইণ্ডাষ্ট্ৰীজে ২৬ মাৰ্চ, ২০২০ত এনএইচএমক ১৪৮৫ টা পিপিই কিট কৰ্প’ৰেট সামাজিক দায়ৱদ্ধতাৰ অধীনত দান কৰা বুলি পত্ৰযোগে অৱগত কৰিছিল৷ এনএইচএমেও ২৭ মাৰ্চত ইয়াৰ প্ৰাপ্তি স্বীকাৰ কৰে৷ কিন্তু ইয়াৰ পাছতো মিছন সঞ্চালকে ৪ এপ্ৰিলত জেচিবি ইণ্ডাষ্ট্ৰিজলৈ প্ৰেৰণ কৰিছিল যোগানৰ নিৰ্দেশ বাতিলৰ পত্ৰ। এনে পৰিপ্ৰেক্ষিতত ৬৫ শতাংশ অধিক দৰত ঠিকা লাভৰ পিছত উক্ত প্ৰতিষ্ঠানটোৱে কৰ্প’ৰেট সামাজিক দায়ৱদ্ধতাৰ অধীনত পিপিই কিট কিদৰে দান কৰিছিল বুলিও প্ৰশ্ন উত্থাপিত হৈছে।\nছ’চিয়েল মিডিয়াত হঠাৎ জনপ্ৰিয় 'পত্নীপ্ৰেম’!\nক’ভিড কালত পিপিই কিট যোগানৰ ঠিকা মুখ্যমন্ত্ৰীৰ পত্নীয়ে লাভ কৰাৰ বাতৰি প্ৰকাশ পোৱাৰ পিছতে ছ’চিয়েল মিডিয়াত চৰ্চিত হৈ পৰিছে এটি বিশেষ শব্দ 'পত্নী প্ৰেম’। বহুতেই ফেচবুক টুইটাৰত 'পত্নী প্ৰেম’ শব্দটো উল্লেখ কৰি আওপকীয়াকৈ উক্ত বাতৰিটোৰ কথা কোৱা পৰিলক্ষিত হৈছে। বিশেষকৈ চৰকাৰক সমালোচনা কৰিলেই ভয়-ভাবুকি প্ৰদান কৰা তথা ভুৱা গোচৰ জাপি দি জেললৈ প্ৰেৰণ কৰালৈ চাই বহুতেই বিতং কথা পোষ্ট কৰাৰ পৰিৱৰ্তে এনেদৰে এটা শব্দৰেই চৰকাৰৰ অনিয়মৰ বিৰুদ্ধে প্ৰতীকি প্ৰতিবাদ সাব্যস্ত কৰা দেখা গৈছে।\nউল্লেখ্য যে, দিনদিয়েক পূৰ্বে কাঁ চলচিত্ৰ মহোৎসৱৰ ৰেড কাৰ্পেট বিতৰ্কত সাঙোৰ খাই পৰিছিল ৰাজ্য চৰকাৰৰ বৰ্তমানৰ প্ৰভাৱশালী মন্ত্ৰী পীয়ুষ হাজৰিকাৰ পত্নী তথা অভিনেত্ৰী আইমী বৰুৱাৰ নাম। ইয়াৰ পিছতে আজি পিপিই কিটৰ ঠিকা ৬৫ শতাংশ অধিক দৰত মুখ্যমন্ত্ৰীৰ পত্নীয়ে লাভ কৰাৰ বাতৰি পোহৰলৈ অহাত 'পত্নী প্ৰেম’ শব্দটো ৰাজ্যৰ ছ’চিয়েল মিডিয়া ইউজাৰসকলৰ মাজত অধিক প্ৰাসংগিক হৈ পৰিছে।\n'পত্নী প্ৰেম’ ট্ৰেণ্ডিং হৈ পৰাৰ সময়তে দিগন্ত নামৰ এজন ফেচবুক ইউজাৰে লিখিছে, 'পত্নী প্ৰেম লংকা দাহনৰ প্ৰধান কাৰণ আছিল। প্ৰণৱ ডেকা নামৰ এজনে লিখিছে, 'পত্নী প্ৰেম কাক কয় মুখ্যমন্ত্ৰীক সোধক’। সত্যজিত বৰা নামৰ এজন ইউজাৰে ক্ৰছ কাৰেণ্টৰ প্ৰতিবেদনৰ স্ক্ৰীণশ্বট পোষ্ট কৰি লিখিছে, 'পত্নীপ্ৰেমৰ নমুনা! অসমৰ সৰ্বকালৰ শ্ৰেষ্ঠ পত্নীপ্ৰেম!’ কবিন্দ্ৰ বৰুৱা নামৰ আন এজন ইউজাৰে আকৌ লিখিছে, 'পত্নীপ্ৰেম, মামা-মামী, সকলো মায়াজাল।’\nপ্ৰতিবেদন সন্দৰ্ভত কি মন্তব্য চৰকাৰী পক্ষৰ?\nআজি প্ৰকাশ পোৱা প্ৰতিবেদন সন্দৰ্ভত বৰ্তমানলৈকে চৰকাৰ তথা শাসকীয় পক্ষই কোনো মন্তব্য কৰা নাই। অৱশ্যে ইয়াৰ পূৰ্বে প্ৰকাশিত চীনা পিপিই কিট সম্পৰ্কীয় প্ৰতিবেদন সন্দৰ্ভত নিজৰ প্ৰতিক্ৰিয়া ব্যক্ত কৰিছিল বৰ্তমানৰ চৰকাৰৰ প্ৰভাৱশালী মন্ত্ৰী পীয়ুষ হাজৰিকাই। বৰ্তমানৰ স্বাস্থ্যমন্ত্ৰী কেশৱ মহন্তয়ো এই সন্দৰ্ভত ব্যক্ত কৰিছিল প্ৰতিক্ৰিয়া। চীনা পিপিই কিট ৰাজ্য চৰকাৰে ক্ৰয় কৰাই নাছিল বুলি মন্ত্ৰী পীয়ুষ হাজৰিকাই দাবী কৰাৰ বিপৰীতে কেশৱ মহন্তই এই সন্দৰ্ভত অজ্ঞতা প্ৰকাশ কৰিছিল।\nআনহাতে, শাসনাধিষ্ঠিত বিজেপি দলৰ অধিকাংশ নেতাই উক্ত প্ৰতিবেদনৰ প্ৰতি যেন তেওঁলোকৰ কোনো ভ্ৰূক্ষেপ নাই সেইধৰণৰ মন্তব্য প্ৰকাশ কৰা পৰিলক্ষিত হৈছিল। বিশেষকৈ আৰটিআইৰ তথ্যৰ আধাৰত অনিয়ম উদঙাই দিয়া সংবাদ প্ৰতিষ্ঠান দুটাক বাওপন্থী সংবাদ প্ৰতিষ্ঠান আখ্যা দি বিষয়টোক টুলুঙা কৰাৰ চেষ্টা চলাইছিল মুখ্যমন্ত্ৰীৰ লগতে বিজেপিৰ অধিকাংশ নেতাই। এনে পৰিপ্ৰেক্ষিতত এইবাৰৰ প্ৰতিবেদনক লৈয়ো শাসকীয় পক্ষই একেই মন্তব্য কৰাৰ সম্ভাৱনা প্ৰকট হৈ পৰিছে।


১২ বছৰ বয়সত ভাটখাণ্ডে বিশ্ববিদ্যালয়ৰ পৰা সংগীতৰ ডিগ্ৰী লাভ কৰিছিলো-সুবাসনা দত্ত – প্ৰথম খবৰ\nHome/ বিনোদন/১২ বছৰ বয়সত ভাটখাণ্ডে বিশ্ববিদ্যালয়ৰ পৰা সংগীতৰ ডিগ্ৰী লাভ কৰিছিলো-সুবাসনা দত্ত\n১২ বছৰ বয়সত ভাটখাণ্ডে বিশ্ববিদ্যালয়ৰ পৰা সংগীতৰ ডিগ্ৰী লাভ কৰিছিলো-সুবাসনা দত্ত\n1,5257minutes read\nএগৰাকী শিল্পী। ৪০০০+ গান। কিন্তু এতিয়ালৈ নাই এটাও মিউজিক এলবাম। এইগৰাকী শিল্পীয়েই হৈছে সুবাসনা দত্ত। জুবিন গাৰ্গৰ পিছতেই সুবাসনা দত্ত হৈছে ৱেষ্টাৰ্ণ ভ’কেলত বি বৰুৱা কলেজৰ দ্বিতীয়গৰাকী গ’ল্ড মেডেলিষ্ট। তেন্তে কিয় এলবাম নুলিয়ায় তেওঁ? প্ৰথম খবৰৰ সাংবাদিক বৰ্ষাজ্যোতি দাস আৰু জোনমণি জোনাক দাসৰ সৈতে মুখামুখি হৈ এনে বহু প্ৰশ্নৰ উত্তৰ দিলে শিল্পীগৰাকীয়ে।\nআপোনাৰ জন্ম আৰু শিক্ষা জীৱনৰ আৰম্ভণি ক’ত হৈছিল?\nমোৰ জন্ম হৈছিল ডিফুত। মা-দেউতাৰ চাকৰি সূত্ৰে আমি ডিফুত আছিলো।কিন্তু দেউতা যোৰহাটৰ। আৰু আমাৰ স্থায়ী ঘৰ যোৰহাটতে।জন্ম ডিফুত গতিকে স্কুলীয়া শিক্ষাও মই তাতেই গৈছো। আৰু সংগীতৰ প্ৰথমখিনি মই তাতেই শিকিছো, ক্লাছিকেল মিউজিক ডিফুতে শিকা। দেউতাই সৰুতে গানৰ স্কুলত নাম লগাই দিছিল। ঘৰত এটা সংগীতৰ পৰিৱেশ আছিল বাবেই ঘৰতো গান শিকিছিলো। আৰু কলেজীয়া শিক্ষা লৈছিলো বি বৰৱুা কলেজত।\nআপোনাৰ সংগীতৰ যাত্ৰা কেনেকৈ আৰম্ভ হৈছিল?\nমোৰ ঘৰতে সংগীতৰ সুন্দৰ পৰিৱেশ আছিল। দেউতাই সাংস্কৃতিক দিশটো খুব ভাল পায় আৰু মায়ে খুব ধুনীয়া গান গাইছিল। মোৰ পৰিয়ালৰ বহুকেইজনেই মিউজিক ভাল পায়। শৈশৱৰ পৰাই আমি লতা মংগেস্কাৰৰ গান শুনো আৰু গাবলৈ প্ৰয়াস কৰো। ভাল গান হ’লে সকলোৰে শুনিছিলো। মুঠৰ ওপৰত পুৰণা গান শুনি আৰু গাই গানৰ প্ৰেক্টিছ কৰিছিলো। ৰাতিপুৱা চকু মেলিয়ে বিচনাতে শুনা পাঁও দেউতাই পুৰণি গীত বজাই থৈছে। বা মোৰ মাহীও আমাৰ লগতে আছিলে তেৱো কেতিয়াবা পুৰণি গীতবোৰ বজাই থয়। মই তেনেকৈ বিচনাৰ পৰাই শুনি শুনি গানৰ আমেজ লৈছিলো। মোৰ সংগীতৰ যাত্ৰা ঘৰখনৰ যথেষ্ট চাপোৰ্ট আছিল। মা-দেউতাহতে কেতিয়াওঁ ভবা নাছিলে মই মিউজিকটো কেৰিয়াৰ হিচাপে লম বুলি। কিন্তু গাইছিলো কাৰণে সকলোৱে ভাল পাইছিল।\nআপোনাৰ শেহতীয়া গীত ‘উৰি যোৱা’ৰ নিৰ্মাণৰ আঁৰৰ কাহিনীটো ক’ব নেকি?\nআচলতে মই অকণমান বেলেগ ধৰণে ভিডিঅ’ এটা কৰিম বুলি ভাবি আছিলো। সচৰাচৰ হৈ থকা ভিডিঅ’ বিলাকতলৈ অকণমান বেলেগকৈ বনোৱাৰ কথা বহু বছৰ আগৰ পৰাই ভাবিছিলো। গছ, ফুল, পাত, প্ৰেম, গাঁও এইবোৰৰ পৰা অকণমান পৃথক হৈ এজনী স্বাধীনচেতিয়া মনৰ ছোৱালীৰ সপোনবোৰক লৈ পেলাই ভিডিঅ’ এটা নিৰ্মাণ কৰিম বুলি ভাৱিছিলো।\nএজনী স্বাধীন ছোৱালীৰ হেঁপাহ বা সপোনবোৰ কেনেকুৱা হ’ব পাৰে সেই কথাটোৰ প্ৰতি লক্ষ ৰাখি মই এই ভিডিঅ’টো কৰিছিলো। এই গানটো তৰুণ তন্ময় যিয়ে মিউজিক কৰিছে আৰু ৰাজদ্বীপ দাই গানটোৰ লিৰিক্স লিখিছে।\nতেওঁলোক আটাইকেইজনকে মই কৈছিলো যে এজনী স্বাধীন ছোৱালীৰ ভিডিঅ’ এটা কৰিম আৰু সেই হিচাপে তেওঁলোকে গানটো কৰাত সহায় কৰিছে। মই খুব হেপী এই ক্ষেত্ৰত। কাৰণ মই ভাবো তেওঁলোকে মোক তেওঁলোকৰ ১০০% দিছে।\nআপুনি বহু বছৰৰ পৰাই সংগীতৰ ক্ষেত্ৰত জড়িত কিন্তু সংগীতৰ শেহতীয়া যিটো ধাৰা সেই ক্ষেত্ৰত আপুনি কি ক’ব?\nসংগীতৰ ধাৰা বা মিউজিকৰ ট্ৰেণ্ডটো উঠাই দিব লাগে। মিউজিকৰ কোনো ট্ৰেণ্ড নাথাকে। মিউজিক মিউজিকে হয়। ভাল গান সকলোৱে শুনিব লাগে আৰু সকলো প্ৰকাৰৰ গানে শুনিব লাগে।\nঅসমত মই ভাৱো এটা বিশেষ ধাৰাৰ গান মানুহে শুনি আহিছে। এইক্ষেত্ৰত মই ভাৱো প্ৰতিজন মানুহৰ লগতে মিডিয়া বিশেষকৈ আগবাঢ়ি আহিব লাগিব। ডান্স নাম্বাৰৰ এটা গীত আমি সকলোৱে শুনো। বিভিন্ন অকেজনত ডান্স নাম্বাৰ শুনি ভাল লাগে, গতিকে ডান্স নাম্বাৰ আমাক লাগিবই। সেই বুলিয়ে বাকীবোৰ গীত বেয়া নহয়। কোনো গীত আচলতে বেয়া নহয়। বলিউডত হানী সিঙৰ গীত যেনেকৈ হিট হৈছে ‘মে তেনো চমজাৱা’ও হিট হৈছে। কিন্তু অসমত তেনেকুৱা নহয়। তাৰ কাৰণ বুলি কলে মই ভাৱো গানবোৰ আচলতে কম বজোৱা হয় নেকি? মোৰ বোধেৰে ফাষ্ট টেম্পোৰ গান এটা যদি দিনটোত দুবাৰ বজাই তেন্তে শ্ল’ বা ৰোমেণ্টিক ছং এটা দিনটোত সাতবাৰ বজাব লাগিব। তেতিয়াহে গীতবোৰ হিট হ’ব। এই ট্ৰেণ্ড বস্তুটো আমি সকলোৱে মিলিহে উঠাব পাৰিম।মই কেতিয়াবা ভাৱো, নিজকে প্ৰশ্ন কৰো অসমৰ মানুহে কেৱল এনেকুৱা গীতে শুনি থাকিব নেকি? কেতিয়াবা ফাষ্ট্ৰেছনটো ভুগো একেকেইটা গানে কিয় শুনি আছো। কেতিয়াবা টিভি চেনেল বিলাকত দেখো ঘূৰাই-পকাই একেকেইটা গানে চলি আছে সেইটো হ’ব নালাগে। মই যেনেকৈ ৰোমাণ্টিক বা ডান্স নাম্বাৰ সকলো গীতে ভাল পাঁও, তেনেকৈ মোৰ নিচিনা আৰু হয়তো বহু ব্যক্তি আছে যিয়ে সকলো ধৰণৰ গান ভাল পায়। তেওঁলোকৰ কাৰণে অন্তত সকলো প্ৰকাৰৰ গানে বজাব লাগে। আমি নিজেই সলনি হ’ব লাগিব।\nআপুনি চাৰি হেজাৰতকৈও অধিক গীত গালে তথাপিও কেতিয়াবা অনুভৱ হয় নেকি প্ৰচাৰ মাধ্যমে আপোনাক কমকৈ গুৰুত্ব দিয়া বুলি?\nএইটো ক্ষেত্ৰত অসমত মই নিৰপেক্ষ মিডিয়াৰ অভাৱ অনুভৱ কৰো।যিয়ে নিজে গৈ কাৰোৱাক এপ্ৰোচ্ছ কৰিব আৰু তেওঁৰ ভাল কামখিনিক ৰাইজৰ মাজত দাঙি ধৰিব। সেই বস্তুটোৰ অলপ অভাৱ অনুভৱ কৰো। কোনো এজন সংগীত ভালপোৱা বা সংগীতৰ অনুৰাগীয়ে মোক মিডিয়াই প্ৰাধান্য দিয়ক বুলি কাম নকৰে। ময়ো কৰা নাই সেইটো কাৰণে। মই কাকো এপ্ৰোচ্ছ কৰিব যোৱা নাই মই কিবা এটা কাম কৰিছো আৰু সেইটো মিডিয়াত প্ৰচাৰ হওঁক। কিছুমানে টিভি স্ক্ৰীনত ওলাবলৈ মিডিয়াৰ মানুহক নিজৰ ভায়েক বা ভনীয়েকো পাতি লয়, মই তেনেকুৱা বহুত দেখিছো। যিবোৰে সংগীতক সঁচাকৈ ভাল পায় তেওঁলোকে মিডিয়াৰ ফ’কাচত থকাটোৰ বাবে কাম নকৰে। মই আগতেও গান গাইছিলো, এতিয়াও গাও আৰু ভৱিষ্যতলৈও গাই থাকিম। মই যদি প্ৰফেচনেলি এইটো লাইনত নাহিলোহেতেন তথাপিও মই সুখী হলোহেতেন কাৰণ মই গান ভাল পাঁও। গান প্ৰথমে মোৰ নিচা পিছতহে পেচা হিচাপে ললো। মই ঘৰত যেতিয়া এনেই থাকো বা মনটো বেয়া লাগি থাকিলে দুটামান গান গাও তাৰ পাছত মনটো ভাল লাগি যায়। মই মিউজিক লৈ হেপী। মোক ৰাইজে সুৱাসনা দত্ত এজনী ভাল গায়িকা বুলি জানে সেই কথাটো ইমান গুৰুত্বপূৰ্ণ নহয় মোৰ কাৰণে। কাৰণ মই কিমান ভাল গীত গাও বা কিমান ভাল কাম কৰিছো সেইটো মই নাজানো কিন্তু চেষ্টা সদাই চলায় যাম।\nআপুনি পাশ্চাত্য সংগীতো সুন্দৰকৈ গাব পাৰে। এই ক্ষেত্ৰত আপোনাৰ শ্ৰোতাক দিবলৈ আগন্তুক কিবা পৰিকল্পনা আছে নেকি?\nসৰুতে মই বেছিকৈ হিন্দী আৰু পাশ্চাত্য সংগীত শুনিছিলো। সেই কাৰণে মোৰ অসমীয়া উচ্চাৰণ খুবেই বেয়া আছিলে। প্ৰথমতে মই যেতিয়া অসমীয়া ইণ্ডাষ্ট্ৰীটোত আহিছিলো তেতিয়া খুব গালিও খাইছিলো। কাৰণ উচ্চৰণটো হিন্দী-হিন্দীৰ নিচিনা শুনিছিল।\nতথাপিও প্ৰেক্টিছ কৰিছিলো গাবলৈ। আৰু আগলৈও ভাৱিছো পাশ্চাত্য সংগীতৰ ওপৰত কিছু কাম কৰিম বুলি। আৰু শেহতীয়াভাৱে দুটা পাশ্চাত্য সংগীতৰ গীতৰ কাম শেষ কৰিছো। অহা মাহত হয়তো ৰিলিছ কৰিম।কিন্তু কেতিয়াবা ভাৱো মই আগৰ নিচিনা পাশ্চাত্য সংগীতক গুৰুত্ব দিব পৰা নাই। কাৰণ যেতিয়া মই গুৱাহাটীলৈ আহি বিহু নাইবা এটা বেলেগ ধৰণৰ গান গাবলৈ ললো তেতিয়া সকলো সলনি হৈ গ’ল। তথাপিও মই কওঁ যে বিহু বা যিকোনো ফ’ক বা লোকসংগীতে হওঁক গোৱাটো ইমান সহজ নহয়। তথাপিও লাহে লাহে আগবাঢ়িছো সকলো ধৰণৰ গীতে গাই যাম।\nআপোনাৰ সংগীতৰ জগতখনৰ কৰ্মব্যৱস্তাৰ মাজত পৰিয়ালক লৈ কিবা অসুবিধা হয় নেকি?\nআচলতে সকলোৱে নিজৰ কাম মেনেজ কৰি চলিব লাগিব। অকল মই সংগীত শিল্পী বুলি নহয়, যিয়ে যি কাম নকৰক কিয় মেনেজ কৰিবই লাগিব। সংসাৰ জীৱনৰ এটা অংশ। মোৰ ভাল লাগে মই দুয়োফালে মিলাই চলি আছো। তথাপিও সময়ৰ অলপ অভাৱ হয়। আগৰ নিচিনাকে যিকোনো সময়তে কিবা এটা কৰিম বুলি কৰিব নোৱাৰো। মোৰ পৰিয়ালটো মোৰ কাৰণে বেছি গুৰুত্বপূৰ্ণ। মিলা-মিলিকৈ চলো আৰু।\nচলিত বৰ্ষত অসমবাসীক কেনেকুৱা গীত উপহাৰ দিব?\nসকলো প্ৰকাৰৰ গীতেই দিবলৈ চেষ্টা কৰিছো। মেল’ডি টাইপৰ গীত এটা কৰিম বুলি ভাৱিছো, ডান্স নাম্বাৰ এটাও কৰিম। চাওঁ কি হয়!\nশ্ৰোতাই আপোনাৰ কোনবোৰ গান মনত ৰাখিব বুলি আপুনি ভাবে?\nমই বৰ্তমানলৈ বহুত গান গাইছো। কিন্তু মই ক’ব নোৱাৰো কোনটো গান ৰাইজে মনত ৰাখিব। মই নিজেও কোনো এটা বিশেষ গানক ক’ব নোৱাৰো যে এই গানটো গাই মই সুখী হৈছো। মোৰ গোটেইবোৰ গানেই ভাল লাগে। কোনো এটা গান গাই মই নিজকে প্ৰাউদ ফিলো কৰা নাই। শ্ৰোতাই হয়তো বহুত গানে ভাল পায়, যেনে- দিখৌ নৈ এৰিব নোৱাৰো, মাতিচা যদি যাবই লাগিব, সৌ সিদিনা আবেলি পৰত আদি বহুকেইটা গানে ৰাইজে আকোৱালি লৈছে। কেতিয়াবা মঞ্চত উঠি যদি ভাৱো কোনোবা এটা গান নাগাও বুলি সেইদিনা সেই গানটো তিনি-চাৰিবাৰলৈ গাবলগীয়া হয়। দিখৌ নৈ এৰিব নোৱাৰো গীতটি গাবলৈ ইমানেই অনুৰোধ আহে গতিকে মই ভাৱো সেই গীতটি সঁচাকৈ এটা ভাল গীত। সেই গীতটো মানুহে মনত ৰাখিব।\nসামাজিক দায়বদ্ধতাৰ ক্ষেত্ৰত নৱপ্ৰজন্মক কি ক’ব?\nসামাজিক দায়বদ্ধতা ল’ব পৰা হৈছো বুলি মই ভাৱিছো আৰু কিছু কাম কৰি লওঁ। তাৰ পাছত ভাৱিম নৱপ্ৰজন্মক কিব দিব পাৰো। কিছুমান গীত হেৰাই গৈছে। যিবোৰ আমি সৰুতে শিকিছিলো। কিছুমান গীত ৰেডিঅ’টো নাই চাগে। মই ভাৱিছো তেনেকুৱা পুৰণি গীতবোৰ আকৌ ৰেকৰ্ড কৰি ৰাইজৰ মাজত এৰি দিম।\nআপোনাৰ আজিলৈকে এটাও গীতৰ এলবাম নাই কিয়?\nএলবাম কৰিম বুলি নভবা নহয়। যিটো সময়ত এই ইণ্ডাষ্ট্ৰীটোলৈ আহিছিলো সেইদিনবোৰ এই ইণ্ডাষ্ট্ৰীটোৰ সোণালী যুগ আছিল। মিউজিক ইণ্ডাষ্ট্ৰীৰ একেবাৰে গোল্ডেন ডেইজ। ইমান বেছি কাম কৰিছোঁ ভাবিলে ভাল লাগে। আমি তিনি চাৰিটা ষ্টুডিঅ’ত দিনে-নিশাই কাম কৰি ২০০-৩০০ কেছেট ৰিলিজ কৰিছিলো। সেইটো সময়ত অসমৰ ডাঙৰ ডাঙৰ বেনাৰত কাম কৰিছিলো যেনে- এন কে প্ৰডাকচন, মানস ৰবীন, পবিত্ৰ মাৰ্ঘেৰিটা, কৃষ্ণমণি চুতীয়া এনেকুৱা কিছুমান ডাঙৰ ডাঙৰ বেনাৰত কাম কৰিছিলো। সেই সময়ত ইমানেই ব্যস্ত হৈ গৈছিলো আৰু ডাঙৰ ডাঙৰ বেনাৰত কাম কৰি আছিলো। বহুত গান হিটো হৈছিল সেয়েহে ভৱাই নহ’ল যে এলৱাম এটা লাগে। তেতিয়া অনুভৱ হৈছিল ইমান ভাল ভাল গীত গাই আছো আৰু গীতবোৰ আকোৱালিও লৈছে ৰাইজে গতিকে লাহে লাহে কৰিম বুলি ভাবিছিলো। তেনেকৈ ভাবোতে ভাবোতে কথাটো পিছ পৰি থাকি গ’ল। মাজতে ভাৱিছিলো যদিও বিভিন্ন ব্যস্ততাৰ মাজত কৰা নহ’ল। এতিয়া ভাবিছো যে এলবাম এটা কৰিম। বিগত দুবছৰৰ পৰা পৰিকল্পনা হাতত লৈছো।মই নিবিচাৰো যে এলৱামটো আন ১০টা এলবামৰ নিচিনা মাৰ্কেটত পৰি থাকক। যিহেটো মানুহে মোৰ কণ্ঠত এটা এলবাম শুনিব বিচাৰে সেই কাৰণে অলপ ভালদৰে প্লেনিং কৰিছোঁ।\nআপুনি ৱেষ্টাৰ্ণ ভ’কেলত সোণৰ পদক পাইছিলে সেই বিষয়ে জনাব নেকি?\nসেই বছৰটোত মই বি বৰুৱা কলেজত বেষ্ট ছিংগাৰ আছিলো। তাৰ পাছত য়ুথ ফেষ্টিভেল হ’ল আৰু সেই ফেষ্টিভেলত বিভিন্ন কেটেগৰিত কলেজৰ বহু ছাত্ৰ-ছাত্ৰীয়ে যোগদান কৰিবলৈ গৈছিল। কিন্তু ৱেষ্টাৰ্ণ ভ’কেল শাখাত যোগদান কৰিবলৈ কোনো ওলোৱা নাছিল। আমাৰ কলেজৰ জি এছে ভৱা নাছিল সেইটো শাখাত কোনোৱাই যোগদান কৰিব বুলি। ইউনিভাৰচিটিত প্ৰতিযোগিতা চলি থকাৰ সময়তে মই গম পালো ৱেষ্টাৰ্ণ ভ’কেলৰো প্ৰতিযোগিতা হ’ব। সেই মুহূৰ্ততে মই জি এছক কৈ প্ৰতিযোগিতাত যোগদান কৰিলো শেষ প্ৰতিযোগী হিচাপে।\nএইখিনিতে ক’ব লাগিব এইটো শাখাত জুবিন গাৰ্গৰ পাছত আমাৰ কলেজলৈ কোনেও পুৰস্কাৰ অনা নাই। সেয়েহে সকলো কনফিউজ হৈ আছিল। সকলোৱে ভাবিছিল মই নাপাওঁ। কিন্তু মই গোৱাৰ পাছত সকলোৱে থিয় হৈ হাত চাপৰি দিছিল, খুব ভাল লাগিছিল সেইখিনি সময়ত।\nসকলোৱে চিঞৰিছিল ‘দ্য গ’ল্ড গ’জ টু বি বৰুৱা’। সেইদিনা সন্ধিয়া বি বৰুৱাৰ জি এছে মোক ফোন কৰি কৈছিল তুমি ‘গ’ল্ড মেডেলটো পালা’। সেইটো মোৰ কাৰণে এটা ডাঙৰ এছিভমেণ্ট আছিল। যিহেতু জুবিন দাৰ পাছত ৱেষ্টাৰ্ণ ভ’কেলত বি বৰুৱালৈ কোনো গ’ল্ড মেডেল অনা নাছিলে। আৰু এটা কথা ভাল লাগিছিলে মই এজনী অসমীয়া ছোৱালী হৈ ৱেষ্টাৰ্ণ ভ’কেলত গ’ল্ড মেডেল পাইছিলো। তাৰ পাছতে মোক জুবিন দাই ফোন কৰি গীত গাবলৈ মাতিছিল।\nসংগীতৰ যাত্ৰাত কেতিয়াবা প্ৰত্যাহ্বানৰ সন্মুখীন হৈছিল নে?\nমই ফেম লৈ ইমান ক্ৰেজি নহয়। আৰু হয়তো সেই কাৰণেই প্ৰত্যাহ্বানৰ সন্মুখীন হোৱা নাই বুলি মই ভাৱো। প্ৰত্যাহ্বান যিকোনো ক্ষেত্ৰতে থাকিব পাৰে, গান বুলিয়ে নহয়। গানৰ ক্ষেত্ৰত মই ইমান প্ৰত্যাহ্বান পোৱা নাই। গানক কেতিয়াও প্ৰতিযোগিতা বুলি ভৱা নাই, ফেমৰ পাছত দৌৰা নাই। মই নজনাকৈ প্ৰ’ফেচনেলি এইটো ইণ্ডাষ্টীত আহি গলো। প্ৰ’ফেচনেলি ল’ম বুলি অহাই নাছিলো।\nআপোনাৰ প্ৰতিদ্বন্দ্বী বুলি কাক ভাবে?\nপ্ৰতিদ্বন্দ্বী বুলি মই কাকো নাভাবো কাৰণ মই নিজকে আগৰ পৰাই বুজাইছিলো যে সকলোৰে নিজা নিজা বৈশিষ্ট্য থাকে। মই যেনেকৈ গাও আন এজনে বেলেগকৈ গাব। গতিকে প্ৰতিযোগিতাতো সদায় নিজৰ লগতেই হয়। নিজক কিমান আগবঢ়াই নিব পাৰো সেই কথা সদায় ভাৱো। বেলেগৰ লগত প্ৰতিযোগিতা কৰিবলৈ গ’লে মোৰ নিজৰে লোকচান হ’ব। বেলেগৰ কথা ভাৱি নিজৰ কামৰ সময়বোৰ নষ্ট নকৰো। নিজে প্ৰেক্টিছ কৰি নিজৰে কিমান আগবঢ়াই নিব পাৰো সেইটো মোৰ নিজৰ ওপৰত কথা। মিউজিকৰ ক্ষেত্ৰত কম্পিটিচন কাৰো লগতে নাথাকে। কাৰণ সকলোৰে নিজৰ নিজৰ এটা ঈশ্বৰ প্ৰদত্ত গুণ আছে। প্ৰিয়ংকা ভড়ালীয়ে ষ্টেজত ইমান ধুনীয়াকৈ নাচি নাচি গায়। প্ৰিয়ংকাক দেখি যদি ময়ো তেনেকুৱা কৰো তেতিয়া মানুহে মোক ক’ব সুৱাসনাইও প্ৰিয়ংকাক দেখি নাচিবলৈ ল’লে।\nসংগীতক বাদে আপুনি আৰু কি ভাল পায়?\nমই দুটা কামে ভালদৰে কৰিব জানো। প্ৰথমটো গীত গোৱা আৰু দ্বিতীয়টো ৰন্ধা। ৰান্ধি খুব ভাল পাওঁ আৰু আজৰি সময় পালে কিবা নহয় কিবা এটা বনাওঁ।\nআপুনি এজন সংগীত শিল্পী হিচাপে আন কোনজন শিল্পীৰ গীত শুনি বেছি ভাল পায়?\nএই ক্ষেত্ৰত মই নাম ল’ম লতা মংগেস্কাৰৰ। তেওঁৰ গীত শুনিয়ে মই নিজে গীত গাবলৈ আৰম্ভ কৰিছিলো। আৰু অসমৰ সংগীত শিল্পীৰ কথা যদি আহে তেন্তে জয়ন্ত হাজৰিকাৰ গীত মই খুবেই ভাল পাওঁ।জয়ন্ত হাজৰিকাৰ গান জয়ন্ত হাজৰিকাতকৈ কোনেও ভালকৈ গাব নোৱাৰে বুলি মই ভাবো। সেইকাৰণে বেলেগৰ মুখত শুনি খুব বেয়া লাগে।\nআপুনি ১২ বছৰ বয়সতে মিউজিকৰ বিশাৰদ কৰিছিল। এয়া কেনেকৈ সম্ভৱ হ’ল?\nহয়। মই লক্ষ্ণৌৰ ভাটখাণ্ডেৰ পৰা ১২ বছৰ বয়সত বিশাৰদ কৰিছিলো। কিন্তু সেই সময়ত ১৬ বছৰ বয়স নহলে বিশাৰদ ডিগ্ৰীটো দিয়া নাছিল। তাৰ পাছত বহুত কয় মিলি কথা-বতৰা পাতি ডিগ্ৰীটো লৈছিলো।\nপ্ৰথম খবৰৰ পাঠকক কি ক’ব?\nপ্ৰথম খবৰক মোৰ ফালৰ পৰা প্ৰথমে বহু বহু শুভেচ্ছা যাঁছিলো। কাৰণ আজিকালি মানুহবোৰ ইমানে ব্যস্ত যে বাতৰি কাকতখন পঢ়ি বা টিভিটোৰ সন্মুখত বহি দিনটোৰ খা-খবৰ ল’বলৈও সময়ৰ অভাৱ। তেনে ক্ষেত্ৰত যদি দিনটোৰ খবৰ ৱেবছাইট যোগে আমি পাওঁ তেন্তে ই আমাৰ বাবে খুবেই ভাল খবৰ। প্ৰথম খবৰ সদায় পাঠকৰ মাজত এক সুকীয়া স্থান দখল কৰি অনাগত দিনত আগবাঢ়ি যাওঁক তাৰেই কামনা কৰিছো।\nলংকাৰ কাকীত শিশুনাট কৰ্মশালা\nবিজনীত কিশোৰৰ সলিল সমাধি\nঅসম প্ৰাদেশিক যোগী সন্মিলনীৰ শতবৰ্ষ সামৰণি অনুষ্ঠান\n“হিমন্তই মুখ বন্ধ কৰক” অখিল গগৈ\nডিমাকুছিত পুনৰ বন্যহস্তীৰ তাণ্ডৱ


মাটিত বাগৰি ধৰফৰাইছে আমীৰ খানৰ জীয়ৰী ইৰা খান! কিন্তু কিয়, চাওক Video|bollywood-amir-khan-daughter-ira-khan-post-video-as-she-laid-on-floor– News18 Assam\nমাটিত বাগৰি ধৰফৰাইছে আমীৰ খানৰ জীয়ৰী ইৰা খান! কিন্তু কিয়, চাওক Video\nআমীৰ খানৰ প্ৰথমা পত্নীৰ জীয়ৰী হ’ল ইৰা\nUpdated:October 28, 2019, 9:06 PM IST\nUpdated: October 28, 2019, 9:06 PM IST\nবলীউডৰ জনপ্ৰিয় অভিনেতা আমীৰ খানৰ জীয়ৰী ইৰা খানে মাটিত বাগৰি ধৰফৰাইছে। কিবা সমস্যাত পৰিছে তাই। মাটিত বাগৰি বাগৰি আগলৈ যাবলৈও চেষ্টা কৰিছে ইৰাই। কিন্তু কি হৈছে ইৰাৰ? তাই কিয় এনে কৰিছে। কোনেও আনকি ইৰাক সহায় কৰিবলৈও আগবাঢ়ি অহা নাই। ইৰাৰ এই ভিডিঅ’ ভাইৰেল হোৱাৰ পিছতে সংবাদ মাধ্যমতো বিশেষ চৰ্চিত হৈছে বিষয়টো।\nআমীৰ খানৰ প্ৰথমা পত্নীৰ জীয়ৰী হ’ল ইৰা। ইয়াৰ নিজেই এই ভিডিঅ’ শ্বেয়াৰ কৰিছে ছচিয়েল মিডিয়াত। কিন্তু প্ৰকৃততে কিয় এনে আচৰণ কৰিছে ইৰাই। তাৰ আগত তলৰ ভিডিঅ’ টো চাওক।


লোক-বিশ্বাসত সাপ — Vikaspedia\nডক্টৰ ভগেলে তেওঁৰ ‘Indian Serpert Lone’ গ্ৰন্থত অতি পুৰণিকালৰে পৰা ভাৰতত সাপ-পূজাৰ বহুল প্ৰচলনৰ বিষয়ে আলোচনা কৰিছে। অসমতো অসমীয়া আৰু জনজাতীয় লোকসকলে জীৱন্ত সৰ্পৰ প্ৰতীকৰ পূজা কৰে। হিন্দুৱে ম’হ, ছাগলী, পাৰ বলি দি বছৰি মনসা বা বিষহৰিৰ পূজা কৰে। সম্প্ৰতি এই সৰ্পদেৱীক মূৰ্তি নোহোৱাকৈয়ে ঘট বা সিজু গছক কেন্দ্ৰ কৰি পূজা কৰা হয়। সংক্ৰামক ব্যাধি নাইবা মহামাৰীৰ সময়ত এই মনসা দেৱী বা মাৰ’ই দেৱীক অতি পয়োভৰেৰে এতিয়াও পূজা কৰা হয়। কোনো কোনো উপজাতিয়ে পূৰ্বপুৰুষেই পৰিয়ালৰ মংগলৰ অৰ্থে সাপৰূপে জন্ম লৈ ঘূৰি আহে বুলি বিশ্বাস কৰে; বিশেষকৈ মণিপুৰীসকলৰ মাজত এই বিশ্বাস প্ৰচলিত। তেওঁলোকৰ এজন পূৰ্বপুৰুষ পাখংবা। পাখংবাই এতিয়াও মাজে মাজে সাপৰ ৰূপত দেখা দিয়ে বুলি তেওঁলোকৰ অন্ধবিশ্বাস আছে। টি.চি. হাড্‌চনে ৰজাৰ সিংহাসন আৰোহণৰ প্ৰসংগত ৰজা বহা সিংহাসনৰ তলৰ এটা খলপাত পাখংবা নামে এটা সৰ্প বাস কৰাৰ উল্লেখ কৰিছে। ৰাজসিংহাসনৰ তলত যিমান দিন পাখংবা থাকিব সিমান দিন ৰজা নিৰাপদে সিংহাসনত উপবিষ্ট থাকিব। এই একে জাতিৰ ভিতৰতে নংশা বা অজগৰৰ শিলামূৰ্তি হ’ল ৰাজ্যৰ সৌভাগ্যৰ প্ৰতীক। মণিপুৰীসকলৰ পূৰ্বপুৰুষ সৰ্পৰ উত্‌পত্তি সম্বন্ধে থাডউ-কুকীসকলৰ মাজতো এটা পুৰণি আখ্যান আছে। লেংহোই বা লুংমাইদেং নামৰ এজনী ছোৱালী ওচৰৰে গাঁৱত বাস কৰা এটা ডাঙৰ সাপৰ প্ৰেমত পৰে। তাই পুৰণি কুকীসকলৰ ছোথে জাতিৰ ছোৱালী আছিল। আন মানুহৰ আগত সাপটোৱে সাপ হৈয়েই দেখা দিয়ে; কিন্তু ছোৱালীজনীৰ আগত দেখা দিলে এজন ধুনীয়া ডেকাৰ ৰূপত। কালক্ৰমত তাই অন্ত:সত্বা হ’ল, আৰু শেষত তাইৰ এটি ল’ৰা উপজিল। ল’ৰাটো ডাঙৰ হ’ল আৰু মানুহে তাক বাপেক নোহোৱা বুলি কোৱাত সি লাজ পালে। মাকে ল’ৰাটোক সেই কথালৈ কাণ নিদি সৰ্পৰূপী বাপেকৰ লগত বন্ধুত্ব স্থাপন কৰিবলৈ ক’লে। মাকৰ কথাত ল’ৰাটোৱে সাপটোৰ ওচৰলৈ গৈ তাৰ ডিঙিত ধৰিলগৈ; সাপটোৱেও ল’ৰাটোক তাৰ জীৱনত বহুতো বিস্ময়কৰ ঘটনা ঘটিব বুলি ক’লে। ল’ৰাটোৱে আহি মাকক এই কথা জনালে; মাকেও নতুন ঠাই বিচাৰি নতুন গাঁও স্থাপন কৰিবলৈ ‘আহটুইচান্’ উৎসৱ পালনৰ অৰ্থে কিছুমান কণী আগবঢ়ালে। ল’ৰাটোৱে প্ৰথমে লাংথাবল নামে ঠাইত চেষ্টা কৰিলে; কিন্তু তাত কোনো শুভ লক্ষণ নেদেখি উপত্যকাৰ মাজলৈ গৈ তাত ‘আহটুইচান্’ উৎসৱ পাতি শুভফল লাভ কৰিলে। সি তাৰ পিছত তাত এখন গাঁও পাতিলে আৰু তাৰেপৰাই মণিপুৰীসকলৰ উত্‌পত্তি হ’ল। খাছীয়াসকলৰ মাজতো সাপ-পূজাৰ প্ৰচলন আছে। ইয়েই ইউথ্ৰেন্ পূজা; এই সাপক তুষ্ট কৰিবলৈ নৰবলিৰ প্ৰয়োজন। এই সৰ্পপূজাৰ নিমিত্তে এতিয়াও গোপনে নৰহত্যা অনুষ্ঠিত হয়। ইউথ্ৰেনৰ উত্‌পত্তিৰ বিষয়ে তলৰ বিৱৰণ মন কৰিবলগীয়া :\nপুৰণিকালত লঙিঘয়াং কোংখেন নামে গাঁৱত এজন বজাৰ আছিল, তাতে দেৱতাসকলৰ এখন পৱিত্ৰ স্থান আছিল। তাৰে ওচৰতে ৰংঝিৰটেহ নামৰ গুহাত প্ৰকাণ্ড এটা থ্ৰেন বা সাপ বাস কৰিছিল। বজাৰলৈ যাওঁতে ৰংঝিৰটেহৰ ওচৰ পোৱাৰ লগে লগে মানুহবোৰক এই সাপটোৱে গিলি থৈছিল। থ্ৰেনে এই কাৰ্য বিশেষ নিয়ম অনুযায়ীহে কৰিছিল। সেয়া আছিল – যদি দহোটা মানুহ যায়, তাৰে পাঁচোটাকে সি গিলে; অৰ্থাত্ আধাখিনি গিলে আৰু আধাখিনি এৰি দিয়ে। কেৱল এজন মানুহ গ’লে, থ্ৰেনে তাক একো নকৰে। সাপৰ অত্যাচাৰৰ পৰা ৰক্ষা পাবলৈ মানুহবোৰে সুন্নাই বজাৰত এখন মেল চপালে; সেই মেলত খাছীয়াসকল আৰু ভৈয়ামৰ সকলো লোকেই যোগ দিলে। মানুহ গিলা এই থ্ৰেনটোক কেনেকৈ মাৰিব পাৰি তাৰে উপায় বিচৰা হ’ল। বহুত আলাপ-আলোচনাৰ পিছত উপায় স্থিৰ হ’ল; লাইট্ৰিংগুৰ ওচৰত এখন কুঞ্জবন আছিল : ‘উ চুইদ্‌নোহ্ – কুঞ্জবন’। তাতে উ চুইদ্‌নোহ্ নামে এজন লোকে বাস কৰিছিল। সকলোৱে বিচাৰ বিবেচনা কৰি থ্ৰেনৰ লগত উ চুইদ্‌নোহৰ বন্ধুত্ব স্থাপন কৰিবলৈ দিহা কৰিলে। উ চুইদ্‌নোহ এজন সাহসী মানুহ আছিল; তেওঁৰ সদায় অকলে ফুৰা অভ্যাস আছিল। সেইকাৰণে থ্ৰেনৰ ওচৰলৈ গ’লে থ্ৰেনে তেওঁক নাখাইছিল। ৰাইজে উ চুইদ্‌নোহক প্ৰতিদিনে থ্ৰেনৰ ওচৰলৈ গৈ ছাগলি, গাহৰি নাইবা গৰু আদিৰ মাংস উপহাৰ দিবলৈ উপদেশ দিলে। বহুত দিন এনেদৰে উপহাৰ দিয়াৰ পিছত থ্ৰেন পোহনীয়া হৈ পৰিল আৰু উ চুইদ্‌নোহৰ লগত বন্ধুত্ব স্থাপন কৰি লো গলোৱা ঘৰ এটা সাজিবলৈ ঠিক কৰিলে। উ চুইদ্‌নোহে তেতিয়া লো গলোৱা ঘৰ এটা সাজি লোবোৰ তপতাই ৰঙা কৰি লৈ চেপেনা এডালেৰে ধৰি আনি থ্ৰেনক ক’লেহি, ‘মুখ মেলা, মুখ মেলা, ভিনদেউ! তোমালৈ অলপ মঙহ আনিছোঁ!’ থ্ৰেনে মুখ মেলা মাত্ৰেই জুইত ৰঙা কৰি অনা লো ডাল তাৰ মুখত সুমুৱাই দিলে। এই বিৰাট দৈত্যাকাৰ প্ৰাণীটোৱে তেতিয়া মৃত্যুযন্ত্ৰণাত ছট্‌ফটোৱাত তাৰ প্ৰকোপত পৃথিৱী ভূঁইকঁপত কঁপাদি কঁপিবলৈ ধৰিলে। থ্ৰেনৰ মৃত্যুযন্ত্ৰণা দেখি উ চুইদ্‌নোহ্ মূৰ্ছিত হৈ পৰিল। উ চুইদ্‌নোহ ঘৰলৈ উলটি নহা দেখি তেওঁৰ পৰিয়ালৰ মানুহবোৰে তেওঁক বিচাৰি গৈ দেখিলে যে উ চুইদ্‌নোহ মূৰ্ছিত হৈ পৰি আছে। তেওঁলোকে থ্ৰেনৰ মৃত্যুৰ কথা জানিব পাৰি থ্ৰেনৰ শটো খাবৰ দিহা কৰিবলৈ এখন সভা পাতিলে। সেই সভাত মীমাংসা হ’ল যে থ্ৰেনৰ দেহ খাছীয়াসকলে আধা খাব আৰু বাকী আধা ভৈয়ামৰ মানুহে খাব। এই সিদ্ধান্তৰ পিছত মানুহবিলাক গৈ থ্ৰেনৰ শটো গুহাৰপৰা উলিয়াই টুকুৰা-টুকুৰকৈ কাটিলে। পূৰ্বদেশীয় ভৈয়ামৰ মানুহৰ সংখ্যা সৰহ হোৱাত তেওঁলোকে নিজৰ ভাগৰ মাংস অকণো নেৰাকৈ খালে; সেইকাৰণে ভৈয়ামত থ্ৰেন নোহোৱা হ’ল। কিন্তু পছিমৰ দেশৰ খাছীয়াসকলৰ সংখ্যা তাকৰ হোৱাত তেওঁলোকৰ ভাগৰ গোটেইখিনি মাংস খাব নোৱাৰি অলপ এৰিলে। সম্পুৰ্ণকৈ খাব নোৱাৰাত থ্ৰেন সিঁহতৰ লগতে থাকি গ’ল আৰু তাৰেপৰাই থ্ৰেন বংশ বৃদ্ধি হৈ খাছী পাহাৰত বিয়পি পৰিল। মাজে মাজে ঘৰৰ সম্পত্তি দান বা বিক্ৰী কৰিলে থ্ৰেনে সেই সম্পত্তি অনুসৰণ কৰি আঁতৰি যায়; কিন্তু যদি কোনো এটা ঘৰত থ্ৰেনে এবাৰ বাস কৰিলে, তেন্তে তাৰপৰা সাৰিবৰ কোনো উপায় নাথাকে। থ্ৰেন শ্ৰী বা ঐশ্বৰ্যৰ অধিষ্ঠাতা; থ্ৰেনৰ সম্বন্ধ সম্পত্তিৰ লগত, মানুহৰ তেজ খাবলৈ দিলে সি ঘৰলৈ ধন-সম্পত্তি আনে। বলি দিবলৈ অনা মানুহটোৰ প্ৰথমে চুলি আৰু হাতৰ নখ ৰূপৰ কেঁচিৰে কাটি পেলোৱা হয়; তাৰ পিছত বলিৰ মানুহজনৰ নাকৰ তেজ বাঁহৰ চুঙা এটাত উলিয়াই লৈ থ্ৰেনক খাবলৈ দিয়া হয়। থ্ৰেনক ঘৰৰপৰা খেদিবলৈ হ’লে ঘৰৰ সকলো টকা-পইচা, অলংকাৰ-পাতি আৰু অন্যান্য সম্পত্তি দলিয়াইঅ পেলাই দিব লাগে; থ্ৰেনে সেই সম্পত্তি অনুসৰণ কৰিব বুলি কোনেও ভয়ত সেই সম্পত্তি গ্ৰহণ কৰিবলৈ সাহ নকৰে; যাৰ ঘৰত থ্ৰেন পোহা হয় সকলোৱে সেই মানুহক ভয় কৰে; অমংগলৰ আশংকা কৰি সেই মানুহৰ নামো কোনেও নলয়। চিনটেং সকলেও ইয়াক এক প্ৰকাৰ সাপ বুলিয়েই বিশ্বাস কৰে; তেওঁলোকৰ কিছুমান পৰিয়ালে থ্ৰেন পোহে আৰু তাক ঈশ্বৰ জ্ঞান কৰি পূজা কৰে। তেওঁলোকে অকল গাহৰিহে বলি দিয়ে; খাছীয়াসকলৰ দৰে মানুহৰ তেজ দি তেওঁলোকে পূজা নকৰে।\nমিল্‌চৰ মতে লোঠা নগাসকলেও তেনেকৈ কুকুৰনেচীয়া বাঘ বা কেতিয়াবা একোটা সাপ পোহে। ৰাভাসকলেও এসময়ত গুহাত বাস কৰা সৰ্পদেৱতা এজনৰ পূজা কৰিছিল আৰু বছৰি ল’ৰা নাইবা ছোৱালী বলি দি তাক তুষ্ট কৰিছিল। আও নগাসকলে সাপৰ অনিষ্টকাৰী প্ৰভাৱৰ পৰা ৰক্ষা পৰিবলৈ বছৰি কুকুৰা বলি দি তাক তুষ্ট কৰিছিল। লুচাইসকলে সাপ পূজা নকৰে; কিন্তু তেওঁলোকৰ মাজত ৰুলপুই বা ডাঙৰ সাপৰ বিষয়ে বহুতো কাহিনী আছে। হিন্দুৰ বিশ্বাসমতে পৃথিৱী ধাৰণ কৰি থক সাপটোৱে গা লৰালেই ভূঁইকঁপ হয়। এই বিশ্বাসটো ভালেমান পৰ্বতীয়া জাতিৰ পৌৰাণিক কাহিনীতে আছে। লোঠা নগাসকলৰ বিশ্বাস মতে পছিম দিশৰ আকাশ আৰু পৃথিৱী লগ লগা ঠাইতে এটা ডাঙৰ সাপ আছে; এই সাপে শৰীৰ লৰাই ভূমিকম্পৰ সৃষ্টি কৰে। পৃথিৱীখন এটা ডাঙৰ সাপে মেৰিয়াই ধৰি আছে বুলি থাডউ কুকীসকলৰ বিশ্বাস। এই সাপটোৱে কেতিয়াবা নিজৰ নেজডাল কামুৰি দুখ পায়; তাৰ ফলত পৃথিৱীখন কঁপি উঠে। মিছিমিসকলৰ এটা পৌৰাণিক কাহিনী মতে পৃথিৱীৰ তলত দেভিব্ৰি নামৰ প্ৰকাণ্ড সাপ এটা আছে। পৃথিৱীখন এটা খুঁটাৰ ওপৰত ৰৈ আছে। এই সাপটোৱে কেতিয়াবা খং উঠি পৃথিৱীৰ মানুহক ধ্বংস কৰিবলৈ এই খুঁটাটো লৰাই দিয়ে; ফলত ভূমিকম্প হয়, আৰু মানুহ মৰে। এটা টাৰায়ণ কাহিনীৰ মতে বিৰাট জলসৰ্প এটাৰ মূৰৰপৰাই ৰামধেনু ওলায়। আকৌ, সেই একেটা জাতিৰে আন এটা কাহিনীৰ মতে পানীত বাস কৰা এটা ডাঙৰ সাপৰ মূৰৰপৰা ৰামধেনু ওলায়। এই সাপটোৰ ভোক লাগিলে সি মানুহ খাবলৈ বিচাৰে আৰু কাকো খাবলৈ নাপালে আকাশলৈ গৈ দেৱতাসকলৰ ওচৰত আহাৰৰ প্ৰাৰ্থনা কৰে। সি আকাশলৈ উঠি যোৱা বাট্টোৱেই হৈছে ৰামধেনু। বুগান কাহিনী মতে সাপেই চন্দ্ৰ-সূৰ্যৰ গ্ৰহণ লগায়। বেলিটো দিনৰ ৰাণী আৰু জোনটো নিশাৰ ৰজা। কিন্তু পৰাক্ৰমী ইটং –এ তেওঁলোকক বধ কৰি তেওঁলোকৰ ঠাইত আকাশৰ ৰজা হ’বলৈ বিচাৰিলে। সেই কাৰণে মাজে সময়ে সি আকাশলৈ গৈ কেতিয়াবা জোনটো আৰু কেতিয়াবা বেলিটো গ্ৰাস কৰে, আৰু তাৰেপৰাই চন্দ্ৰ-সূৰ্যৰ গ্ৰহণ হয়। অসমীয়া আৰু জনজাতীয় মানুহৰ মাজত এটা সাধাৰণ বিশ্বাস আছে যে পানী, ধানৰ ভঁৰাল আৰু ধন-সম্পত্তি থকা ঠাইত সপ বাস কৰে আৰু তাৰ ৰখীয়া হৈ থাকে। পুৰণি কালত মানুহে যেতিয়া পুখুৰী খান্দে, তেতিয়া সেই পুখুৰীৰ মাজভাগত এটা খুঁটা পোতে (সম্ভৱত: পানীৰ বঢ়া-টুটা জুখিবলৈ), আৰু সেই খুঁটাটোত এটা সাপৰ মূৰ্তি কাটে। সেই খুঁটাটোক নাগ বোলা হয়; তাকেই জলদেৱতা বুলিও বিশ্বাস কৰে। জনজাতীয়সকলৰ বহুতেই সাপক জলদেৱতা বুলিও ভাবে। এটা হ্ৰূচো কাহিনীৰ মতে আদিতে সূৰ্য থকা ফালে এটা হ্ৰদত পানী আছিল আৰু সেই হ্ৰদটো এটা ডাঙৰ সাপে মেৰিয়াই ধৰি আছিল। মক্লুমৰ মতেও এটা সাপ ৰংগোকা শৃংগত (পাটকাই পাহাৰৰ) থকা পানীৰ ৰখীয়া হৈ আছিল। মক্লুম শৃংগত থকা এটা কুকুৰাৰ সৈতে এই সাপটোৱে এদিন পানী উলিয়াই দিবলৈ স্থিৰ কৰিলে; সিঁহতে পাহাৰৰ দুয়োটা কাষ খান্দি দিয়াত হ্ৰদৰ পানী দুই ধাৰা হৈ ভৈয়ামলৈ বাগৰি আহি টিৰাপ আৰু দিহিং নৈৰ সৃষ্টি কৰিলে। ড° সুকুমাৰ সেনে জল-পূজা (বোৱতী পানী, চাকনৈয়া নাইবা জলাশয়), পানীয়- পূজা (সুৰা আৰু বিষ), গছ-পূজা (পদুম, সিজু আদি) আৰু স্তম্ভ পূজা আদিৰ লগত মনসা বা সাপৰ সম্বন্ধ আছে বুলি মন্তব্য কৰিছে। অসমীয়াৰ মাজত বিশ্বাস আছে যে, সাপ বিশেষকৈ যোৰ-ফেঁটীসাপ ধানৰ ভঁৰালৰ ৰখীয়া হৈ থাকে । এই ফেঁটী সাপযোৰক মানুহে পবিত্ৰ জ্ঞান কৰে, সিঁহতক মাৰিবলৈ বা সিঁহতৰ কোনো প্ৰকাৰ অনিষ্ট সাধিবলৈ ইচ্ছা নকৰে। বিশ্বাস যে এই ফেঁটীসাপযোৰ থাকিলে ভঁৰালৰ উন্নতি হয়। নামঘৰত বাস কৰা সাপকো মানুহে পবিত্ৰ জ্ঞান কৰে। চৰিত-পুথিৰ মতে মহাপুৰুষ শ্ৰীশংকৰদেৱক ফেঁটীসাপে ফেঁট তুলি ছাঁ দি আছিল; সেই কাৰণে বৈষ্ণৱসকলৰ মতে ফেঁটীসাপ মৰাটো নিষিদ্ধ। অসমীয়া সাধুকথাত সাপৰ মূৰত উজ্জ্বল মণি থকা আৰু সেই মণিটো মানুহে পাবলৈ ইচ্ছা কৰা কাহিনী আছে। গৰ্ভৱতী অৱস্থাত তিৰোতাই নাইবা তেওঁৰ স্বামীয়ে সাপ মাৰিব নাপায় বোলা কথাটো বিশেষ অৰ্থপূৰ্ণ। এইটো জনজাতীয় সকলৰো সাধাৰন জনবিশ্বাস। চেমা নগাৰ তিৰোতাই সগৰ্ভা অৱস্থাত সাপ মাৰিলে তেওঁৰ যি সন্তান জন্ম হ’ব, সেই সন্তানৰ জিভাখন সাপৰ জিভাৰ দৰে ঘনাই লৰচৰ কৰি থকা হ’ব বিশ্বাস কৰে। টাংখুলৰ মাজতো এই বিশ্বাস আছে। লোঠা নগাৰ মতে এই কৰ্মফলত জন্ম হোৱা সন্তানৰ জিভা দীঘল হয়। অংগামী নগাই সাপক সাকাৰ-আত্মা বুলি বিশ্বাস কৰে আৰু তাৰ অনিষ্ট কৰা অনুচিত বুলি কয়। চেমা নগাসকলে সাপ মাৰি তাৰ মূৰটো কাটি নেপেলালে সি পুনৰ্জীৱিত হৈ কাৰোবাক দংশন কৰিব বুলি ভাবে। অংগামীয়ে মৰা সাপৰ মূৰটো কাটি নেপেলালে যিটো মানুহে তাক মাৰে, সেই মানুহটোক সাপতোৱে শাও দি ৰুগীয়া কৰে বুলি ভাবে। সাপে খুঁটি মৰা মানুহক দুৰ্ভগীয়া বুলি গণ্য কৰা হয় আৰু এইদৰে মৰা মানুহৰ শটো প্ৰচলিত নিয়ম অনুযায়ী নুপূৰি পুতি পেলোৱা হয়। সাপ দেখাটো মানুহে মংগল বা অমংগলৰ চিন বুলি বিশ্বাস কৰে। অসমীয়া মানুহে যোৰপতা সাপ দেখিলে প্ৰণয় আৰু কাজিয়াৰ বিষয়ত মংগলজনক বুলি কয়। কেতিয়াবা কেতিয়াবা এই যোৰপতা সাপৰ আগত কাপোৰ এখন পেলাই দিয়া হয়, আৰু এই কাপোৰখন ল’লে যুদ্ধ নাইবা প্ৰণয়-ঘটিত কাৰ্যত কৃতকাৰ্য হয় বুলি বিশ্বাস। কিন্তু লুচাইসকলে এনে দৃশ্য দেখিলে মৃত্যু নহ’লেও টান ৰোগ হ’ব বুলি ভাবে। লুচাইসকলৰ নিমিত্তে সাপ দেখা দুৰ্ভাগ্যৰ চিন আৰু সাপ মৰা তাতোকৈও সাংঘাতিক বিপদৰ চিন। পৰ্বত আৰু ভৈয়ামৰ সৰহভাগ মানুহে সাপ দেখা অমংগল বুলি ভাবে। লোঠা নগাৰ মতে সাপ ওলোৱা ঠাই জুম খেতিৰ কাৰণে অনুপযুক্ত। খেতিৰ কাৰণে উলিওৱা ঠাইত যদি লোঠা নগাই সাপ দেখে, তেন্তে সি যিমান বেগাই পাৰে ঘৰলৈ লৰ মাৰে। সেই ঠাইত খেতি কৰিলে মৃত্যু নিশ্চিত বুলি সিঁহতৰ বিশ্বাস। থিংচিৰ সাপ ঘৰৰ ভিতৰত সোমোৱা লুচাইসকলৰ কাৰণে অতি কুলক্ষণ। ঘৰৰ ভিতৰত সাপ সোমোৱা দুৰ্ভাগ্যৰ সংকেত; তাৰ প্ৰতিকাৰৰ কাৰণে ‘চখুৱা’ক পূজা দিব লাগে। এই পূজা সোনকালে নিদিলে পৰিয়ালৰ মৃত্যু অনিবাৰ্য। সপোনত সাপ দেখাটো নানা ধৰণে ব্যাখ্যা কৰা হয়। অসমীয়া মানুহে ইয়াক বন্ধুৰ লগত মনোমালিন্যৰ পূৰ্বাভাস বুলি বিশ্বাস কৰে। ৰেংমাসকলৰ মতেও সপোনত সাপ দেখা কাজিয়া লগাৰ আগজাননী। অসমীয়া মন্ত্ৰ পুথিত সৰ্পদংশনৰ প্ৰতিষেধক অলেখ মন্ত্ৰ আৰু ভালেমান সাপৰ কাহিনী আছে। মন্ত্ৰৰ লগে লগে সাপৰ মোট আৰু বিষ আদিও নানা দৰৱত ব্যৱহাৰ কৰা হয়। কিছুমান ঔষধ, বিশেষকৈ তিৰোতাৰ মন মোহা নাৰী-সন্মোহনী মন্ত্ৰৰ লগত ব্যৱহাৰ কৰা হয়। ৰেংমাসকলে পাৰ্বত্য অঞ্চলৰ একপ্ৰকাৰ সাপৰপৰা নাৰী বা পুৰুষৰ মন আকৰ্ষণ কৰিব পৰা আশ্চৰ্যজনক সন্মোহনী ঔষধ তৈয়াৰ কৰে। এই সাপ বিষাক্ত, আৰু যোৰ পাতিবৰ সময়ত ই ইমান উগ্ৰ হয় যে তাৰ কাষেদি গ’লেও সি খেদি আহে; কিন্তু সন্মোহনী ঔষধৰ নিমিত্তে যোৰ পাতি থকা অৱস্থাতে মানুহে এই সাপ বিচাৰি তাৰ মূৰ কাটি আনে আৰু এই মূৰৰপৰা সন্মোহনী ঔষধ তৈয়াৰ কৰে। কোনো কোনোৱে অৱশ্যে এনে ঔষধ ব্যৱহাৰ নকৰে; কিয়নো তাক ব্যৱহাৰ কৰিলে বংশ নাশ হয় বুলি বিশ্বাস। অংগামীসকলৰ মাজতো এনে এটা ব্যৱস্থা আছে; তেওঁলোকে এই বিষাক্ত সাপৰ মূৰ কাটি আনি গছৰ খোৰোঙত থয়। সেই মূৰ গেলি-পচি গ’লে তাৰ অৱশিষ্ট অংশখিনিৰে সন্মোহনী ঔষধ যুগুত কৰে। সাধুকথা, কিংবদন্তিত সৰ্প-প্ৰণয়িনী বা সৰ্প স্বামীৰ বিচিত্ৰ কাহিনী আছে। প্ৰখ্যাত অসমীয়া চম্পাবতী সাধুৰ লগত তলৰ অংগামী সাধুটোৰ সাদৃশ্য মন কৰিবলগীয়া:\nএসময়ত এজনী ছোৱালীয়ে পথাৰত কাম কৰিবলৈ গৈছিল। বাটতে সাপ এটা পালে আৰু ছোৱালীজনীয়ে ‘মোক তুমি নুখুঁটিবা, মই তোমাত বিয়াত সোমাম’ বুলি ক’লতহে সাপটোৱে তাইক বাট এৰি দিলে। ইয়াৰ পিছত সাপটোৱে তাইক বিয়া কৰালে। সাপটোৱে তাইৰ বুকুত খোঁট মৰাত তাই বস্ত্ৰালংকাৰ পালে, আৰু ভৰিত খোঁট মাৰি দিয়াত ভৰিত পিন্ধা বেতৰ অলংকাৰ পালে। আন এজনী ছোৱালীয়ে এই কথা দেখি আছিল। কিছুদিনৰ পিছত তায়ো এটা সাপ লগ পালে। তাই সাপটোক আমি বিয়া পাতিম বুলি কৈ পাচি এটাত ভৰাই সাপটো ঘৰলৈ লৈ আহিল। সাপটোৱে একো নামাতিলে। তাৰ পিছত ছোৱালীজনীয়ে সাপটোক বুকুত লৈ পাটীত পৰিল। সাপটোৱে তাইৰ বাহুত খোঁট মাৰি দিয়াত ছোৱালীজনী মৰিল।\nলুচাই-কুকীসকলৰো এনে কাহিনী আছে। এসময়ত ছোৱাংছিলি নামৰ ছোৱালী এজনীয়ে জুম খেতি ৰাখিছিল। জুম খেতিৰ ওচৰৰ গছৰ খোৰোং এটাত সাপ এটা আছিল; সাপটোৰ লগত ছোৱাংছিলিৰ মিলাপ্ৰীতি হৈছিল। খেতিলৈ যাওঁতে ছোৱাংছিলিয়ে সদায়ে ভনীয়েকক সাপটোক মাতিবলৈ পঠিয়াইছিল আৰু সাপটোৱেও আহি ছোৱাংছিলিৰ কোলাত বহিছিলহি। ভনীয়েকে হ’লে সাপটোক ভয় কৰিছিল; অৱশ্যে তাই কথাটো বাপেকক জনাবলৈ সাহ নকৰিলে। ছোৱালী দুজনী ঝুম খেতি ৰাখিবলৈ যাওঁতে মাকে খোৱাবস্তুৰ টোপোলা দি পঠায়। সাপটোৰ ভয়ত সৰু ছোৱালীজনীয়ে ভাত-পানী একো খাব নোৱাৰি শুকাই-খীণাই গৈছিল। তাকে দেখি মাক-বাপেকে এদিন সুধিলে, ‘আই, তই দেখোন দিনে দিনে খিণাই গৈছ?’ উত্তৰত তাই মাথোন কয়, ‘পিতাই, মই কিয় খিণাইছোঁ তোমাক ক’ব নোৱাৰোঁ’। কিন্তু মাক-বাপেকে জোৰকৈ ধৰাত অৱশেষত তাই ক’লে, ‘বাইদেৱে সদায় সাপ এটাৰ লগত ধেমালি কৰে। পথাৰ পালেগৈয়েই তাই মোক সাপটো মাতি দিবলৈ কয়; ময়ো মাতি দিওঁ। সি আহি বাইদেউৰ কোলাত মেৰ খাই বহে। মই ভয়তে একো খাব নোৱাৰোঁ; সেই কাৰণে খিণাই গৈছোঁ’। পিছদিনা ছোৱাংছিলিক ঘৰত থৈ সৰু ছোৱালীজনী লগত লৈ বাপেক পথাৰলৈ গ’ল আৰু ছোৱাংছিলিৰ কানি-কাপোৰ পিন্ধি তাইৰ ভেশ ধৰি থাকিল; লগত অৱশ্যে দাখন আছিল। তাৰ পিছত সৰু ছোৱালীজনীয়ে সাপটো মাতি অনাত সি আনদিনাৰ দৰে ছোৱাংছিলি বুলি বাপেকৰ কোলাত মেৰ খাই বহিলহি আৰু বাপেকে তাক একে ঘাপেই দুটুকুৰা কৰিলে। ইয়াৰ পিছত সিহঁত গাঁৱলৈ উলটি গ’ল। পিছদিনা ছোৱাংছিলি আৰু সৰু ভনীয়েকজনী পামলৈ গ’ল। ভনীয়েকে গৈ সাপটো মাতিলে; কিন্তু সাপ আৰু ক’ত ওলায়? সিহঁত ঘৰলৈ উভতি আহি দেখিলে যে বাপেকে দুৱাৰদলিৰ ভিতৰফালে মাটিত বাগৰি পৰি আছে। ছোৱাংছিলিয়ে মাতিলে, ‘পিতাই উঠ। মই দুৱাৰদলিত ভৰিৰ বোকা মচোঁ’। বাপেকে কিন্তু লৰচৰকে নকৰিলে। ছোৱাংছিলিয়ে ভৰিৰ বোকা গুচাবলৈ দুৱাৰদলিত ভৰি দিওঁতেই বাপেকে তাইক দাৰে ঘপিয়াই দুটুকুৰা কৰিলে। তাইৰ পেটৰপৰা তেতিয়া এশমান সাপৰ পোৱালি ওলাল। সেই সাপ-পোৱালিবোৰো মাৰি পেলোৱা হ’ল। কিন্তু তাৰে এটা পলাই গৈ মেথোনৰ শুকান গোবৰৰ তলত লুকাই থাকিল আৰু তাতে ডাঙৰ হৈ মানুহক খাবলৈ ধৰিলে। যেতিয়া ক্ৰমে আৰু ডাঙৰ হ’ল, সি কেৰ্‌মেৰাই গে ‘ৰুলচমকুৱা’ অৰ্থাত্ ‘সাপ-পোহা-গাঁত’ পালেগৈ আৰু গঞালোকে তাক গাহৰি, ছাগলি আদি খুৱাই-বুৱাই পুহি ৰাখিবলৈ ধৰিলে। কিছুদিনৰ পিছত সি ছাগলি আৰু গাহৰিতে সন্তুষ্ট নাথাকি মানুহৰ ল’ৰা-ছোৱালীও খাবলৈ বিচাৰিলে। এদিন এজন চীনা ভ্ৰমণকাৰী এঘৰ মানুহৰ তালৈ আলহী থাকিবলৈ আহি দেখিলে যে ঘৰৰ গিৰিহঁত-গিৰিহঁতনীয়ে কান্দি আছে। ইয়াৰ কাৰণ সুধি তেওঁ জানিব পাৰিলে যে সিহঁতৰ সেইদিনা সাপক ল’ৰা এটা দিয়াৰ পাল পৰিছে। এই কথা শুনি চীনা আলহীজনে বুদ্ধি কৰি সাপটো মাৰি পেলালে।\nডক্টৰ ভেৰিয়াৰ এলউইনে তেখেতৰ ‘Myths of the North-East Frontier of India’ পুথিত ছোৱালী আৰু ল’ৰাৰ লগত সাপৰ বিয়া হোৱা সম্পৰ্কে ভালেমান আমোদজনক কাহিনী সংগ্ৰহ কৰিছে। এটা মিনিয়ং কাহিনীত ছোৱালী এজনীৰ গৰ্ভৰপৰা সাপ আৰু সকলো বিষাক্ত কীট-পতংগৰ জন্ম হোৱাৰ বিৱৰণ আছে। চেনদুক্‌পেন কাহিনীত পানীৰ সাপ এটাই নৈৰপৰা ওলাই আহি ধুনীয়া ডেকাৰ ৰূপ ধৰি গাভৰু এজনীক বিয়া কৰাইছিল। সাপটোৱে ৰাতিহে মানুহৰ ৰূপ ধৰে; দিন হ’লেই সাপৰ বেশ ধৰি নিজৰ নৈৰ তলৰ ঘৰলৈ গুচি যায়। বুগান কাহিনী এটাৰ মতে ছোৱালী এজনীক সাপ এটাই ভাল পাইছিল; শেষত ছোৱালীজনীয়ে সাপটোৰ লগত নৈৰ পানীত বাস কৰিবলৈ ঘৰ এৰি গুচি গ’ল। মিছিমি কাহিনীৰ মতে ডেকা এজনে সৰ্পকন্যা এজনী বিয়া কৰাইছিল। এই সৰ্পকন্যাই তাইৰ সৰ্পদেহা পৰিত্যাগ কৰি স্বামীৰ লগত গাঁৱত বাস কৰিবলৈ গৈছিল। লাখেৰ জাতিৰ উত্‌পত্তি বিষয়ক তলৰ কাহিনীটো বিশেষকৈ পূৰ্ব-পুৰুষ আৰু বিবাহ-বিধিৰ সম্পৰ্কত মন কৰিবলগীয়া।\nলাখেৰৰ ভিতৰত বঙঘীয়া আৰু লিউথা জাতিয়ে নিজকে অজগৰৰ বংশধৰ বুলি দাবী কৰে। বহু বছৰৰ পূৰ্বে পিথলং নামে এজনী ছোৱালী আছিল; তাইক ভূত-প্ৰেত আদি অপদেৱতাৰ প্ৰতীক খিছঙক পূজা দিবলৈ পূজাৰিণী পতা হৈছিল। পূজাৰিণী হোৱা বাবে ছোৱালীজনী অবিবাহিতা হৈ থাকিব লগাত পৰিছিল। এদিন নিশা পিথলঙৰ শোৱা কোঠালৈ অজগৰ সাপ এটাই মানুহৰ ৰূপ ধৰি আহি তাইৰ লগত সংগম কৰিলে। যথাসময়ত পিথ্‌লঙৰ বঙঘীয়া নামে পুত্ৰসন্তানৰ জন্ম হ’ল। তাৰেপৰাই চেভাং বোলা মুৰব্বী পৰিয়ালৰ উত্‌পত্তি হয়। বঙঘীয়াৰ জন্মৰ পিছত সাপটোৰ লগত পিথ্‌লঙৰ আকৌ সম্বন্ধ হ’ল আৰু দ্বিতীয় পুত্ৰ লিউথাৰ জন্ম হ’ল। লিউথাৰপৰা আৰু এটা জাতিৰ উত্‌পত্তি হ’ল। লিউথা জাতিটো যদিও উচ্চবংশীয় আছিল, সিহঁত কোনোদিনেই শাসনকাৰী জাতি নাছিল। বঙঘীয়া আৰু লিউথা দুয়োটৈ সৰ্পজাতীয় মানুহ। অজগৰ সাপ বধ কৰা, আনকি স্পৰ্শ কৰাও সিহঁতৰ বাবে নিষেধ। সিহঁতে বিশ্বাস কৰে যে পৰিয়ালৰ কোনো মানুহে অজগৰ সাপ মাৰিলে বা তাক স্পৰ্শ কৰিলে তাৰো মৃত্যু ঘটিব। সিহঁতে পৰিপি বা অজগৰ সাপক উপকাৰী দেৱতা আৰু বঙঘীয়া আৰু লিউথা জাতিৰ মানুহবিলাকৰ ৰক্ষক বুলি বিশ্বাস কৰে। মধ্যযুগৰ অসমীয়া সাহিত্যত মনসা দেৱীৰ পূজা সম্বন্ধে ভালেমান গীত-পদ আৰু আখ্যানমূলক কাব্য ৰচিত হৈছিল। এই কবিতা আৰু গীত ঘাইকৈ বেউলা আৰু লক্ষীন্দৰৰ কাহিনী সম্বন্ধীয়। মহাভাৰতৰ বনপৰ্বৰ অসমীয়া অনুবাদত মূল মহাভাৰতত নোহোৱা সাপৰ বিষয়ে নানা কাহিনী আছে। অসমীয়া কবিয়ে এইবোৰ সম্ভৱত: প্ৰচলিত সাধুকথাৰ পৰা সংগ্ৰহ কৰিছিল। মধ্যযুগৰ অসমৰ মন্ত্ৰ-সাহিত্যত বেলেগ বেলেগ জাতিৰ সাপৰ বহুতো কাহিনী আছে। সৰ্পৰ জনন-শক্তিৰ প্ৰাচুৰ্যই সাধুকথাত আৰু বিশেষকৈ বিহুগীতত সাপক সাহিত্যৰ উপযুক্ত প্ৰতীক কৰি তুলিছে। সৰ্পদেৱী মনসাৰ মূৰ্তি আৰু সৰ্পৰ প্ৰতীক পুৰণি অসমীয়া শিল্পকলাতো দেখিবলৈ পোৱা যায়। স্তম্ভ পূজাৰ লগত সাপৰ সম্বন্ধৰ বিষয়ে থকা ধৰ্মমতৰ কথা উল্লেখ কৰা হৈছে। উত্তৰ-পূব অসমৰ শদিয়াত থকা সৰ্প-স্তম্ভটোৱে স্তম্ভ আৰু সাপ পূজা আদিৰ একত্ৰীকৰণ এক ৰহস্যজনক আৰু উজ্জ্বল আৰ্যীকৰণৰ নিদৰ্শন দাঙি ধৰে। ১৫৩২ চনত খোদিত কৰা এই স্তম্ভটোত মেৰাই থকা সৰ্পমুৰ্তিয়ে এটা পবিত্ৰ পাত্ৰ মুখেৰে ধৰি আছে। আহোম আৰু মিছিমিসকলৰ মাজত হোৱা সন্ধিৰ চিনস্বৰূপে এই স্তম্ভ নিৰ্মাণ কৰা হৈছিল। অসমৰ প্ৰাচীন ভাস্কৰ্যত উৰ্বৰতা আৰু যৌন ইংগিতৰ বাবে যোৰ পতা সাপৰ প্ৰতীক ব্যৱহাৰ কৰা হৈছিল। আজিকালিও কৃষি আৰু তাঁতশালৰ সঁজুলিত সাপৰ চিত্ৰ কটা দেখা যায়। সাপৰ চানেকি অসমীয়া শিপিনীসকলৰ প্ৰিয়। জনজাতিসকলেও সাধাৰণতে দা, যাঠি, কটাৰীৰ নালত সাপৰ চিত্ৰ কাটে।


Exports from Kamrup to outer states 2-5 metric tonnes Pineapple কৃষকলৈ সুখবৰ! কামৰূপৰ পৰা বহিঃৰাজ্যলৈ ৰপ্তানি ২.৫ মেট্ৰিকটন মাটিকঁঠাল– News18 assam\nকৃষকলৈ সুখবৰ! কামৰূপৰ পৰা বহিঃৰাজ্যলৈ ৰপ্তানি ২.৫ মেট্ৰিকটন মাটিকঁঠাল\n১১ আগষ্টত পুনৰ ৫০০০টা মাটিকঁঠাল ৰপ্তানি কৰিব।\nLast Updated : August 05, 2021, 22:36 IST\nকামৰূপ জিলাৰ কৃষকসকলৰ মনত আশাৰ সঞ্চাৰ কৰি বুধবাৰে ২.৫ মেট্ৰিকটন মাটিকঁঠাল বহিঃৰাজ্যলৈ ৰপ্তানি কৰা হয় ৷ তেলেংগনা ৰাজ্যৰ ছেকেণ্ডৰাবাদলৈ কঢ়িয়াই নিব লগা ট্ৰাকৰ যাত্ৰা বুধবাৰে কামৰূপ জিলাৰ উপায়ুক্তৰ কাৰ্যালয়ৰ পৰা পতাকা জোকাৰি শুভাৰম্ভ কৰে জিলা উপায়ুক্ত কৈলাশ কাৰ্তিক এনে ৷ ট্ৰাকখনত মুঠ ৯০০টা মাটিকঁঠাল পঠিওৱা হয় ৷\nছেকেণ্ডৰাবাদলৈ পঠিওৱা মাটিকঁঠালখিনি Raiseom Agritech Pvt Ltd আৰু Sam Agritech Pvt Ltdএ ক্ৰয় কৰিছে ৷ ৰপ্তানি কাৰ্যৰ শুভাৰম্ভ কৰি উপায়ুক্তই প্ৰথমবাৰৰ বাবে ৰপ্তানি কৰিবলৈ সক্ষম হোৱা বকো মাটিকঁঠাল উৎপাদক কোম্পানী লিমিটেডৰ কৰ্মকৰ্তাসকলৰ লগতে কৃষকসকলক অভিনন্দন জ্ঞাপন কৰে ৷\nকৃষিখণ্ডৰ উত্তৰণেৰে আত্মনিৰ্ভৰ হোৱাৰ লগতে ৰাজ্যৰ অৰ্থনীতিত অৰিহণা যোগোৱাৰ লক্ষ্যৰে কৃষিখণ্ডক স্বনিয়োজনৰ মাধ্যম ৰূপে গঢ়ি তোলাৰ অৰ্থে যুৱ প্ৰজন্মক আগবাঢ়ি আহিবলৈও জিলা উপায়ুক্তই আহ্বান জনায় ৷\nৰপ্তানি কৰা মাটিকঁঠালসমূহ কামৰূপৰ বকো মাটিকঁঠাল উৎপাদক কোম্পানী লিমিটেডৰ অধীনত বকো, বনগাঁও আৰু বৰগাঁৱৰ কৃষি চক্ৰৰ বিভিন্ন গাঁৱৰ প্ৰায় এহেজাৰ কৃষকে উৎপাদন কৰিছে ৷ উল্লেখযোগ্য যে অসমৰ কৃষি বিভাগৰ সৌজন্যত আৰু অসম কৃষি ব্যৱসায় আৰু গ্ৰাম্য ৰূপান্তৰকৰণ প্ৰকল্প চমুকৈ এপাৰ্টৰ উদ্যোগত উল্লেখিত কোম্পানীটো ২০১৬ চনতে সংগঠিত কৰা হৈছিল ৷ কোম্পানীটোৱে ইতিমধ্যে ৯৬০হেক্টৰ ভূমি সামৰি লৈছে ৷ উদ্যান শস্য আৰু খাদ্য সংসাধন বিভাগৰ Mission Organic Value Chain Development in Assam আঁচনিৰ অধীনত বিভিন্ন সহায় সমৰ্থন লাভ কৰা এই কোম্পানীটোৰ বজাৰ সংযোগ স্থাপনৰ ক্ষেত্ৰত এপাৰ্ট আৰু জিলা প্ৰশাসনে সক্ৰিয়ভাৱে সহায় আগবঢ়াই আছে ৷\nউল্লেখযোগ্য যে অহা ১১ আগষ্টত পুনৰ কোম্পানীটোৱে উৎপাদন কৰা ৫০০০টা মাটিকঁঠাল ৰপ্তানি কৰা হ’ব ৷\nFirst published: August 05, 2021, 22:36 IST